BREAKING NEWS: Covid-19: Mathiveri Ah Arai Feybun Manaakohfi - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 45 މިނެޓް ކުރިން\nކޮވިޑް-19: މަތިވެރިއަށް އަރައިފޭބުން މަނާކޮށްފި\nކޮވިޑް-19 އަށް ޝައްކު ކުރެވޭ އަލާމާތްތައް އއ.އަތޮޅު މަތިންވެރީގައި ތިބި ދެމީހެއްގެ ގައިން ފެނުމުން އެރަށަށް އަރައި ފޭބުން މަނާކޮށްފިއެވެ.\nބަލީގެ އަލާމާތްތައް ފެނުނީ އެރަށުގައި ތިބި ދެބިދޭސީއެއްގެ ގައިންނެވެ. އެއީ ކޮން ގައުމަކަށް ނިސްބަތްވާ ބައެއް ކަމެއް ސަރުކާރުން އަދި ހާމައެއް ނުކުރެއެވެ.\nމަތިވެރި މޮނިޓަރިންގެ ހާލަތައް ބަދަލު ކުރުމުން، ދެބިދޭސީން ކޮވިޑް-19 އަށް ޓެސްޓްކޮށް ނަތީޖާ ލިބެންދެން އެރަށަށް އަރައި ފޭބުން މަނާ ވާނެއެވެ. ޓެސްޓްތަކުގެ ނަތީޖާ ނައްސި (ނެގެޓިވް) ވެއްޖެ ނަމަ ރަށަށް އަރައި ފޭބުމުގައި އެއްވެސް ދައްޗެއް ނޯންނާނެއެވެ. ނަމަވެސް ނަތީޖާ ފައްސި (ޕޮޒިޓިވް) ވެއްޖެ ނަމަ އެމީހުންނާއި ބައްދަލުވި މީހުން ފާހަގަ ކުރެވެންދެން ރަށަށް އަރައި ފޭބުން މަނާ ވާނެއެވެ.\nމަތިވެރި އަކީ ވަރަށް ގިނަ ގެސްޓްހައުސް ހިންގަމުން އަންނަ ރަށެކެވެ.\nގޮލި ލަންކަންފުށި ވެސް މިހާރު ވަނީ މޮނިޓަރިންގެ ހާލަތައް ގެނެވިފައެވެ. ގިލި ލަންކަންފުށި މޮނިޓަރިން ހާލަތަށްލީ އެ ރަށުގެ މުވައްޒަފަކު މެލޭޝިއާ އަށް ގޮސް އައި ފަހުން ބަލީގެ އަލާމާތްތަކެއް ފެންނަން ފެށުމުން ކޮންޓެކްޓް ޓްރޭސިން އާއި ބަލަން ޖެހޭ އެހެން ކަންތައްތައް ބެލުމަށެވެ.\nރާއްޖެ އިން މިހާތަނަށް 13 މީހަކަށް ވަނީ ކޮވިޑް-19 ޖެހިފައެވެ. ކަރަންޓީންގައި މިހާރު 20 މީހުން، އައިސޮލޭޝަންގައި 12 މީހުން އަދި ހޮސްޕިޓަލްގައި ތިން މީހުން އެބަތިއްބެވެ. މީގެ އިތުރުން އަމިއްލަ ގޭގައި އަދި ރިސޯޓްތަކުގައި ވެސް ބައެއް މީހުން އެކަހެރި ކޮށްފައި އެބަތިއްބެވެ.


ޤައުމީ ދުވަސް، ލިބިގަންނަން ޖެހޭ ފިލާވަޅުތައް! – MNUSU\nHome ގޮފިތައް ފެސާ\nޤައުމީ ދުވަސް، ލިބިގަންނަން ޖެހޭ ފިލާވަޅުތައް!\nin ފެސާ, ގޮފިތަކުގެ ރިޕޯޓްތައް\nރަބީއުލްއައްވަލް މަހުގެ އެއްވަނަ ދުވަސް ކަލަންޑަރުގައި ރަތް ދެލިން ފެވި، ސަރުކާރުގެ ރަސްމީ ބަންދު ދުވަހެއްގެ ގޮތުގައި ހަމަޖައްސަވައި އެއްވުން ތަކާއި ޖަލްސާތައް އެދުވަހެއްގައި ބޭއްވުމުގެ މަޤުސަދު އެނގިވަޑައިގަންނަވާތޯއެވެ؟ ޤައުމީ ދުވަހުގެ ނަމުގައި ޤައުމީ ޝިއާރު ތަކާއި ފޮޓޯ ތައް މީސްމީޑިއާގައި ހިއްސާ ކުރަމުންދާއިރު އެދުވަހާ ބެހޭ މައުލޫމާތު އެނގިވަޑައިގަންނަވަނީ ކިހާވަރަކަށްތޯއެވެ؟ އަދި އެދުވަހުން އަޅުގަނޑުމެން ލިބިގަންނަން ޖެހޭ އިބުރަތްތެރި ފިލާވަޅުތަކަކީ ކޮބައިކަން އެނގިވަޑައިގަންނަވަނީ ކިހާވަރަކަށް ތޯއެވެ؟\nހިޖުރީ ސަނަތުން 981 ވަނަ އަހަރުގެ ރަބީއުލްއައްވަލް މަހުގެ އެކެއް ވިލުނުރެއަކީ، ދިވެހިރާއްޖޭގެ ގައުމީ ބަތަލު، މުޙައްމަދު ތަކުރުފާނު ޕޯޗުގީޒުންނާއި ހަނގުރާމަކޮށް އެމީހުންގެ އަނިޔާވެރި ވަކިތަކުގެ ދަށުން ދިވެހި ވަތަން ސަލާމަތްކޮށް ދިވެހިންނަށް މިނިވަންކަން ހޯދައިދިން ރެއެވެ. ޕޯޗުގީޒުން ވަނީ އަލިރަސްގެފާނު ޝަހީދުކޮއްލުމަށްފަހު، 15 އަހަރާއި6މަސްދުވަހު އިސްތިއުމާރީ ވެރިކަމެއް މި ފަސްގަނޑުގައި ދަމަހައްޓައިފައެވެ. އެ އަނިޔާވެރި ވެރިކަމުގެ ދުވަސްވަރު ދިވެހި ތާރީޚް ލިޔުންތެރިން ސިފަކޮށްދީފައިވަނީ ”ދިވެހިންގެ ކަނޑުތައް ދިވެހީންގެ ލެއިން ރަތް ވެގެން ދިޔަ ދުވަސްވަރު“ ގެ ގޮތުގައެވެ. މި އަނިޔާ ވެރިކަން ނިމުމަކަށް ގެނެސްފައިވަނީ ތިލަދުންމަތީ އުތުރުބުރީ އުތީމު ހުސައިން ޚަތީބު ތަކުރުފާނުގެ ތިން ބެއިން ކަމަށްވާ މުޙައްމަދު ތަކުރުފާނާއި ހަސަން ތަކުރުފާނާއި އަލީ ތަކުރުފާނު ފެއްޓެވި ޖިހާދެވެ. އެހެންކަމުން ރަބީއުލްއައްވަލް މަހުގެ އެއްވަނަ ދުވަސް ކޮންމެ އަހަރެއްގެވެސް ޤައުމީ ދުވަހުގެ ގޮތުގައި ފާހަގަ ކުރެވެމުން އަންނަނީ ދިވެހީންނަށް ޕޯޗުގީޒުންގެ އަތަދަށުން ނަސްރާ ފަތަޙަ ލިބުން ހާދިސާގެ ޒިކުރާ އާ ކުރުމުގެ ގޮތުންނެވެ. މި މަތިވެރި ޖިހާދުން މިއަދުގެ ދިވެހީން ލިބިގަންނަން ޖެހޭ ފިލާވަޅުތައް ބައިވަރެވެ.\nޤައުމެއްގެ ގައުމިއްޔާތުގެ އޮޑީގެ މާލިމީންނަކީ އެ ޤައުމެއްގެ ޒުވާނުންނެވެ. އެހެން ކަމުން ޒުވާނުން ވާންޖެހޭނީ ޤައުމުގެ ނަވުގެ ހުންގާނުގައި ހިފުމުގެ ކުޅަދާނަކަމާ ހަރުދަނާކަން ލިބިގެން ވާ ބަޔަކަށެވެ. ނައު ކޮޅިގަނޑެއްގެ ދަށު ވެއްޖެނަމަ ބޮޑުތަކުރުފާނުފަދަ ހިތްވަރުގަދަ ބަތަލުންގެ ފިލާވަޅު ތަކުން އިބުރަތް ލިބިގަނެ ނެވިކަން ކުރަން ދަންނަ ބަޔަކަށް ވާން ޖެހެއެވެ. އެ ތަކުރުފާނުގެ އަމިއްލަ ރަށާއި އަނބިމީހާއާއި ތުއްޕުޅު ދެ ދަރިން ދޫކުރައްވައި ނިކުންނެވީ ވަތަނާއި ދީނުގެ ދިފާއުގައި އައްޑަނަ އަކަށް މޭފުޅު ދިއްކޮއްލައިގެންނެވެ. ފުރާނަ ފުޅު އަތްމައްޗަށް ލައިގެން ކަނޑި ބަޑިއާ ލޮންސި ތަކުގެ ކުރިމައްޗަށް ނުކުންނެވީ ނުގުޑާ ފަދަ ވަތަނީ ރޫޙެއްގައެވެ. އަނބިދަރީންނާއި އަމިއްލަ ފުރާނަ ﷲ އަށް ވަކީލު ކޮށް ވަތަނުގެ ދިފާއުގައި އެތަކުރުފާނު ނުކުތް ނުކުތުމަކީވެސް މިއަދުގެ ޒުވާނުން އެއިން އެތައްބައިވަރު ފިލާވަޅު ތަކެއް ލިބިގަންނަން ވީ ކަމެއްނޫންތޯއެވެ؟ މިކަމުން ފިލާވަޅު ލިބިގަނެ ދިމާވާ ކޮޅިގަނޑުތަކުން ނައު ސަލާމަތް ކުރަން ދަންނަ ބަޔަކަށް ދިވެހި ޒުވާނުން ވާން ޖެހެއެވެ!\nދިވެހި ތާރީޚުގެ ސަފްޙާ ތަކަށް ނަޒަރު ހިންގާލާއިރު މި ދީބުގެ ސަލާމަތައް ނުރައްކާ ވާފަދަ ކޮންމެ ހާދިޘާއެއްގެ ފަހަތުގައިވެސް ދިވެހި ޙާއިނުންތަކެއްގެ މަކަރުވެރި އަތްތަކެއް ވެއެވެ. ޕޯޗުގީޒުންގެ އަތްދަށަށްވެސް ދިވެހިރާއްޖެ ދިއުމުގައި މިފަދަ ޚާއިނުންތަކެއްގެ އަތްތަކެއް ވެއެވެ. އެގޮތުން 1550 ގެ އަހަރުތަކުގެ ތެރޭގައި ރަސްކަމުގެ ކޮއިލުތެރޭގައި އުފެދުނު ވެރިކަމުގެ ކޯޅުމެއްގެ ސަބަބުން ސުލްތާން ހަސަން، ދީން ދޫކުރައްވައި އިންޑިއާގެ ގޯއާ އަށްގޮސް ނަސާރާދީނަށް ވަނުމަށްފަހު އެތަނުގައި ހުންނަވައިގެން ޕޯޗުގީޒުންގެ އެހީ ހޯދައި ރާއްޖޭގެ ރަސްކަން އަލުން ހޯދުމަށް ޕޯޗުގީޒު ޤުރާބުތައް ފޮނުވައި އެކަން ކާމިޔާބު ކުރިއެވެ. މި ހާދިސާއިން އަޅުގަނޑުމެން ފިލާވަޅު ލިބިގަނެ މިފަދަ ޚާއިނުންގެ ސުންޕާ ކަން ދިވެހި ވަތަނަށް ކުރިމަތި ނުވާނޭ ފަދަ ފިޔަވަޅުތައް އަޅަން ޖެހެއެވެ. ޤައުމިއްޔަތާއި މިނިވަން ކަމުގެ އަގު ވަޒަން ކޮށް ޤައުމީ ރޫހު އެންމެހައި ދިވެހިންގެ ހިތްތަކުގައި އާލާކުރަން ޖެހެއެވެ.\nމިއަދު އަޅުގަނޑުމެންގެ ދިވެހިރާއްޖޭގެ ޤައުމީދުވަސް ފާހަގަ ކުރަމުންދާއިރު އެދުވަހާ ބެހޭ މައުޟޫމާތު ތަކާއި މިފަދަ ފިޅާވަޅުތަކުން އިބުރަތް ލިބިގަންނަން ދަންނަ ބަޔަކަށް އަޅުގަނޑުމެން ވާން ޖެހެއެވެ. ބޮޑުތަކުރުފާނުގެ ޖިހާދާއި އިބުރަތްތެރި ފިލާވަޅު ތަކުގެ ޒިކުރާ އާކުރަން ޖެހޭ ބަޔަކީ ހަމައެކަނި ދިވެހި ބަހާއި ތާކީޚަށް ޚިދުމަތް ކުރާ މަރުކަޒު ކަމުގައި ނުހައްދަވަމުތޯއެވެ؟ މިފަދަ ދުވަހެއް ފާހަގަ ކުރަމުން ދާއިރު މިއަދު އަޅުގަނޑުމެންގެ ޤައުމިއްޔަތުގެ ބަހާތަކަށް ކާފަ ކިޔަމުންދާ ދަރިން ކަމުގައިވާ ރިޝްވަތާއި ކޮރަޕްޝަން އަށް ނޫނެކޭ ބުނަން ޖެހެއެވެ. އަދި ޒުވާނުންނާއި އަޅުގަނޑުމެންގެ ދަރިންގެ ހިތްތަކުގައި ޤައުމީ ރޫޙޫ އާލާކުރަން ޖެހެއެވެ. އަޅުގަނޑުމެން އެންމެންނަކީ ޤައުމު ހާލުގެ ދުލުން ގޮވާ ކޮންމެ ގޮވައިލުމަކަށް ޤައުމު ތިމާއަށް ކޮށްދިނީ ކޮންކަމެއްތޯ ނާހައި ތިމާއަށް ޤައުމަށް ކޮށްދެވޭނީ ކޮން ކަމެއްތޯ އަހައި އިޖާބަ ދޭ ބަޔަކަށް ވަމާތޯއެވެ!\nލިޔުނީ: އަލީ އާރިފް\nދަރިވަރެއް، ފެކަލްޓީ އޮފް އެޑިއުކޭޝަން\nއެމް.އެން.ޔޫ ގެ ފެކަލްޓީ އޮފް އެޑިޔުކޭޝަންގެ ގޮފި


Ithuru6candidate ehge nan an'buraa gengosfi - AO News\nލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލާފައިވާ ކެންޑިޑޭޓުންގެ ތެރެއިން އިތުރު ހަ ކެންޑިޑޭޓަކު ނަން އަނބުރާ ގެންގޮސްފިއެވެ.\nއީސީން މިއަދު ކުރި އިޢުލާނެއްގައި ހާމަކޮށްފައިވާ ގޮތުން ކައުންސިލްތަކުގެ އިންތިޚާބުގެ ތިން ކެންޑިޑޭޓަކާއި، ޑަބްލިއުޑީސީ އިންތިޚާބުގެ ތިން ކެންޑިޑޭޓަކު ވަނީ ނަން އަނބުރާ ގެންގޮސްފަ އެވެ.\nއެގޮތުން ކައުންސިލްތަކުގެ އިންތިޚާބުން ނަން އަނބުރާ ގެންގޮސްފައިވަނީ ޕީޕީއެމްގެ ފަރާތުން ބ. ކުޑަރިކިލު ކައުންސިލްގެ މެންބަރު ކަމަށް ކުރިމަތިލި މުޙައްމަދު ޙަސަން، ރޯޒްމީޑް / ބ. ކުޑަރިކިލު އާއި ޖުމްހޫރީ ޕާޓީގެ ފަރާތުން ޅ. ހިންނަވަރު ކައުންސިލްގެ މެންބަރުކަމަށް ކުރިމަތިލި ނިޝާން ޢަބްދުލްވައްހާބު، އެރީނާ / ޅ. ހިންނަވަރު އަދި އެމްޑީޕީގެ ފަރާތުން ތ. ގާދިއްފުށި ކައުންސިލްގެ އަންހެނުންނަށް ޚާއްޞަކޮށްފައިވާ ދެ ގޮނޑި އަށް ކުރިމަތިލި ރަޢުދާ ޢަބްދުﷲ، ދަފްތަރު. ނަންބަރު ދރ 1691 / މާލެ އެވެ.\nމީގެ އިތުރުން އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުން ނަން އަނބުރާ ގެންގޮސްފައި ވަނީ އެމްޑީޕީގެ ފަރާތުން އިންތިޚާބަށް ކުރިމަތިލި ތިން ކެންޑިޑޭކެވެ. އެއީ ޅ. ނައިފަރު އަންހެނުންގެ ތަރައްޤީއަށް މަސައްކަތްކުރާ ކޮމިޓީ އަށް ކުރިމަތިލި ޙައްވާ ޢަބްދުﷲ (ހައްވަޑީ)، ރޯޝަނީގެ، ޅ. ނައިފަރު އަދި ޚަދީޖާ ނަޖުމާ (ޚައްޖަ ނަޖޫ)، ޓެންސް، ޅ. ނައިފަރު އާއި ގއ. ދާންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީ އަށް ކުރިމަތިލި މަރްޔަމް ޝިބާ ނަޖީބް (ޝިބާ)، އިރުވައިވިލާ، ގއ. ދާންދޫ އެވެ.\nމިއާއެކު ކައުންސިލް އިންތިޚާބުން ނަން ނެގި ކެންޑިޑޭޓުންގެ އަދަދު 36 އަށް އަރާފައިވާއިރު، އަންހެނުންގެ ތަރައްޤީ އަށް މަސައްކަތްކުރާ ކޮމިޓީތަކުގެ އިންތިޚާބުން ނަން ނަގާފައި ވަނީ ޖުމްލަ 19 ފަރާތެކެވެ.


Ajax aai dhekolhah Ronaldo kulheyne: Allegri – adduLIVE\nއަޔެކްސްއާ ދެކޮޅަށް ރޮނާލްޑޯ ކުޅޭނެ: އެލެގްރީ\nApr 10, 2019, 16:20 މުޙައްމަދު އަދުހަމް\nޔުއެފާ ޗެމްޕިއަންސް ލީގުގެ ކުއާޓާ ފައިނަލްގެ ފުރަތަމަ ލެގުގައި މިރޭ ހޮލެންޑްގެ އަޔެކްސް އެމްސްޓެޑަމްއާ ދެކޮޅަށް އިޓަލީގެ ޔުވެންޓަސް ކުޅުމަށް ހަމަޖެހިފައިވާ މެޗަށް ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ފިޓްވެއްޖެކަމަށް އެ ޓީމުގެ ކޯޗު މަސިމިލިއާނޯ އެލެގްރީ ބުނެފިއެވެ.\nރޮނާލްޑޯގެ ފައިގެ ފަލަމަސްގަނޑަށް އަނިޔާވީ މިދިޔަ މާރިޗް މަހުގެ 26 ވަނަ ދުވަހު ކުޅެވުނު 2020 ވަނަ އަހަރުގެ ޔޫރޯ ކޮލިފައިންގައި ޕޯޗުގަލްއާ ސާބިއާ ބައްދަލުކުރި މެޗުގެ ފުރަތަމަ ހާފުގައެވެ.\nއަޔެކްސްގެ ދަނޑުގައި ކުޅުމަށް ހަމަޖެހިފައިވާ މި މެޗަށް ރޮނާލްޑޯ ފިޓްވިނަމަވެސް ޔުވެންޓަސްގެ ކެޕްޓަން އަދި އިތުބާރު ޑިފެންޑަރު ޖިއޯޖިއޯ ކިއެލީނީ އާއި ޖަރުމަންގެ މިޑްފީލްޑަރު އެމްރޭ ޗޭން އަށް އަނިޔާގެ ސަބަބުން މިރޭގެ މެޗުގައި ނުކުޅެވޭނެއެވެ. އެހެންނަމަވެސް، ލީގުގައި އެންމެފަހުން ކުޅުނު ހަތަރު މެޗު އަނިޔާގެ ސަބަބުން ނުކުޅެވުނު ޑަގްލަސް ކޮސްޓާ އެނބުރި ޓީމާއި ގުޅިފައިވާތީވެ ހިތްހަމަޖެހުން ލިބިފައިވާކަމަށް އެލެގްރީ ބުންޏެވެ.\n"ރޮނާލްޑޯ މިވަނީ ޓީމުގެ އެންމެފަހުން ބޭއްވުނު ފަރިތަކުރުންތަކުގައި ފުރިހަމައަށް ބައިވެރިވެފައި. މިރޭގެ މެޗުގެ ފުރަތަމަ އެގާރައިގައި ހިމެނިގެން އޭނާ ކުޅޭނެ." މެޗުގެ ކުރީން އިއްޔެ ބޭއްވި ޕްރެސް ކޮންފަރެންސްގައި އެލެގްރީ ބުންޏެވެ.\n"ޑަގްލަސް ކޮސްޓާ މިވަނީ އަނިޔާއިން އެނބުރިއައިސް ޓީމާއި ގުޅިފައި. ޑިބާލާ ވެސް މިވަނީ އެންމެފަހުން ބޭއްވި ފަރިތަކުރުންތަކުގައި ވަރަށް ރަނގަޅަށް ބައިވެރިވެފައި. ކިއެލީނީ އާއި އެމްރޭ ޗޭން ނެތުމަކީ ލިބުނު ދެރައެއް، ނަމަވެސް ކިއެލީނީގެ ބަދަލުގައި މިރޭ ކުޅޭނީ ރުގާނީ. މިއީ އޭނާއަށް ލިބޭނެ ވަރަށް މުހިއްމު ފުރުޞަތެއް."\nރޮނާލްޑޯ ނެތި ޔުވެންޓަސް ކުޅުނު ހަތަރު މެޗުގެތެރެއިން ތިން މެޗުން އެ ޓީމު މޮޅުވެފައިވާއިރު އެއްމެޗުން ވަނީ ބަލިވެފައެވެ. މި ސީޒަނަށް އެ ޓީމަށް ބަދަލުވެ ރޮނާލްޑޯ ވަނީ ލީގުގައި މިހާތަނަށް ކުޅުނު 26 މެޗުގައި 19 ގޯލް ކާމިޔާބުކޮށް، އިތުރު 8 ލަނޑުޖެހުމަށް އެހީތެރިވެދީފައެވެ. މީގެއިތުރުން، ޗެމްޕިއަންސް ލީގުގައި އޭނާ ވަނީ މިހާތަނަށް ކުޅުނު ހަތް މެޗުގައި ހަތަރު ގޯލް ކާމިޔާބުކޮށްފައެވެ. އެގޮތުން، އޭނާ ވަނީ ދެވަނަ ބުރުގައި ސްޕެއިނުގެ އެތުލެޓިކޯ މެޑްރިޑާ ދެކޮޅަށް ކުޅުނު ދެވަނަ ލެގުގެ މެޗުގައި ހެޓްރިކް ހަދާފައެވެ.\nޔުވެންޓަސްއާ ދެކޮޅަށް ނިކުންނަ އަޔެކްސް ޓީމުން އަންނަނީ ޒުވާން ކުޅުންތެރިންނާއެކު މި ސީޒަނުގައި މޮޅު ކުޅުމެއް ދައްކަމުންނެވެ. އެގޮތުން، އެ ޓީމުން ވަނީ ދެވަނަ ބުރުގައި ގަދަފަދަ ރެއާލް މެޑްރިޑް އަތުން ރަށުން ބޭރުގައި 4-1 އިން މޮޅުވެ 5-3 ގެ އެގްރިގޭޓުން ކުރިހޯދައި އެ ޓީމު ކަޓުވާލައިފައެވެ. އަޔެކްސްގެ ދަނޑުގައި ޔުވެންޓަސްއާ ދެކޮޅަށް ކުޅޭ މެޗު ފަށާނީ މިރޭ ރާއްޖެ ގަޑިން 00:00 ގައެވެ.


ހިތްދަތިކަމާ މުޞީބާތުން އަރައިގަންނަން ނިކަން މިމަގު އިޚްތިޔާރުކޮށްބަލާށެވެ!: މުފްތީ މެންކް\nދިރިއުޅުމަކީ އިމްތިޙާނެއްކަމަށް ޤަބޫލުކުރާ މުސްލިމަކު ނުހުންނާނެއެވެ. އަދި ކޮންމެ މީހަކުވެސް އެކި ގޮތްގޮތުން އިމްތިޙާން ކުރައްވަވާނެކަން ޤަބޫލުނުކުރާ މުސްލިމަކުވެސް ނުހުންނާނެއެވެ. އިމްތިޙާން ކުރެއްވެވުމަށްޓަކައި ހީވެސް ނުކުރެވޭފަދަ ބޮޑެތި ހިތްދަތިކަމާއި މުޞީބާތްތައް ކުރިމަތިކުރައްވަވާނެ އޮތް ވަހީބަސްފުޅު ޤަބޫލުނުކުރާ މުސްލިމަކުވެސް ނުހުންނާނެއެވެ.\nވީމާ ހިތްދަތިކަމާއި ވޭނުގައި ދިރިއުޅެން ޖެހުމަކީ ތިމާއަށް އެކަނި ކުރިމަތިވާ ޚާއްޞަ ކަމެއް ކަމުގައި ނުދެކޭށެވެ! އެއީ ވަރަށް ޢާންމު ކަންކަމެވެ. ވީމާ ތިމާއަށް ހިތްދަތިކަމެއްގައި އުޅެން ޖެހުމަކީ އަދި ވޭނެއް އުފުލަން ޖެހުމަކީ ހަތަރު އުދަރެސް ފެނުޖެހޭ ވަރުގެ ކަމެއް ކަމަށް ނުދެކޭށެވެ!\nކޮންމެ ކަމަކާއި ގުޅިގެން އެހެން މީހުންގެ އެހީތެރިކަމަށް އެދެވެނީ ދަތިހާލުގައި އުޅެން މީހާ ތައްޔާރުނުވެ ހުންނާތީއެވެ. ދަތިހާލުގައި އުޅެން ޖެހިދާނެކަމަސް ތައްޔާރުވެގެން ހުންނަ މީހާއަށް އެފަދަ ކަމެއް ކުރިމަތިވި ނަމަވެސް ކަންބޮޑުވެ ގައިން ދާހިއްލާވަރުވެގެން އުޅޭކަށް ނުޖެހޭނެއެވެ.\nކޮންމެ މީހަކުވެސް މަސައްކަތްކުރާނީ ދަތިހާލެއްގައި އުޅެން ނުޖެހިވޭތޯއެވެ! ނަމަވެސް އެފަދަ ހާލަތު ކުރިމަތިވަނީ އެކަން އެމީހަކަށް މެދުވެރިވުމަށް ﷲ ތަޢާލާ މިންވަރުފުޅުކުރެއްވެވުމުންނެވެ. އެކަން އެގޮތަށް މެދުވެރިވުމަށް ލިޔުއްވިގެންވާތީއެވެ. އެހެންކަމަށްވާއިރު އެކަން ހުއްޓުވަން ނުވަތަ އެހާލަތު މެދުވެރިވިއަ ނުދިނުމަށް އެއްވެސް ކަމެއް ކުރެވޭނެ އެއްވެސް މީހަކު ނުހުންނާނެއެވެ!\nވީމާ ހިތްދަތިކަމާއި ވޭނުގައި އުޅެން ޖެހިއްޖެ ނަމަ އަވަސްވެގަންނަންވީ ﷲ ތަޢާލާ އާއި އިތުރަށް ކުއްތަންވުމަށެވެ. އެކަންކަމުން ސަލާމަތްކޮށް ދެއްވެވުން އެދި ދަންނަވަންވީ ﷲ ތަޢާލާއަށެވެ! އެފަދަ ހާލަތެއް މެދުވެރިވެއްޖެނަމަ ފުރަތަމަ ކަމެއްގެ ގޮތުން ނަމާދުކުރަން އާދަކޮށްބަލާށެވެ! ދަމުނަމާދަށްފަހު ދުޢާކުރުން ގިނަކޮށްބަލާށެވެ! ތިމާގެ ކިބައިގައި އިޞްލާޙްކުރަން ޖެހޭ ފަދަ އެއްވެސް ކަމެއް ހުރިނަމަ އަވަހަށް އެކަންތައް އިޞްލާޙްކޮށްބަލާށެވެ!\nއެމީހަކަށް ﷲ ތަޢާލާގެ ރުހިވޮޑިގަތުން ލިބި ހިތްދަތިކަން ފިލައިދާ ގޮތް ނުވެސް އެނގޭނެއެވެ. ހިތަށް ހަމަޖެހުން ލިބޭ މިންވަރު ޤަބޫލުކުރަންވެސް އުނދަގޫވާނެއެވެ. މިއީ އެތައް މިލިއަނ މުސްލިމުން ތަޖުރިބާ ކުރަމުން ގެންދާ ކަންކަމެވެ. ތިބާވެސް ނިކަން މިމަގުން ޢަމަލުކޮށް ކަންކަން ތަޖުރިބާ ކޮށްލައިބަލާށެވެ!


Raajje Ah India Sifain Fonuvumaa Medhu India Ge Thajuribaakaarun Ge Raagu Eki Gotha - Vaguthu\nކޮވިޑް-19: ފަރުވާކުޑަ ކުރެވިއްޖެނަމަ، ދެން ލިބޭ ގެއްލުން ބޮޑުވެދާނެ - 26 މިނެޓް ކުރިން\nރާއްޖެ އަށް އިންޑިޔާ ސިފައިން ފޮނުވުމާ މެދު އިންޑިޔާގެ ތަޖުރިބާކާރުންގެ ރާގު އެކި ގޮތަށް\nބައެއް ކުށްވެރިން ދޫކޮށްލުމަށް ސުޕްރީމް ކޯޓުން ކުރި ޙުކުމަކާ ގުޅިގެން މުޅި ޤައުމުގެ ސިޔާސީ މަޝްރަހު، އަނެއްކާވެސް މިވަނީ ހަލަބޮލިވެފައެވެ. އެކަމުގެ ސަބަބުން ކުއްލި ނުރައްކަލުގެ ޙާލަތުވެސް އިޢުލާންކޮށްފައިވާއިރު، މައި އިދިކޮޅު ލީޑަރުވެސް ވަނީ ބޭރުގެ އަސްކަރީ އެހީއަށް ގޮވާލާފައެވެ.\nކުރީގެ ރައީސް ނަޝީދު، އިންޑިޔާގެ އަސްކަރީ އެހީ ބޭނުންވާކަމަށް ދޭހަވާފަދަ އިބާރާތަކުން، ޓްވީޓެއް ކުރެއްވިކަމުގައިވިޔަސް، އެކަމަކަށް ސީދާ އިޖާބައެއް، އިންޑިޔާ ސަރުކާރުން ދެއްވާފައެއް ނުވެއެވެ.\nކަންތައްތައް މިހެން ހުރިއިރު، އިންޑިޔާ ސިފައިން ރާއްޖެ އެރުމާ ގުޅިގެން، އެކި ތަޖުރިބާކާރުން ރާގު ހުރީ އެކި ގޮތަށެވެ.. އެކި އިދާރާތަކުގައި މަސައްކަތް ކުރައްވާ އެކި ތަޖުރިބާކާރުންގެ ބަސް ހިމަނައިގެން، "ސްކްރޯލް" އިން ޝާޢިއުކޮށްފައިވާ ލިޔުމެއް، މަޝްހޫރު "އަލް ޖަޒީރާ" ގައި މިއަދުވަނީ އާއްމުކޮށްފައެވެ. ލިޔުމުގައި ބަޔާންކޮށްފައިވާ ގިނަ ތަޖުރިބާކާރުންނަކީވެސް އިންޑިޔާ ރައްޔިތުންކަން ފާހަގަކޮށްލެވެއެވެ.\nއެގޮތުން، އިންދިރާނީ ބަގްޝީ ނަމަކަށް ކިޔާ ތަޖުރިބާކާރަކު، ބުނެފައިވާ ބުނުމެއް، އެލިޔުމުގައި ހިމަނާފައިވާއިރު އޭނާ ބުނެފައިވަނީ ރާއްޖެއަށް އަސްކަރީ ބާރު ފޯރުވުން ވެގެންދާނީ "މޮޔަ" ކަމެއްކަމުގައެވެ. ހަމައެހެންމެ، މިކަމުގެ ސަބަބުން އިންޑިޔާ އާއި ޗައިނާއާ ދެމެދު އުފެދުނު މައްސަލަތަކުންވެސް އެއްވެސް ފައިދާއެއް ނުކުރާނެކަމަށްވެސް އޭނާ ބުނެފައިވެއެވެ.\nދުނިޔޭގެ މަޝްރަހުން މިސާލު ދައްކަމުން އިންދިރާ ބުނެފައިވަނީ، ސްރީ ލަންކާގެ ޖަފްނާގައި ކުރިއަށް ދިޔަ އަހުލީ ހަނގުރާމައަށް އިންޑިޔާއިން އަތް ބާނައިގެންވެސް އެއްވެސް ކުރިއެރުމެއް ނުލިބުނުކަމަށެވެ. ހަމައެހެންމެ، އިރާޤަށާއި ސީރިޔާގެ މައްސަލަތަކަށް އެމެރިކާ އަތްބާނައިގެންވެސް އެއްވެސް ކުރިއެރުމެއް ނުލިބުނުކަމަށް އޭނާ ބުނެފައިވެއެވެ.\nމިކަމާ ގުޅިގެން ސީ ރާޖާ މޯހަން ނަމަކަށް ކިޔާ ތަޖުރިބާކާރަކުން "ނިއު އިންޑިއަން އެކްސްޕްރެސް" އަށް ބުނެފައިވަނީ، އެހެން ޤައުމެއްގައި ހިނގަމުންދާ މައްސަލަތައް ހައްލުކުރުމަކީ ފަސޭހަ ކަމަކަށް ނުވާނެކަމުގައެވެ. އަދި، މިފަދަ ހުރިހާ ކަމެއްގެ ކަންކަން ކުރިން ލަފާ ނުކުރެވޭނެކަމަށްވެސް އޭނާ ބުނެފައިވެއެވެ.\n"މިންޓް" އަށް މައުލޫމާތު ދީފައިވާ ސިޔާސީ ލީޑަރަކު ބުނެފައިވަނީ އެހެން ޤައުމަކަށް އެރުމުގައި އިންޑިޔާގެ ކެރިކުޅަދާނަކަމުގައި ސުވާލުތަކެއް ހުރިކަމުގައިވިޔަސް، އަވަށްޓެރި ޤައުމުތަކުގައި ހިނގަމުންދާ ކަންތައްތަކަށް ފިޔަވަޅު އަޅަން ޖެހޭނެކަމަށެވެ.\nއިންޑިޔާއިން ރާއްޖެއަށް ސިފައިން ފޮނުވުމާ ގުޅިގެން "ވަޔަރ" ގެ ދެވިރުޕާ މިތްރާ ބުނެފައިވަނީ އަޅާނެ ފިޔަވަޅެއް ނޭނގޭ ކަމަށެވެ. ސަބަބަކީ، މޯދީގެ ހުރިހާ ޚާރިޖީ އެޑްވައިޒަރުން މިހާރު ތިބީ އެއްތަނެއްގައި ނޫންކަމަށާއި މޯދީވެސް ގެންދަވަނީ ދަތުރުކުރައްވަމުންކަމަށެވެ.\nމިކަމާ ގުޅިގެން ސުޝާންތް ސިންގު ބުނެފައިވަނީ، މީގެކުރިންވެސް އިންޑިޔާއިން އެކި ޤައުމުތަކަށް އަސްކަރީ ބާރުތައް ފޮނުވާފައިވާކަމަށެވެ. އެގޮތުން، 80 ގެ އަހަރުތަކުގެ ތެރޭގައި ލަންކާ އަށާއި އިންޑިޔާއަށް ސިފައިން ފޮނުވިކަން އޭނާ ހަނދާން ކޮށްދިނެވެ. ލަންކާއަށާއި ރާއްޖެއަށް އޭރު ސިފައިން ފޮނުވިއިރު، ބޮޑުވަޒީރު ރަޖީވް ގާންދީ ވިސްނައިދީފައި އޮތީ، ދެކުނު އޭޝިޔާގެ ސަރަޙައްދުގެ ހުރިހާ ޤައުމަކަށް، އިންޑިޔާއަށް ނުފޫޒު ފޯރުވޭނެކަމަށާއި، އެހެން ޤައުމުތަކުގައި ހިނގާ ކަންތައްތަކުގެ އަސަރު އިންޑިޔާއަށް ކުރާކަމުގައެވެ.


ޓެސްޓު ޕޭޕަރުން ވައިރަސް ދުއްވާލަން ގަނޑުތައްލީ އަވަނަށް، ގަނޑުތަކުގައި ހިފީ އަލިފާން – Dhen.mv\nޓެސްޓު ޕޭޕަރުން ވައިރަސް ދުއްވާލަން ގަނޑުތައްލީ އަވަނަށް، ގަނޑުތަކުގައި ހިފީ އަލިފާން\nMarch 13, 2020 - 1:37 am\nދުނިޔޭގައި ހަލުވިކަމާއެކު ފެތުރެމުން އަންނަ ކޮރޯނާ ވައިރަހުގެ ބިރުވެރިކަން ވަނީ މީހުންގެ ހިތްތަކަށް ވެރިވެފައެވެ. ޑަބްލިޔުއެޗްއޯ އިން ކޮރޯނާ ވައިރަހަކީ ބަލިމަޑުކަމެއްގެ ގޮތުގައި ކަނޑައެޅި ފަހުން މީހުންގެ މެދުގައި ވަނީ އިންތިހާއަށް ބިރުބޮޑުވެފައެވެ. ބައެއް މީހުން ވަނީ ބިރާސްވެރިކަމެއްގެ ތެރޭގައެވެ.\nމިގޮތުން ޔުނިވަރސިޓީއެއްގެ ޕްރޮފެސަރެއް ވަނީ ކޮރޯނާ ވައިރަސް ދުއްވާލަން ކަމަށް ބުނެ ޓެސްޓު ޕޭޕަރުތަކެއް އަަވަނަކަށް ލާފައެވެ. ނަަމަވެސް އޭގެ ބަދަލުގައި ޕޭޕަރުތަކުގައި ހިފީ އަލިފާނެެވެ.\nމި ހާދިސާ ކިޔައިދީ ޕްރޮފެސަރު ކިޔަވައިދޭ ޔުނިވާސިޓީގައި ކިޔަވަމުން ދިޔަ ދަރިވަރަކު ކުރި ޓްވީޓަށް މިހާރު ގިނަ ބައެއްގެ ސަމާލުކަން ވަނީ ލިބިފައެވެ.\nގިނަ ބަޔަކު ދަނީ މި ޓްވީޓާއެކު އެ ޕްރޮފެސަރަށް ފާޑުވެސް ކިޔަމުންނެވެ. އެގޮތުން އެ ޕޭޕަރުތައް ތައްޔާރުކުރުމާއި އެ ޕްރޮފެސަރު އަތަށް ލިބުމާއި ދޭތެރޭ އެތައް ހަފްތާއެއް ވާއިރު އޭގައި ވައިރަހުގެ އަސަރު ނުހުންނާނެ ކަމަށް އެއް ބަޔަކު ބުނެފައިވެއެވެ. އަދި އިތުރަށް ރައްކާތެރިވާން ބޭނުންވާނަމަ އަންގި ލައްވައިގެން ނުވަތަ ރަނގަޅަށް އަތް ދޮވެގެން އުޅުނުނަމައޭ ބައެއް މީހުން ބުނެފައިވެއެވެ.\nކޮރޯނާ ވައިރަހާއެކު މިފަދަ ގިނަ ކަންތައްތައް ކުރުން ވަނީ އިތުުރުވެފައެވެ. މީގެ ކުރިން ޗައިނާގެ އަންހެނަކު ވެސް ވަނީ އޭނާ ގެންގުޅުނު ޔުއާން ތަކެއް ޑިސްއިންފެކްޓް ކުރުމަށް ކަމަށް ބުނެ އަވަނަށް ލައިފައެވެ. މި ފައިސާވެސް ވަނީ ބޭނުން ނުކުރެވޭ މިންވަރަށް ހަލާކުވެފައެވެ.\nމިހާތަނަށް މުޅި ދުނިޔެއިން 134235 މީހުނަށް ކޮރޯނާ ވައިރަސް ޖެހިފައެވެ. އަދި މި ވައިރަހުގެ ސަބަބުން 4966 މީހުންވަނީ މަރުވެފައެވެ.


Dhagandey aai ehme uhmeedhee kulhuntheriyaa Hanna squad gai neiy! | Mihaaru\nގައުމީ ޓީމަށް ލަނޑެއް ޖަހައިދިނުމަށް ފަހު ދަގަނޑޭ އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nދަގަނޑޭ އާއި އެންމެ އުއްމީދީ ކުޅުންތެރިޔާ ހަންނަ ސްކޮޑުގައި ނެތް!\n10 އޯގަސްޓް 2019 - 11:59 33 comments\nވޯލްޑް ކަޕް ކޮލިފައިންގައި ގުއާމް އާއި ޗައިނާއާ ދެކޮޅަށް ކުޅެން ނެގި ގައުމީ ފުޓްބޯޅަ ޓީމުގެ ސްކޮޑުގައި މިދިޔަ ސީޒަނުގައި ރާއްޖޭގެ އެންމެ މޮޅު ކުޅުންތެރިޔާގެ މަގާމާއި އެންމެ ގިނަ ލަނޑު ޖެހި ކުޅުންތެރިޔާގެ މަގާމް ހޯދި އަލީ އަޝްފާގް (ދަގަނޑޭ) އާއި މިދިޔަ ސީޒަނުގެ އެންމެ އުއްމީދީ ކުޅުންތެރިޔާގެ މަގާމް ހޯދި ހަސަން ރާއިފް އަހުމަދު (ހަންނަ) އަށް ކޯޗު ޕީޓާ ސެގާޓް ފުރުސަތެއް ނުދިނެވެ.\nރާއްޖޭގައި އުފެދުނު އެންމެ މޮޅު ކުޅުންތެރިޔާ އަދި ދެކުނު އޭޝިއާގައި އުފެދުނު އެންމެ މޮޅު އެއް ފޯވާޑް ދަގަނޑޭ އަށް ސެގާޓް ފުރުސަތު ނުދޭން ފެށީ މިދިޔަ އަހަރުގެ އޭޝިއަން ކަޕް ކޮލިފައިންގައި ބޫޓާނާ ދެކޮޅަށް ކުޅުނު މެޗުގެ ކުރިން އޮތް ނޫސްވެރިންގެ ބައްދަލުވުމަށް ހާޒިރުނުވުމުންނެވެ. އަދި މިދިޔަ އަހަރުގެ ސާފް ސުޒުކީ ކަޕަށް ދިޔަ ޓީމުން ވެސް ފުރުސަތު ނުދެ އެވެ. ދަގަނޑޭ އަށް ފުރުސަތު ނުދޭ މައްސަލައިގައި ސެގާޓް އެކި ފަހަރު ދައްކަނީ އެކި ވާހަކަތަކަވެ. ނޫސްވެރިންގެ ބައްދަލުވުމަށް ހާޒިރުނުވި މައްސަލަ އަށް ފަހު، ސެގާޓް ބުނީ އެ އެކަމުގައި ދަގަނޑޭ މައާފަށް އެދުނީ މާ ލަހުން ކަމަށެވެ. އަދި ބައެއް ފަހަރު އޭނާ މާ މުސްކުޅީ ކަމަށް ވެސް ބުނެފައިވެ އެވެ.\nއެކަމަކު އޭނާއާ ދާދި އެއް އުމުރެއްގެ ކުޅުންތެރިން ވެސް މިދިޔަ އަހަރު ސްކޮޑުގައި ހިމެނި އެވެ. ދެން އެންމެ ބޮޑަށް ދެއްކި ވާހަކައަކީ ޒުވާން ކުޅުންތެރިންގެ ޓީމެއް ބިނާ ކުރާ ވާހަކަ އެވެ. އެކަމަކު މިދިޔަ އަހަރު އެންމެ މޮޅު ކުޅުމެއް ދެއްކި ޒުވާން ކުޅުންތެރިޔާ ހަންނަ އަށް ފުރުސަތު ނުދިނުމުން އަނެއްކާ ވެސް މިވަނީ ސުވާލުތަކެއް އުފެދިފަ އެވެ.\nއެފްއޭއެމުން ވަނީ ގުއާމް އާއި ޗައިނާއާ ދެކޮޅަށް ކުޅޭ މެޗުތަކަށް ނެގި ސްކޮޑުގެ ކުޅުންތެރިން ގައުމީ ޓީމަށް ވީއްލައިދިނުމަށް އެދި ކްލަބްތަކަށް ސިޓީ ފޮނުވައިފަ އެވެ. "މިހާރަ"ށް އެނގިފައިވާ ގޮތުގައި ގްރީން ސްޓްރީޓްސް އިން ވީއްލައިދޭން އެދުނު ލިސްޓުގައި ދަގަނޑޭގެ އިތުރުން ގައުމީ ޓީމަށް ގިނަ މެޗުތަކެއް ކުޅެދިން މުހައްމަދު އުމެއިރު ވެސް ނުހިމެނެ އެވެ. އުމެއިރު މިދިޔަ އަހަރު ސާފް ސުޒުކީ ކަޕްގެ ފައިނަލް ސްކޮޑުން ބާކީކުރީ އަނިޔާގައި ހުރި ކަމަށް ބުނެ އެވެ. އަދި މި ފަހަރުގެ ސްކޮޑުގައި މުހައްމަދު އާރިފް (ބަކާ) ވެސް ނުހިމެނެ އެވެ. ބަކާ އަކީ އުމުރުން ދުވަސްވީ ކުޅުންތެރިން ނުނަގާނެ ކަމަށް ބުނެ އެކަމަކު، ސާފް ސްކޮޑުން ފުރުސަތު ދިން ސީނިއާ ކުޅުންތެރިޔެކެވެ.\nމިދިޔަ އަހަރުގެ ސާފް ސުޒުކީ ކަޕް ކާމިޔާބުކުރި ޓީމުން ވެސް އުމުރުން 33 އަހަރުގެ ދަގަނޑޭ އަށް ފުރުސަތު ނުލިބުނަސް އޭނާ ވަނީ ކްލަބް ސީޒަނުގައި ތަފާތު މޮޅު ކުޅުމެއް ދައްކައިފަ އެވެ. އެގޮތުން ނިއު ރޭޑިއަންޓާ އެކު އެސްޓީއޯ މާލޭ ލީގު ކާމިޔާބުކޮށް އަދި ފަހުން ޓީސީ ސްޕޯޓްސް ކްލަބަށް ބަދަލުވެ ދިރާގު ދިވެހި ލީގު ކާމިޔާބުކުރި އެވެ.\nގައުމީ ކޯޗު ސެގާޓް (ކ) އާއި ދަގަނޑޭ. -- ފޮޓޯ: އެފްއޭއެމް\nގައުމީ ޓީމުން ފުރުސަތު ގެއްލި ކުރިމަތިވި މާޔޫސްކަމާ އެކު ވެސް ލިބުނު ކާމިޔާބަށް އިޝާރާތްކޮށް ދަގަނޑޭ ބުނީ ދިމާވި ދަތިތަކާ އެކު ވެސް މި ކާމިޔާބީ މިންވަރުކޮށްދެއްވީތީ މާތްﷲ އަށް ހަމްދުކުރާ ކަމަށެވެ. އަދި ގައުމީ ޓީމަށް ކުޅެން ބޭނުންވާ ކަމުގެ އިޝާރާތެއް ވެސް ދަގަނޑޭ ދިނެވެ.\n"އުއްމީދަކީ ކުރިއަށް އޮތް ތަނުގައި ވެސް މިގޮތަށް ދެމި ހުރުން. އަދި ގައުމަށް ހިދުމަތްކުރަން ލިބޭ ކޮންމެ ފުރުސަތެއްގެ ބޭނުން ކުރިއަށް އޮތް ތަނުގައި ވެސް އުފަލާ އެކު ހިފާނަން. ހުރިހާ ސަޕޯޓަރުންނަށް ވަރަށް ބޮޑަށް ޝުކުރިއްޔާ،" ރައީސް އިބްރާހިމް މުހައްމަދު ސޯލިހުގެ އަތްޕުޅުން ލިބުނު އެވޯޑަށް ފަހު ދަގަނޑޭ އާއްމުކުރި ސޯޝަލް މީޑިއާ ޕޯސްޓެއްގައި ބުނެފައިވެ އެވެ.\nއުމުރުން 16 އަހަރުގައި 2001 ގެ ފަހުކޮޅު ފުޓްބޯޅަ ކެރިއަރު ފެށި ދަގަނޑޭ އެންމެ ފުރަތަމަ ގައުމީ ސްކޮޑުގައި ހިމެނުނީ، އޭގެ ދޮޅު އަހަރެއްހާ ދުވަސް ފަހުން 2003 ގެ ކުރީކޮޅެވެ. އެކަމަކު ފަހު ވަގުތު ދަގަނޑޭ ބާކީކޮށް ޓީމަށް ނެގީ އަހުމަދު ތޯރިގް (ޓޮމް) އެވެ. ދަގަނޑޭ ނުނެގުމަކީ ހެދުނު ގޯހެއް ކަމަށް ކޯޗު ޔޯސެފް ޔަންކޭ ފަހުން އެއްބަސްވި އެވެ.\nއެކަމަކު ދަގަނޑޭ ވަނީ ފައިނަލް ސްކޮޑުގައި ހިމެނުނު ފުރަތަމަ ފަހަރު، 2004 ގެ ވޯލްޑް ކަޕް ކޮލިފައިންގެ ޕްރިލިމިނަރީގައި މޮންގޯލިއާ އަތުން ރާއްޖެ 12-0 އިން މޮޅުވި މެޗުގައި ހަތަރު ލަނޑު ޖަހައި ގައުމީ ޓީމަށް އެއް މެޗުގައި އެންމެ ގިނަ ލަނޑު ޖެހުމުގެ ރެކޯޑް ހަދައިފަ އެވެ. އޭގެ ފަހުން އެ ރެކޯޑް 2013 ގެ ސާފް ޗެމްޕިއަންޝިޕުގެ އަމިއްލަ އަށް މުގުރާލި ދަގަނޑޭ ވަނީ، 2004 އިން ފެށިގެން މިދިޔަ އަހަރުގެ ނިޔަލަށް ގައުމީ ޓީމަށް ގަވާއިދުން ކުޅެފަ އެވެ. އެގޮތުން 2008 ގެ ސާފް ޗެމްޕިއަންޝިޕް ކާމިޔާބުކުރި އިރާއި 2014 ވަނަ އަހަރުގެ އޭއެފްސީ ޗެލެންޖް ކަޕުގެ ތިން ވަނަ ރާއްޖެ ހޯދިއިރު މުހިއްމު ދައުރެއް އަދާކުރި އެވެ.\nވޯލްޑް ކަޕް ކޮލިފައިންގައި ރާއްޖެ ހިމެނެނީ ގުއާމް އާއި ޗައިނާގެ އިތުރުން ސީރިއާ އަދި ފިލިޕީންސާ އެއް ގްރޫޕެއްގަ އެވެ. ދާދި ފަހުން ނޫސްވެރިންގެ ބައްދަލުވުމެއްގައި ގްރީން ސްޓްރީޓްސްގެ ކޯޗު އަލީ ސުޒޭން ބުނީ މިއީ ރާއްޖެ އަށް އުއްމީދީ ގްރޫޕެއް ކަމަށާއި ރަނގަޅަށް ތައްޔާރުވެވިއްޖެނަމަ ރަނގަޅު ނަތީޖާއެއް ނެރެވިދާނެ ކަމަށެވެ. އެކަމަކު މީގެ އެންމެ މުހިއްމު ކަމަކީ ރަނގަޅު ސްކޮޑެއް ނެގުންކަން އެ ދުވަހު ސުޒޭން ވެސް ފާހަގަކުރި އެވެ.\nހަންނަ (ވ) މި އަހަރު އޮތް އޭއެފްސީ 23 އަހަރުން ދަށުގެ މުބާރާތުގެ ކޮލިފައިންގައި ރާއްޖެ ކުޅުނު މެޗެއްގެ ތެރެއިން.-- ފޮޓޯ: އެފްއޭއެމް\nއިންޑިއަން އޯޝަން އައިލެންޑް ގޭމްސް (އައިއޯއައިޖީ) އަށް ގިނަ ޒުވާން ކުޅުންތެރިން ގެންދިޔައީ ވޯލްޑް ކަޕް ކޮލިފައިން އަށް ތަޖުރިބާ ހޯދައިދޭން ކަމަށް ގައުމީ ކޯޗު ސެގާޓް ވަނީ ބުނެފަ އެވެ. އޭރު ބުނީ ވޯލްޑް ކަޕް ކޮލިފައިން އަށް ސީނިއާ ކުޅުންތެރިން ނަގާނެ ކަމަށާއި އައިއޯއައިޖީން ތަފާތު ދައްކާ ޒުވާން ކުޅުންތެރިންނަކީ ވެސް ކޮލިފައިންގައި މުހިއްމުވާނެ ކުޅުންތެރިން ކަމަށެވެ.\nކޯޗު ފުރުސަތު ނުދޭ ކުޅުންތެރިންގެ ތެރެއިން ހަންނަ އަށް އައިއޯއައިޖީ ސްކޮޑުން ވެސް ފުރުސަތު ނުދެ އެވެ. އަދި މި ފަހަރުގެ ވޯލްޑް ކަޕްގެ ޕްރިލިމިނަރީ ސްކޮޑުގައި ވެސް އޭނާ ހިމެނިފައިނުވެ އެވެ. މިިދިޔަ އަހަރު ސާފް ސުޒުކީ ކަޕްގެ ޕްރިލިމިނަރީ ސްކޮޑުގައި ހިމެނިފައި ފަހުން ބާކީވި ހަންނަ އަކީ ޒުވާން ކުޅުންތެރިންގެ ތެރެއިން ސީނިއާ ޓީމުން އެންމެ ފުރުސަތު ނުލިބި ބާކީވާ ކުޅުންތެރިޔެކެވެ.\nވޯލްޑް ކަޕް ކޮލިފައިންގައި ތަޖުރިބާ ހުރި ކުޅުންތެރިންގެ މުހިއްމުކަން ބޮޑުވާނެ އެވެ. ރާއްޖޭން މިހާތަނަށް ވޯލްޑް ކަޕް ކޮލިފައިން ފަދަ ވަރުގަދަ މެޗުތަކުގައި ތަފާތެއް ދައްކާފައިވަނީ ތަޖުރިބާކާރު ކުޅުންތެރިންނާއި ޒުވާން ކުޅުންތެރިން ހިމެނޭގޮތަށް ހަދާފައިވާ ޓީމުތައް ނެރެގެންނެވެ. ގިނަ ގައުމުތަކުން ވޯލްޑް ކަޕް ކޮލިފައިންގައި ޓީމު ނަގަނީ އެ ވަގުތެއްގައި ކުޅެމުން އަންނަ ކުޅުންތެރިންނަށް ބެލުމަށް ފަހު އެވެ.\nއިތުރު ލިޔުންތައް އަލީ އަޝްފާގު (ދަގަނޑޭ) ގައުމީ ފުޓްބޯޅަ ޓީމް


އެސިސްޓަންޓް އެކައުންޓްސް އޮފިސަރ\nއޮފިސަރ ގްރޭޑް 4\nއިންފޮރމޭޝަން ކޮމިޝަނަރުގެ އޮފީސް، މާލެ، ދިވެހިރާއްޖެ.\nފައިނޭންސް އެންޑް ބަޖެޓިންގ\nއެކައުންޓިންގ ނުވަތަ ފައިނޭންސް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ނުވަތަ އެއަށްވުރެމަތީ ސަނަދެއް ހާސިލުކޮށްފައިވުން. ނުވަތަ؛\nއެކައުންޓިންގ ނުވަތަ ފައިނޭންސް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައި ވުމާއެކު މަޤާމުގެ މަސައްކަތުގެ ދާއިރާއަކުން2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nސާނަވީ އަދި މަތީ ސާނަވީ އިމްތިޙާނުގައި އެކައުންޓްސް އާއެކު މުޅިއެކު ދެ މާއްދާއިން ދަށްވެގެން "ސީ" ފާސް ލިބިފައިވުމާއެކު ސެކަންޑަރީ ސްކޫލް ސެޓުފިކެޓު އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ފާސް ލިބިފައިވުން، އަދި؛\nއޮފީހުގެ ކަރަންޓާއި ފެނާއި ފޯނާއި ފެކްހާއި އިންޓަރނެޓް ފަދަ ބިލްތަކަށް ފައިސާ ދައްކަންޖެހޭ މުއްދަތުގައި ފައިސާ ދެއްކުން.\nބިލްތަކަށް ފައިސާ ދެއްކުމަށް ހަދަންޖެހޭ ވައުޗަރުތައް ހަދައި އެއާގުޅޭ ޑޮކިއުމެންޓް ސެޕްގައި އެޓޭޗްކޮށް އެޑޮކިއުމެންޓުތައް ފައިލްކޮށް ބެލެހެއްޓުމާއި ވައުޗަރ ރަޖިސްޓަރީ އަޕްޑޭޓްކުރުން.\nއޮފީހުގެ އިންވެންޓްރީ ގަވާއިދުން ބަލަހައްޓައި އަޕްޑޭޓްކުރުމާއި އިންވެންޓްރީގައި ހިމެނޭ ކޮންމެ އެއްޗަކީވެސް ގަވާއިދުން ރިކޯޑު ކުރެވިގެން އެއްތަނުން އަނެއްތަނަށް ބަދަލުވާ ތަކެތިކަން ޔަޤީން ކުރުމަށްޓަކައި ކުރަންޖެހޭ އެންމެހާ ކަންތައްތައް ކުރުން.\nއޮފީހުގެ ބަޖެޓާއި ފައިސާއާ ބެހޭ އެންމެހާ މަސައްކަތްތައް ކުރުމުގައި ބަޖެޓް އޮފިސަރަށް އެހީތެރިކަން ފޯރުކޮށްދިނުން.\nއޮފީހުގެ މަސައްކަތްތަކުގެ ތެރެއިން ޚާއްޞަ ޙާލަތްތަކުގައި ހަވާލުކުރެވޭ މަސައްކަތްތައް ކުރުން.\n- އެކައުންޓިންގ ދާއިރާގައި މަސައްކަތްކޮށް ތަޖުރިބާ ލިބިފައިވާ މިންވަރު\n- މަސައްކަތަށް ޝައުޤުވެރިކަން ހުރުމާއެކު ހީވާގި ކަމާއެކު މަސައްކަތްކުރާ ޞިއްޙަތު ރަނގަޅު މީހަކު ކަމުގައިވުން.\nއަސާސީ މުސާރަ: (މަހަކު) -/6000 ރުފިޔާ.\nއެލަވަންސް: (މަހަކު) -/2000 ރުފިޔާ\n- މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓް ކޮށްފައިވާ ތަޢުލީމީ ސެޓުފިކެޓުތަކުގެ ކޮޕީ ޓްރާންސްކްރިޕްޓާ އެކު (އަސްލާ އެއްގޮތްކަމަށް ތައްގަނޑު ޖަހާފައި)\n23 ސެޕްޓެންބަރު 2014 ވާ އަންގާރަ ދުވަހު 13:30 ގެ ކުރިން، ތިރީގައިވާ އެޑްރެހަށެވެ.\nސުންގަޑި: 23 ސެޕްޓެންބަރު 2014 1330


ވައިފިޅި ބަޑި – ކަހަނަލަ\nJuly 21, 2015 1 Comment on ވައިފިޅި ބަޑި\nމީއަފުންގެ ބައްޕާ މަށަ ކޭދިން ވާހަކައެއް. ”އަފުން ކީލަކަރާށަ ބެހީންގޭކަލް ‘ދެރިޔާމާނު‘ (އައްޑޫ އަފީފުމެން ވެޑި) އޯތީ ކޮޗިންއެ. ހީވެނީ އޭ 1961 ހިސާބިހެން. އެމީހުން މާލެ ފުރަންނަ ވީކަލަހަ އޯތީ ސުވަލްދީބު ދެވަނަ ގަޑޮބަޑޮ (އާންމުކޮހޮ ކޭނގޮތެން ދެވަނަ ބަޢާވާއް) ފެށީފޭ. ދެން އެމީހުންނަ އަނގޮއާފިއްޔަ ތިމީހުން މާލެ ނިވަންނަހަކޭ، ވެނދެގޭފަހެނާ ހައްޔަރޮ ކެރަންނެނައެ.\n”މާލިމީއަކުށަ ހީށީ އައްބެއްޔާގެ ބޭބޭ. އެމީހުން ބޭރެން ބޭރެން އާހޮ މާލެ ކަވެރިނިކޯ ގޭއީ ލާމު އަތެޅެ ހިސާބަހަ. ދެން ވެޑިއެން ފެންހުސްވެންނަ ކަވެރިވެފޭ ހީށުންމާ އެމީހުން ލާމު އަތެޅެ ވެނދެގެން ގޮހޮ މާމެންދޫހާ ގާއްކެރީ. އެކަލް އެރައްރަށި މީހުންނަ އަނގޮއާފޭ އޯތީ ދެކުނެ ވެޑިއަށްގޭފަހެނާ ހައްޔަރޮ ކެރަންނަކޭ.\n”ދެން ބައްތެލިއަކުން މީހުން އާހޮ ވެޑިހާ އަރަންނަ ދިމާކޯގައްތަ. އެކަލް ވެޑިއެތިބި އަފީފުމެންގޭ ސޮޑާ ހަދަންނަ ގިނޭ ވައިފިޅި. އައްބެއްޔާގެ ބޭބޭ ބެނެފި އަވަހަށަ ފިޅި ނަރޮނަހަކޭ. އޭ ނެރެފޭ ވެޑިއެ ބޯރިދޫ މައްތެ ޖައްސާފޭ ބައްތެލިއާ ދިމާކޯފޭ އަޑޮލަވާގައްތަ ވަގުތެ ގޮއްވާލަންނާވެ. އެމީހުންނަ ނިކެރުން ގާއްކެރަންނަކާއް. ދެން ވެޑިއެ ބޮއްކޮރާ ބާން ވަރޮގަދަ ފަހެއްތަކަށްވެރިން ރަށަހަ އެރީ ފެން އަރޮއާން ފުރާފިއްޔަ.\nމަށަ މިވާހަކަ ކޭދީނީ އައްބެއްޔާގެ ބޭބޭ.”\nރަށިބަހެން, އިހުވާހަކަ\tރަށިބަހެން, އިހުވާހަކަ\n← ފުވައްމުލަކު ރައްޔިތުން ފެނާއި ނަރުދަމާ ނިޒާމަށް ކުރާ އިންތިޒާރު ގައުމު ވިއްކުން، އަސާސީ ޚިދުމަތް، ދެފުށް ކެހެރިކަން →\nOne thought on “ވައިފިޅި ބަޑި”\nއައްލާ March 2, 2016 at 00:15\nމާމެންދޫ: ވައިފުޅި ދެކެ ބިރު ގަންނަ ގުރޫޕު އުތަ؟


Badminton singles championkan Sarim aai Maisa ah | Mihaaru\nބެޑްމިންޓަން ސިންގަލްސް ޗެމްޕިއަންކަން ސާރިމާއި މައިސާ އަށް\nފުރަތަމަ ޑިވިޝަން ސިންގަލްސް ޗެމްޕިއަންކަން ހޯދި ސާރިމް (ކ)އާ މޯލްޑިވްސް ސްޕޯޓްސް ކޯޕަރޭޝަންގެ މެނޭޖިން ޑިރެކްޓަރު ރައްޒާގު އެވޯޑް ހަވާލުކުރަނީ.-- ފޮޓޯ: ނިޝާން އަލީ/ މިހާރު\n02 ޑިސެމްބަރ 2016 - 09:26\nމައިލޯ ބެޑްމިންޓަން ގައުމީ މުބާރާތުގެ ފުރަތަމަ ޑިވިޝަން ފިރިހެން ޗެމްޕިއަންކަން މުހައްމަދު ސާރިމް ހޯދިއިރު އަންހެން ބައިގެ ޗެމްޕިއަންކަން ޒުވާން ކުޅުންތެރިޔާ މައިސާ ފަތުހުﷲ އިސްމާއިލް ހޯދައިފި އެވެ.\nކުޅިވަރު އެކުވެނި އިންޑޯ ބެޑްމިންޓަން ކޯޓުގައި ރޭ ކުޅުނު ފުރަތަމަ ޑިވިޝަން ފިރިހެން ސިންގަލްސް ޗެމްޕިއަންކަން ސާރިމް ހޯދީ ފައިނަލުގައި ޒަޔާން ޒަކީ ބަލިކުރުމަށް ފަހު އެވެ. ޒަޔާންގެ މައްޗަށް ސާރިމް ކުރިހޯދީ 18-21، 21-16 އަދި 21-14 އިން ސެޓުތައް ގެންގޮސްގެންނެވެ.\nފުރަތަމަ ޑިވިޝަން އަންހެން ފައިނަލުން މައިސާ މޮޅުވީ ނީލާ އަހުމަދު ނަޖީބު ބަލިކުރުމަށް ފަހު އެވެ. މި ކާމިޔާބީއާ އެކު އުމުރުން 17 އަހަރުގެ މައިސާ ވެފައިވަނީ ފަހަކަށް އައިސް ބެޑްމިންޓަން އަންހެން ސިންގަލްސް ގައުމީ މުބާރާތް ކާމިޔާބުކުރި އެންމެ ޒުވާން ކުޅުންތެރިޔާ އެވެ. މި މެޗުގެ ސެޓުތައް ދިޔައީ 21-19، 15-21 އަދި 21-16 އިންނެވެ.\nފުރަތަމަ ޑިވިޝަންގެ މިކްސް ޑަބަލްސް ޗެމްޕިއަންކަން މައިސާ އާއި ޒަޔާންގެ ޕެއާ އިން ހޯދީ ފައިނަލުގައި ސާރިމް އާއި ނީލާގެ ޕެއާ ބަލިކުރުމަށް ފަހު އެވެ. ޒަޔާން އާއި މައިސާގެ ޕެއާ ސެޓުތައް ގެނައީ 22-20 އަދި 21-16 އިންނެވެ.\nއަންހެން ސިންގަލްސް ޗެމްޕިއަންކަން ހޯދި މައިސާ (ކ)އާ އިކޮނޮމިކް މިނިސްޓަރު ސައީދު ތަށި ހަވާލުކޮށްދެއްވަނީ.-- ފޮޓޯ: ނިޝާން އަލީ މިހާރު\nދެ ވަނަ ޑިވިޝަންގެ ފިރިހެން ސިންގްލަސް ޗެމްޕިއަންކަން ހުސެއިން މުހައްމަދު ހޯދީ މި މުބާރާތުގައި ތަފާތު މޮޅު ކުޅުމެއް ދެއްކި އުމުރުން 14 އަހަރުގެ ނިބާލް އަހުމަދު ބަލިކުރުމަށް ފަހު އެވެ. މުޅި މި މުބާރާތުގައި ވެސް އެންމެ އުއްމީދީ ކުޅުމެއް ދެއްކި ނިބާލް ފައިނަލުން ބަލިވިއިރު ވެސް ފައިނަލުގައި ވެސް އޭނާ ހިތްވަރުގަދަ ކުޅުމެއް ދެއްކި އެވެ. އެ މެޗުގެ ސެޓުތައް ދިޔައީ 15-21، 22-20 އަދި 21-17 އިންނެވެ. ދެ ވަނަ ޑިވިޝަނުގެ އަންހެން ސިންގަލްސް ޗެމްޕިއަންކަން ހޯދީ އަތޮޅު ލީގުގެ ސިންގަލްސް ޗެމްޕިއަންކަން ވެސް ހޯދި ޝިފްނާ ހުސެއިން އެވެ.\nދެ ވަނަ ޑިވިޝަނުގެ ފިރިހެން ޑަބަލްސް ޗެމްޕިއަންކަން ހޯދީ އިބްރާހިމް ރަޝީދާއި އަހުމަދު ޝިފާއުގެ ޕެއާ އެވެ. އަތޮޅު ލީގުގެ ޑަބަލްސް ޗެމްޕިއަނަކީ ވެސް ހަމަ އެ ޕެއާ އެވެ.\nދެ ވަނަ ޑިވިޝަން މިކްސް ޑަބަލްސް ޗެމްޕިއަންކަން ހޯދީ ޝިފްނާ ހުސެއިން އާއި އިބްރާހިމް މުހައްމަދުގެ ޕެއާ އިންނެވެ. އަދި ދެ ވަނަ ޑިވިޝަންގެ ފިރިހެން ޑަބަލްސް ޗެމްޕިއަނުންނަކީ އަހުމަދު ޝިފާއު އާއި އިބްރާހިމް ނަޝީދުގެ ޕެއާ އެވެ.\nބެޑްމިންޓަން ގައުމީ މުބާރާތާއި ބެޑްމިންޓަން އަތޮޅު ލީގުގައި ވަނަތައް ހޯދި ކުޅުންތެރިންނާ އެކު ނިންމުމުގެ ރަސްމިއްޔާތަށް ވަޑައިގެންނެވި ބޭފުޅުން ފޮޓޯއަކަށް ހުއްޓިގެން.-- ފޮޓޯ: ނިޝާން އަލީ/ މިހާރު\nބެޑްމިންޓަން އަތޮޅު ލީގުގެ ފިރިހެން ސިންގަލްސް ޗެމްޕިއަންކަން ނަޝީދު ހޯދީ ފައިނަލުގައި މުހައްމަދު އާކިފް ބަލިކުރުމަށް ފަހު އެވެ. ފައިނަލު މެޗުގެ ސެޓުތައް ދިޔައީ 21-19، 16-21، 13-21 އިންނެވެ.\nއަތޮޅު ލީގުގެ މިކްސް ޑަބަލްސް ޗެމްޕިއަނަކީ ޝިފްނާ އާއި ޝިފާއުގެ ޕެއާ އެވެ. އަތޮޅު ލީގުގެ ފިރިހެން ޑަބަލްސް ޗެމްޕިއަންކަން ހޯދީ ޝިފާއު އާއި ނަޝީދުގެ ޕެއާ އިންނެވެ.\nރޭގެ ފައިނަލް މެޗަށް ފަހު އޮތް މުބާރާތް ނިންމުމުގެ ރަސްމިއްޔާތު ޝަރަފްވެރިކޮށްދެއްވީ ކުޅިވަރާ ބެހޭ ވަޒީރު އިރުތިޝާމް އާދަމް އާއި އިކޮނޮމިކް މިނިސްޓަރު މުހައްމަދު ސައީދާއި ޖެންޑަ މިނިސްޓަރު އައިމިނަތު ޒެނީޝާ ޝަހީދު ޒަކީގެ އިތުރުން ސަރުކާރުގެ އެކި ވުޒާރާތަކުގެ ބައެއް ވެރިންނެވެ.\nބެޑްމިންޓަން ބެޑްމިންޓަން އެސޯސިއޭޝަން ގައުމީ ބެޑްމިންޓަން މުބާރާތް\nއާރސެނަލް ގޮތަށް 2ވަނަ ލިބިގެން ނިބާލް ހިތްހަމަ ޖަައްސާނުލާނެކަމަށް އުއްމީދުކުރަން! މުބާރާތުން މޮޅުނުވިއަސް އަހަރުމެންގެ ހިތްތައް ކާމިޔާބުކޮށްފި!\nއޭ..އަސްލުވެސް ނިބާލް ތީ ހަމަ ބެޑްމިންޓަނުގެ ވަރަށް އުންމީދީ ކުޅުންތެރިއެއް. ވަރަށް ތަފާތު ކުޅުމެއް ނިބާލް ކުޅެނީ...ހީވަނީ މިހާރު ގެނެސްގެން މިއުޅޭ ކޯޗުގެ އިރުޝާދުގެ ބޭނުން ވަރަށް ރަނގަޅަށް ހިފާހެން. ތިޔަގޮތަށް ހިތްވަރު ދޫކޮށްނުލާ ޕްރެކްޓިސްއަށް ފަރުވާބަހައްޓައިގެން މަސައްކަތްކުރޭ. ނިބާލް އަށްވުރެ ޢުމުރުން މާދޮށީ ބޭބެއަކާއެކު ތިޔަފަދަ ހިތްވަރެއް ދެއްކީތީ ސާބަސް. ވަރަށް ރީތި ކުޅުމެއް.\nނިބާލް ހަމަ ހަބޭސް އިނގޭ..ވަރަށް މޮޅު ކުޅުމެއް މިފަހަރު ތިދެއްކީ..ދެންފަހަރަކުން އިރާދަކުރެއްވިއްޔާ ކާމިޔާބުވާނެ. ތީ އަހަރެމެންގެ ފިޔުޗަރ ޗެމްޕިއަން. ވޯ...


BREAKING: Gaafu Alif Maamendhoo In Covid19 Ah Meehaku Positive Vejje | Hathaavees\nގއ. މާމެންދޫ އިން ކޮވިޑް19 އަށް މީހަކު ޕޮޒިޓިވްވެއްޖެ\nގއ. މާމެންދޫ ---\nގއ. މާމެންދޫ އިން ކޮވިޑް19 އަށް މީހަކު ޕޮޒިޓިވްވެއްޖެއެވެ.\n"ހަތާވީސް އޮންލައިން" އަށް މައުލޫމާތު ދެއްވަމުން ގއ. އަތޮޅު ކައުންސިލްގެ ރައީސް އަހުމަދު ފުއާދު ވިދާޅުވީ އެމީހާއަކީ މި މަހުގެ 13ވަނަ ދުވަހު މާލެއިން މާމެންދޫ އަށް ހޯމް ކަރަންޓީނަށް ދިޔަ މީހެއް ކަމަށެވެ. އަދި އެމީހާ ދަތުރުކުރި ފްލައިޓުގައި ޖުމްލަ 80 މީހަކު ދަތުރުކުރި ކަމަށްވެސް ފުއާދު ވިދާޅުވިއެވެ.\nފުއާދު ވިދާޅުވީ އެ ފްލައިޓުގައި ހިމެނެނީ ގއ. ގެމަނަފުއްޓާއި ގއ. މާމެންދޫ އަށް ނިސްބަތްވާ މީހުން ކަމަށެވެ. އެގޮތުން މާމެންދޫ އަށް ދިއުމަށްޓަކައި އެ ފްލައިޓުން 35 މީހަކު ދަތުރު ކުރި ކަމަށާއި ބާކީ ތިބި މީހުންނަކީ ގެމަނަފުއްޓަށް ދަތުރުކުރި މީހުން ކަމަށްވެސް ފުއާދު ވިދާޅުވިއެވެ.\nއޭނާ ވިދާޅުވީ އެމީހާ އާއި އެއާޕޯޓުން ބައެއް މީހުންނާއި ބައްދަލުވި ކަމަށާއި ނަމަވެސް އޭގެފަހުން އެއްވެސް ބަޔަކާއި ބައްދަލުވި ކަމުގެ މައުލޫމާތު ލިބިފައި ނުވާ ކަމަށެވެ. އަދި އެމީހާގެ ކޮންޓެކްޓު ޓްރޭސިން ހެދުމުގެ މަސައްކަތް ކުރަމުން އަންނަ ކަމަށްވެސް އޭނާ ވިދާޅުވިއެވެ.\nމިއީ ކޮވިޑް19 އާއި ގުޅިގެން އަޅާފައިވާ ފިޔަވަޅުތަކަށް ލުއި ދިނުމަށް ނިންމި ފަހުން ރާއްޖޭގެ ރަށަކުން މީހަކު ކޮވިޑް19 އަށް ޕޮޒިޓިވްވި ދެވަނަ ފަހަރެވެ. މީގެކުރިން އައްޑޫ ސިޓީގެ ގަމުގައި ހުންނަ އިކުއިޓޯރިއަލް ވިލެޖުގައި ކަރަންޓީންގައި ހުރި 65 އަހަރުގެ އަންހެނަކު ވެސް ވަނީ ޕޮޒިޓިވްވެފައެވެ.\nPrevious ޖޫން 30ގެ ނިޔަލަށް ސަރުކާރު އޮފީސްތައް ހުޅުވާފައި ބެހެއްޓުމަށް ނިންމައިފި\nNext ޔުނީފޯމާއި ނަން ބަދަލު ކުރިޔަސް ފުލުހުންގެ ގައުމީ ޒިންމާ އަދާކުރާނެ: ޝިޔާމް


އިސްލާމީ ސަލާމަށް އަހުލުވެރިވުން –2– DhiSalafiyyah\n12/10/2014 އަޚްލާޤްއައްޝައިޚް ޢަބްދުﷲ ސަޢުދާން ބިން ޢަބްދުލްވައްހާބް\nސަލާމަށް ޖަވާބު ދިނުމީ ކޮންމެ މުސްލިމެއްގެ މައްޗަށް ވާޖިބުވެގެންވާ ކަމެކެވެ. އެގޮތުން ޖަވާބުގައި ސަލާމްކުރެވުނުމީހާ\nوَعَلَيْكُمُ الَسَّلَامُ وَرَحْمَةُ اللهِ\nوَعَلَيْكُمُ الَسَّلَامُ وَرَحْمَةُ اللهِ وَبَرَكَاتُه\nމިފަދައިން ބުނެ ސަލާމަށް ރައްދުދޭންވާނެއެވެ.\nއަބޫ ހުރައިރާ رضي الله عنهގެ އަރިހުން ރިވާވެގެންވާ ޙަދީޘެއްގައިވެއެވެ. ރަސޫލާ صلى الله عليه وسلم ޙަދީޘް ކުރައްވާފައިވެއެވެ.\n((حَقُّ المُسْلِمِ عَلَى المُسْلِمِ خَمْسٌ: رَدُّ السَّلاَمِ، وَعِيَادَةُ المَرِيضِ، وَاتِّبَاعُ الجَنَائِزِ، وَإِجَابَةُ الدَّعْوَةِ، وَتَشْمِيتُ العَاطِسِ)) [رواه البخارى ومسلم]\nމާނައީ: “އެއް މުސްލިމަކު އަނެއް މުސްލިމެއްގެ މައްޗަށް އަދާކުރަންޖެހޭ ފަސް ޙައްޤެއްވެއެވެ. އެއީ ސަލާމަށް ޖަވާބުދިނުމާއި، ބަލިމީހާއަށް ޒިޔާރަތްކުރުމާއި، (މަރުވުމުން) ޖަނާޒާގައި ބައިވެރިވުމާއި، ދަޢުވަތެއް ދެވޭހިނދު އެދަޢުވަތު ޤަބޫލުކުރުމާއި، ކިނބިހި އަޅާހިނދު الحمد لله ކިޔައިފިމީހާއަށް ޖަވާބުގައި يَرْحَمُكَ الله މިފަދައިން ބުނުމެވެ.”\nގިނަގިނައިން ސަލާމް ކުރުމީ ސުވަރުގެ ވަނުމަށް މަގުފަހިވާ ކަމެކެވެ. ޢަބްދުﷲ ބިން ސަލާމް رضي الله عنهގެ އަރިހުން ރިވާވެގެންވާ ޙަދީޘެއްގައިވެއެވެ. ރަސޫލާ صلى الله عليه وسلمޙަދީޘް ކުރައްވާފައިވެއެވެ.\n((يَاأَيُّهَا النَّاسُ، أَفْشُوا السَّلَامَ، وَأَطْعِمُوا الطَّعَامَ، وَصِلُوا الْأَرْحَامَ، وَصَلُّوا بِاللَّيْلِ وَالنَّاسُ نِيَامٌ تَدْخُلُوا الْجَنَّةَ بِسَلَامٍ)) [رواه ابن ماجه والترمذي وصححه الألباني]\nމާނައީ: ” އޭ މީސްތަކުންނޭވެ. ތިޔަބައިމީހުން ސަލާމް ފަތުރައި ޢާންމުކުރާށެވެ. އަދި (ފަޤީރުންނަށާއި މިސްކީނުންނަށް) ކާންދޭށެވެ. އަދި ރަޙިމުގެ ގުޅުން ގުޅުވާށެވެ. އަދި މީސްތަކުން ނިދާފައިވާ ޙާލު ރޭގަނޑު ތެދުވެ ދަމުނަމާދުކުރާށެވެ. އޭރުން ސަލާމަތާއެކު ތިޔަބައިމީހުން ސުވަރުގެ ވަންނަ ހުށްޓެވެ.”


SunOnline: Thulusdhoo aai Maakurathu court ge magistratun vakikuran majlis ah hushahalhaifi\nތުލުސްދޫއާއި މާކުރަތު ކޯޓުގެ މެޖިސްޓްރޭޓުން ވަކިކުރަން މަޖިލީހަށް ހުށަހަޅައިފި\nމުއާވިޔަތު އަންވަރު 02 Dec 2019, 01:33\nޖޭއެސްސީގެ މެމްބަރުންތަކެއް -- ސަން ފޮޓޯ/ އަހުމަދު އަވްޝަން އިލްޔާސް\nކ. ތުލުސްދޫ ކޯޓުގެ މެޖިސްޓްރޭޓް ޢައިނާނު އަލީ މުހައްމަދާއި ރ. މާކުރަތު ކޯޓުގެ އިސް މެޖިސްޓްރޭޓް އަދުނާނު ހުސައިން އެ މަގާމުތަކުން ވަކިކޮށް ދިނުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ރައްޔިތުންގެ މަޖިލީހަށް ފޮނުވައިފިއެވެ.\nޖޭއެސްއީން މިރޭ ނެރުނު ބަޔާނެއްގައި ބުނީ އައިނާނުއާއި އަދުނާނު މެޖިސްޓްރޭޓް ކަމުން ވަކިކޮށްދިނުމަށް އެދި މަޖިލީހަށް ފޮނުވާފައިވަނީ އެ ދެ މެޖިސްޓްރޭޓުންނާ ގޫޅޭ ގޮތުން ހުށަހަޅާފައިވާ ސުލޫކީ މައްސަލަތައް ސާބިތުވެފައިވާތީ ކަމަށެވެ. އަދި އެ ދެ މެޖިސްޓްރޭޓުންގެ ކިބައިގައި ހުރިން ލާޒިމުކުރާ ސުލޫކީ ސިފަތައް ނެތިގެންދާ ފަދަ އަމަލެއް ކޮށްފިކަމަށް ކޮމިޝަނަށް އިއްތިފާގުވެފައިވާ ކަމަށްވެސް އެ ބަޔާނުގައި ވަނީ ބުނެފައެވެ.\nއެހެން ނަމަވެސް ދެ މެޖިސްޓްރޭޓުންނަށް ސާބިތުވީ ކޮން ސުލޫކީ މައްސަލައެއް ކަމަށް އަދި އެކަމުގެ އެއްވެސް ތަފްސީލެއް ޖޭއެސްސީގެ ބަޔާނުގައި ބުނެފައެއް ނުވެއެވެ.\n"ސަން" އަށް އެނގިފައިވާ ގޮތުގައި މާކުރަތު ކޯޓުގެ އިސް މެޖިސްޓްރޭޓް އަދުނާނު ހުސައިންއާ ގުޅޭ ގޮތުން ޖޭއެސްސީއަށް ހުށަހެޅީ، އެ ކޯޓުގެ އަންހެން މުވައްޒިފުންތަކަކަށް ޖިންސީ ގޯނާ އަދި ޖިންސީ ފުރައްސާރަ ކުރިކަމަށް ތުހުމަތުކުރެވޭ މައްސަލައެކެވެ.


Ganaa Kurun - Huhtuvan Beynun Nama Amaankamaai Heyluntherikan Iskurahva - Vaguthu\nދުނިޔެ އަނެއްކާވެސް ކޮވިޑްގެ ބިޔަ ރާޅެއްގެ ތެރެއަށް! - 17 ގަޑިއިރު ކުރިން\nގަނާ ކުރުން ހުއްޓުވަން ބޭނުންނަމަ އަމާންކަމާއި ހޭލުންތެރިކަން އިސް ކުރައްވާ\nބުލީ ކުރުން ނުވަތަ ދިވެހި ބަހުން ނަމަ ގަނާކުރުމަކީ އަޅުގަނޑުމެން ދިވެހިންގެ ތެރޭގައި ވަރަށް އާންމުވެފައިވާ ސީރިއަސް މައްސަލައެކެވެ. މަދަރުސާތަކުގައިއާއި، ވަޒީފާ އަދާކުރާ މާހައުލާއި، މަގުމަތީގައި އަދި ވަކިން ހާއްސަކޮށް އިންޓަނެޓުގައި ގަނާކުރުން މިހާރުވެފައިވަނީ އަޅުގަނޑުމެންގެތެރޭގައި އާންމު ކަމަކަށެވެ. ގަނާކުރުން ހިސާބަށްވުރެ އާންމުވެފައިވުމުގެ ސަބަބުން ޚުދު ގަނާ ކުރާ މީހާ ނުވަތަ ކުއްޖާއަށް ވެސް ތިމާއަށް މިކުރެވެނީ ކޮންފަދަ ކަމެއްކަން ނޭނގޭ ހިސާބަށް މިކަން ވަނީ ގޮސްފައެވެ.\nގަނާކުރުން ގިނަފަހަރު ފެށެނީ އަނެކާ ދަށްކޮށްލަން ގަނާކުރާ ކުއްޖާ ބުނެލާ ބަހަކުންނެވެ. ނަމަވެސް ގިނަ ފަހަރު އެއީ ސީރިއަސް މައްސަލައަކަށް ނުހަދައި ގަނާގެ ޝިކާރައަކަށްވާ ކުއްޖާއަށްވެސް ހުރެވެނީ އެވެ. މައިންބަފައިން އަދި ގާތްތިމާގެ މީހެއް ކައިރީގައިވެސް ބުނެވެނީ ވާނެހާ އެއްޗެއްވެ ތިމާގެ ނަފްސާނީ ހާލަތު ގޯސްވެ އަމިއްލަ ނަފުސަށް އަނިޔާކުރެވެން ވެސް ފަށާ ހިސާބުންނެވެ.\nގަނާކުރުމަކީ އިއްޔެ ނުވަތަ މިއަދު ހިނގާފައިވާކަމެއް ނޫނެވެ. ކާބަފައިންގެ ދުވަސްވަރުގައިވެސް ވަނީ އަނެކާ ދަށްކޮށް ގަނާކުރުމުގެ އަމަލުތައް އެކި ސިފަސިފައިގައި ހިނގާފައެވެ. ނަމަވެސް ޒަމާނާއެކު ގަނާކުރުންވެސް ވަނީ ބަދަލުވެ ކުރިއަރާފައެވެ. 21 ވަނަ ގަރުނާއެކު އުފެދިގެން އައި މީސްމީޑިޔާތައް ވެފައިވަނީ ގަނާކުރުމުގެ މައި ވަސީލަތަށެވެ. ސައިބާ ބުލީން އަދި އަނގަ ބަހުން ކުރާ ގަނާ އަކީ ގަނާގެ އެންމެ ނުރައްކާތެރި ބާވަތްތައްކަމުގައި ކަމުގެ މާހިރުން ވަނީ ހެކިވެފައެވެ. އިންޓަނެޓު އަދި މީސް މީޑިޔާ ބޭނުންކުރާ އެންމެންނާއި މުޖުތަމައުގައި ހަރަކާތްތެރިވެ އުޅޭ އެންމެެންނަށްވެސް މިއީ ހަގީގަތެއްކަން ވަރަށް ރަނގަޅަށް އެނގޭނެއެވެ.\nއަތުން ކޮށްލާ ޖިސްމާނީ އަނިޔާތަކަށްވުރެ ބުނެލާ ނުބައި ބަހަކުން ހިތާއި ނަފުސުގައި ނަގާ ފާރުގެ ފުންމިން މާ ބޮޑޭ ކިޔާއަޑު އަހަމެވެ. ސައިބާ ބުލީ އަދި އަނގަ ބަހުން ކުރާ ގަނާ އަކީ މީގެ އެންމެ ރަނގަޅު މިސާލެވެ. ހަޑިހުތުރު ބަސްތަކާއި ތިމާ ދަށްކޮށް އެހެން އެންމެންނަށްވުރެ ނިކަމެތިކަމަށް ވިސްނައިދޭފަދަ ބަސްތަކާއި މީސްމީޑިޔާގައި ތިމާގެ ފޮޓޯއެއްގައި ކޮށްލާ ނެގެޓިވް ކޮމެންޓުތަކަކީ ހިތުން ފިލައިގެން ދުވަހަކުވެސް ނުދާނެ ބަސްތަކެވެ. މިފަދަ ނުބައި ބަސްތަކުގެ ޝިކާރައަކަށްވެފައިވާ އެތަކެއް ޒުވާނުންނެއް ވަނީ އަމިއްލަ ނަފުސަށް އަނިޔާދީ ތިމާގެ އަމިއްލަ ފުރާނަ ވެސް ދުއްވާލާފައެވެ.\nގަނާގެ މައްސަލަ ގޯސްވެ ކުރިން ދެންނެވުނުފަދަ ހިތާމަވެރި ހާދިސާތައް ހިނގާފައި ވަނީ ގަނާކުރެވޭ ކުއްޖާއަށް ތިމާއަށް ދިމާވާ ކަންތައްތަކުގެ ވާހަކަ މީހަކާ ހިއްސާ ނުކުރެވި ހިތުތެރޭގައި ވަޅުލައިގެން ހުރެ ތިމާއަކީ އެކަނިވެރިއެއް ކަމުގައި ދެކުމުގެ ސަބަބުންނެވެ. ނަމަވެސް ގަނާގެ ޝިކާރައަކަށްވާ ކުއްޖާ ނުވަތަ މީހާވެސް ދަންނަންޖެހޭ އެއް ހަގީގަތަކީ އެ ކުއްޖާ ނުވަތަ މީހާ ދެކެ ލޯބިވާ މީހުންވެސް މިދުނިޔޭގައި ތިބިކަމެވެ. އެހެންކަމުން ތިމާއަށް މީހަކު ގަނާކޮށް ތިމާއާ ދޭތެރޭ އިހާނެތިކޮށް މީހަކު ހިތައިފިނަމަ އެކަން ތިމާގެ މައިންބަފައިން ނުވަތަ ތިމާއާ ދޭތެރޭ ހެޔޮ އެދޭ މީހަކު ގާތުގައި ލަސްނުކޮށް ހިއްސާކޮށް މައްސަލައިގެ ހައްލު އެކުގައި ހޯދުމަށް މަސައްކަތް ކުރާށެވެ. އަދި އެފަދަ މީހަކު ނެތްނަމަ ފުލުސް އިދާރާއަށް ނަމަވެސް ރިޕޯޓު ކުރާށެވެ.\nގަނާކުރުން ހުއްޓުވައި އެކަން މުޖުތަމައުން ނައްތާލަން ބޭނުންނަމަ ގަނާގެ މައްސަލަ އާއި މެދު އަމަލުކުރަންވާނީ އެކަން ކުރަންޖެހޭ ގޮތަށެވެ. ގަނާ ކުރާ މަންޒަރު ދައްކުވައިދޭ ވީޑިއޯއާއި ފޮޓޯ ނުވަތަ އެކަން ހާމަކުރާ ޕޯސްޓެއް މީސްމީޑިޔާގައި ދައުރުވާތަން ފެނުމުން، ތިމާ އެ މައްސަލަގަނޑުގެ ތެރެޔަށް ވަދެގަނެ ގަނާ ކުރި މީހާ ނުވަތަ ކުއްޖާއާ ދިމާލަށް އެއްޗެހި ކިޔައި ކޮމެންޓުކޮށް އެ މަންޒަރު ފަތުރައި މަލާމާތުގެ ބަސްތައް އުކުމަކުންނެއް ގަނާކުރުން ނުހުއްޓުވޭނެއެވެ. އެކަން ވާނީ އިތުރަށް ގޯހެވެ. އަދި އެއީވެސް ގަނާކުރުމެވެ. އަދި ޚުދު ތިމާވެސް ވެއްޓިގެންދަނީ ގަނާ ކުރި މީހާގެ ދަރަޖައަށެވެ. ކޮންމެ ފަރާތަކުން ނުވަތަ ކޮންމެ ހާލަތެއްގައި އަނެކާ ދަށްކޮށް ދެރަކޮށްލުން ހަމަ ވާނީ ގަނާއަށެވެ. ގަނާ ކުރި މީހާއާ ދިމާލަށްކަމުގައި ވީނަމަވެސްމެއެވެ. ގަނާ ކުރާތަން ތިމާއަށްފެނި އެކަންކުރީ ކާކުކަން އެނގޭނަމަ އެކަން ކުރި މީހާއަށް ނަސޭހަތްދީ އެކަން ނުހުއްޓައިފިނަމަ އެކަމަށް އެކަށީގެންވާ އަދަބު ދީ ފިޔަވަޅުއެޅުމަށް ކަމާބެހޭ ފަރާތްތަކާ އެ މައްސަލަ ހަވާލުކުރާށެވެ. އެކަން ބަލަން ތިބެ މަލާމާތް ކޮށް ގަނާގެ ޝިކާރައަކަށްވާ މީހާ ނުވަތަ ކުއްޖާއަށް އެހީތެރިކަމުގެ އަތް ދިއް ނުކޮށް ނުތިބޭށެވެ.\nގަނާކުރުން ފަދަ މައްސަލަތައް ހައްލުކުރެވޭނީ އަމާން އިސްކޮށްގެންނެވެ. އެއީ ހަމަނުޖެހުމުގެ ފަރުވާއަކީވެސް އަމާންކަމުގައި ވާތީއެވެ. އަނެކާގެ މައްޗަށް ލޯތްބާއި ކުލުނު އިސްކޮށްގެން މެނުވީ މިފަދަ މައްސަލަތައް ހައްލެއް ނުވާނެއެވެ. މައިންބަފައިންވެސް ތިމާގެ ދަރިފުޅާ ދޭތެރޭ މަދަރުސާ އަދި މަގުމަތީގައި ވާކަންކަމާ މެދު ދަރިފުޅާއެކު ރުޅި އިސްނުކޮށް ވާހަކަ ދައްކާށެވެ. ބުލީކުރެވޭ ކުއްޖާ ވެސް ދަންނާށެވެ. ތިޔަކުދިން ދެކެ ލޯބިވާ މީހުން ދުނިޔޭގައި އެބަތިއްބެވެ. އެބަޔަކަށް އިތުބާރުކޮށް ތިމާގެ ދިރިއުޅުން ބައްޓަންކުރާށެވެ. ދެރަ ކަމެއް ދިމާވުމުން އެކަން ލަސްނުކޮށް ގާތް ފަރާތްތަކާ ހިއްސާ ކުރާށެވެ. ހަނު ނުތިބެ ގަނާގެ ޝިކާރައަކަށްވެފައިވާނަމަ އެކަން ހިއްސާކޮށް ތިމާގެ ހައްގު ހޯދުމަށް މަސައްކަތް ކުރާށެވެ. އެއީ ދޮނަސް، ކަޅަސް، ފަލަޔަސް، ހިމަޔަސް، ހާއްސަ އެހީއަށް ބޭނުންވިޔަސް އެކަކަށްވެސް އަނެކާގެ ހައްގުތަކަށާއި މިނިވަންކަމަށް އަރައިގަތުމުގެ ހައްގު ލިބިގެން ނުވާތީއެވެ. ގައުމު މިތިބީ ތިޔަ އެންމެންނާ އެއްކޮށެވެ، ބިރު ނުގަންނާށެވެ!\nކެރެލާގެ ސްކޫލް ފޮތްތަކުން އަންހެނުންނާއި ދެކޮޅު ބަސްތައް އުނި ކުރަނީ!


Covid-19 Jehigen Hamuge Kula Kalhuvi Doctor Maruvejje - Vaguthu\nކޮވިޑް-19 ޖެހިގެން ހަމުގެ ކުލަ ކަޅުވި ޑޮކްޓަރު މަރުވެއްޖެ\nކޮވިޑް-19 ޖެހުމުގެ ސަބަބުން ހަމުގެ ކުލަ ކަޅު ކުލައަށް ބަދަލުވި ޗައިނާގެ ޑޮކްޓަރު ހޫ ވެއިފެންގް މަރުވެއްޖެއެވެ. ޑރ.ހޫ މަރުވެފައި ވަނީ ކޮވިޑް-19 ޖެހުނުތާ ފަސް ވަރަކަށް މަސް ދުވަސް ފަހުންނެވެ.\nމީޑިއާ ރިޕޯޓްތައް ބުނާ ގޮތުގައި ޑރ.ހޫ އަށް ކޮވިޑް-19 ޖެހުނީ ޖަނަވަރީ މަހު އެވެ. އޭނާ އަށް ވައިރަސްގެ އަސަރު ކުރީ އޭނާ މަސައްކަތް ކުރަމުން ގެންދިޔަ ހޮސްޕިޓަލުންނެވެ. ޑރ.ހޫގެ އިތުރުން ކޮވިޑް-19 ޖެހުނު ޑރ.ލީ ވެއިންލިންގްގެ ހަމުގެ ކުލަ ވެސް ކަޅު ކުލައަށް ބަދަލުވިއެވެ. ޑރ.ލީ މީގެ ހާލަތު ރަނގަޅުވެ، އޭނާގެ ހަމުގެ ކުލަ ވެސް ކުރިން ހުރި ގޮތައް އަންނަނީ ބަދަލު ވަމުންނެވެ. މިދެ ޑޮކްޓަރުން ވެސް މަސައްކަތް ކުރަމުން ގެންދިޔައީ ވޫހާންގެ ސެންޓްރަލް ހޮސްޕިޓަލްގައެވެ.\nބައެއް ރިޕޯޓްތައް ބުނާ ގޮތުގައި ދެ ޑޮކްޓަރުންގެ ހަމުގެ ކުލައަށް ބަދަލުއައީ ކޮވިޑް-19 ގެ ސަބަބުން ފުރަމައެއް ގެއްލުން ލިބިފައި ވާތީއެވެ. ނަމަވެސް އެހެން ބައެއް ރިޕޯޓްތައް ބުނާ ގޮތުގައި ޑޮކްޓަރުންގެ ހަމުގެ ކުލައަށް ބަދަލު އައީ ޑޮކްޓަރުންނަށް ކޮވިޑް-19 ޖެހުމުން ބޭނުން ކުރި އެންޓިބައޮޓިކެއްގެ ސަބަބުންނެވެ.\nޑިސެމްބަރ މަހު ޗައިނާގެ ވޫހާން އިން ފެނުނު ކޮވިޑް-19 ގެ ސަބަބުން ދިމާވާ ސިއްހީ މައްސަލަތައް އަދިވެސް އެންމެ ފުރިހަމައަށް ސައިންސްވެރިންނަށް ވެސް ދެނެނުގަނެވެއެވެ. ކޮވިޑް-19 ޖެހޭ މީހުންގެ އެތެރެ ހަށީގެ ބައެއް ގުނަވަންތަކަށް ވެސް ގެއްލުން ލިބޭ ކަމަށް ބައެއް ރިޕޯޓްތައް ބުނެއެވެ. ގެއްލުން ލިބޭ ގުނަވަންތަކުގެ ތެރޭގައި ފުރަމެއާއި ކިޑްނީ ފަދަ ގުނަވަންތައް ހިމެނެއެވެ.\nނަމަވެސް ކޮވިޑް-19 ޖެހޭ ގިނަ މީހުންނަށް ބަލީގެ އެއްވެސް އަލާމާތެއް ނުފެނި ވެސް ބަލިން އެއްކޮށް ރަނގަޅު ވެއެވެ.


SunOnline: Miee hoonu moosun, Samaalu nuvejje nama bill boduvedhaane!\nމިއީ ހޫނު މޫސުން، ސަމާލު ނުވެއްޖެ ނަމަ ބިލް ބޮޑުވެދާނެ!\nކޮންމެ އަހަރެއްގެ ވެސް މާޗް އަދި އޭޕްރީލް އަކީ ހޫނުގަދަ ދުވަސްކޮޅެކެވެ. ހޫނުގަދަވެ ގެތަކުގަ އާއި އޮފީސްތަކުގައި ފަންކަލާއި އޭސީ ބޭނުންކުރާ މިންވަރު އިތުރުވެ އެވެ. އަދި ގިނައިން ކަރު ހިއްކުމުގެ ސަބަބުން ފެން ބޯން ފުރިޖު ހުޅުވައި ލައްޕަން ޖެހޭ މިންވަރު ވެސް ބޮޑުތަނުން އިތުރުވެ އެވެ.\nހޫނަށް ކެތްނުވެގެން މާބޮޑަށް ވިސްނާނުލެވި ކުރެވޭ ކަންކަމުގެ ސަބަބުން މީޓަރަށް ބާރުބޮޑުވާ މިންވަރު ގިނަމީހުންނަކަށް ނޭނގެ އެވެ. ކަރަންޓު ބޭނުންކުރެވޭ މިންވަރު އިތުރުވާކަން ނޭނގި ތިއްބާ ،ދޮރު ދަށުން ގެއަށް ވައްދާލާ ބިލު ފެނި ބޮލުން ދުން އަރާވަރުވެ އެވެ.\nސްޓެލްކޯގެ ތަފާސްހިސާބުތައް ދައްކާގޮތުން، ފާއިތުވި ހަ އަހަރުގައި ވެސް މާޗް-އޭޕްރީލް ގައި ކަރަންޓު ބޭނުންކުރާ މިންވަރު އެހެން މަސްތަކާ އަޅާބަލާއިރު އިތުރުވެ އެވެ. ދެހާސް ސަތާރަ އަދި 2018 ވަނަ އަހަރު އެ މުއްދަތުގައި ކަރަންޓް ބޭނުންކުރާ މިންވަރު ހަ ޕަސެންޓާއި ހަތް ޕަސެންޓް އިތުރުވި އެވެ.\nނަމަވެސް 2019 ވަނަ އަހަރުގެ ހޫނު ދުވަސްވަރު ކަރަންޓު ބޭނުންކުރި މިންވަރު ވަނީ އަހަރުގެ އެހެން މަސްމަހާ އަޅާބަލާއިރު ނުވަ ޕަސެންޓު އިތުރުވެފަ އެވެ. މިއީ ސްޓެލްކޯއަށް ވެސް ސިހުމެއް ލިބިގެން ދިޔަ ބަދަލެކެވެ.\nމި އަހަރުގެ މާޗު މަހު ވެސް ކަރަންޓު ބޭނުންކުރާ މިންވަރު ހުސްވި ޖެނުއަރީ އަދި ފެބުރުއަރީ މަހާ އަޅާބަލާއިރު އިތުރުވާން ފަށާފައިވާ ކަމަށް ސްޓެލްކޯގެ ރެކޯޑުތަކުން ދައްކަ އެވެ. އަދި މިކަން ސޯޝަލް މީޑިއާގައި ދަރުވަމުން އަންނަ ބިލުތަކުން ވެސް މިވަނީ އެނގެން ފަށައިފަ އެވެ.\nބިލު ބޮޑުވާއިރަށް ރައްޔިތުންގެ ނުރުހުން އަމާޒުވަނީ ސްޓެލްކޯއަށެވެ. ގޭގައި އުޅެނީ އެއް ބައެއް ކަމާއި، ކަރަންޓު ބޭނުންކުރާ އާލާތްތައް އިތުރުނުވާއިރު އަދި ބޭނުންކުރާ މިންވަރު އިތުރުނުވާއިރު ބިލު ބޮޑުވެގެން ނުވާނެ ކަމަށް ބުނެ ޝަކުވާތައް ގިނަވެ އެވެ. ގިނަ މީހުން ތުހުމަތު ކުރަނީ ސްޓެލްކޯއިން ގަސްދުގައި ބިލު ބޮޑުކުރަނީ ކަމަށެވެ.\nސްޓެލްކޯގެ އެސިސްޓަންޓް އިންޖިނިއަރު އިސްމާއިލް ނިޝާރު "ސަން" އަށް އިންޓަވިއު ދެއްވަނީ -- ސަން ފޮޓޯ/ އަހްމަދު ސައީދު\n"ސްޓެލްކޯއިން ބިލު ބޮޑެއް ނުކުރާނެ. އެއީ ރަނގަޅު ވާހަކައެއް ނޫން. ސްޓެލްކޯއިން ކަރަންޓު ފޯރުކޮށްދިނަސް އެ މީޓަރު އެނބުރެން ފަށާނީ ކަސްޓަމަރު ބޭނުން ކުރަން ފެށުމުން،" ސްޓެލްކޯގެ އެސިސްޓަންޓް އިންޖިނިއަރު އިސްމާއިލް ނިޝާރު ވިދާޅުވި އެވެ.\nނިޝާރު ވިދާޅުވީ ސްޓެލްކޯއިން ވޯލްޓޭޖަށް ބަދަލުގެންނަ ކަމަށް ބައެއް ޓެކްނިކަލް ބޭފުޅުން ތުހުމަތު ކުރައްވާ ކަމަށެވެ. އެހެން ނަމަވެސް ކޮންމެ އެޕްލަޔަންސެއް ވެސް މަސައްކަތް ކުރަނީ ވަކި ރޭންޖެއްގަ އެވެ. އެ ރޭންޖަށް ވުރެ ވޯލްޓޭޖް ދަށްކޮށްފިނަމަ، އެ އާލާތްތައް މަސައްކަތެއް ނުކުރާނެ އެވެ.\n"ދެން ބުނަނީ ވޯލްޓޭޖް މަތިކުރަނީއޭ. އެކަމަކު ރޭންޖަށް ވުރެ މަތިކޮށްފިއްޔާ އެންމެ ފަހުން އެ އެއްޗެއް ގޮވާނީ. އެހެންވީމާ އެއީ މުޅިން ހަމަޖެހޭ ވާހަކައެއް ނޫން،" ނިޝާރު ވިދާޅުވި އެވެ.\nސްޓެލްކޯގެ ޖެނެރަލް މެނޭޖަރު އަލީ މުޖުތަބާ މުހައްމަދު ވިދާޅުވީ ކަރަންޓު ބޭނުންކުރާ މިންވަރު އިތުރުވާވަރަކަށް، ކަރަންޓު ޖެނެރޭޓްކުރަން ބޭނުންކުރާ ޑީސަލް ވެސް އިތުރުވާނެ ކަމަށެވެ. އެހެންކަމުން ސްޓެލްކޯއަށް ވެސް އެ ހަރަދު ބޮޑުވާނެ އެވެ.\n"ކޮންސަމްޕްޝަން މަތިވީމަ ކަރަންޓު ބިލްތައް އެކަންޏެއް ނޫން މި ބޮޑުވަނީ. ސްޓެލްކޯގެ ޑީސަލް ހަރަދު ވެސް އެބަ ބޮޑުވޭ،" އޭނާ ވިދާޅުވި އެވެ.\nސްޓެލްކޯގެ ޖެނެރަލް މެނޭޖަރު އަލީ މުޖުތަބާ މުހައްމަދު -- ސަން ފޮޓޯ/ އަހްމަދު ސައީދު\nސްޓެލްކޯއިން ދޭ ޔަގީންކަމަކީ އެ ކުންފުނިން އެއްވެސް ކަރަންޓު ބިލަކާ ކުޅެ، ބިލު ބޮޑު ނުކުރާކަމެވެ. އަދި ބިލު ބޮޑުވަނީ ކަރަންޓު ބޭނުންކުރާ މިންވަރު އިތުރުވާތީ ކަމަށާއި، އެހެންކަމުން ރައްޔިތުން ކަރަންޓު ބޭނުން ކުރުމުގައި ސަމާލުވާން ޖެހޭކަމަށް ސްޓެލްކޯއިން ބުނެ އެވެ.\nކަރަންޓު ހަރަދު ކުޑަވާނެހެން ދިރިއުޅުމުގެ އާދަތައް ބަދަލުކުރަން އެބަޖެހެ އެވެ. ނޫންނަމަ އޭގެ ބުރަ އުފުލަން ޖެހޭނީ އަމިއްލަ ޖީބުންނެވެ.\nއޭސީ އާއި ފުރިޖު ސާވިސް ކުރަން އާދަކުރޭ!\nއެންމެ ގިނައިން ކަރަންޓު ނަގަނީ ފިނިކުރުމަށާއި ހޫނު ކުރުމަށް ބޭނުންކުރާ އޭސީ، ފުރިޖު އަދި ހީޓަރު ފަދަ އެއްޗެހިންނެވެ. މިއިން އެއްޗެއްގައި މައްސަލައެއް އުޅޭނަމަ، އެކަން ބިލުން ފެންނާނެ އެވެ. އެހެންކަމުން މި އެއްޗެހި ގަވާއިދުން ފުލް ސާވިސް ކުރަން ސްޓެލްކޯއިން އިލްތިމާސް ކުރެ އެވެ.\n"މިކަހަލަ އެއްޗެހި ހޫނު ދުވަސްކޮޅާ ދިމާކޮށްފައި ފުލް ސާވިސް ކޮށްފިއްޔާ ވަރަށް ބޮޑު ބަދަލެއް ފެންނާނެ،" ނިޝާރު ވިދާޅުވި އެވެ.\nފުލް ސާވިސް ނުކުރެވޭނަމަ އަމިއްލައަށް ވެސް ކުރެވިދާނެ ކަންކަން ބައިވަރު އެބަ ހުއްޓެވެ. އެގޮތުން އޭސީގެ އައުޓްޑޯ ޔުނިޓުގައި އިންނަ ކޫލާ ދޮވެލައި، އައުޓްޑޯ ޔުނިޓު ސާފުކޮށްލުމަކީ ވެސް ކުރެވިދާނެ ކަމެކެވެ. އަދި އައުޓްޑޯ ޔުނިޓުގައި އިންނަ ވައި އެތެރެއަށް ވައްދާ ފިލްޓާ ނަގައި ސާފުކުރުމަކީ ވެސް މުހިންމު ކަމެކެވެ.\nގޭގައި ކޮންމެ ދުވަހަކު ވެސް އެއް ގަޑިތަކެއްގައި އޭސީ ޖައްސާފައި ހުރި ނަމަވެސް ފިނި ދުވަހަކަށް ވުރެ ހޫނު ދުވަހެއްގައި އޭސީ މަސައްކަތް ކުރާ މިންވަރު އިތުރުވެއެވެ.\n"ކޮންމެ ދުވަހަކުވެސް ފަސް ގަޑިއިރު މި ބޭނުން ކުރަނީ. އެކަމަކު އެ ފަސް ގަޑިއިރު ތެރޭ، ފިނި ދުވަހެއްގައި ކޮމްޕްރެސަރު ޖެހޭނީ މަދުން. ހޫނު ދުވަހެއްގައި ކޮމްޕްރެސަރު ޖެހޭނީ ގިނައިން. އެ ޓައިމިންތައް ތަފާތުވަނީ މީގަ،" ނިޝާރު ވިދާޅުވިއެވެ.\nމިއީ ގިނަ މީހުންނަށް އެހާ ރަނގަޅަށް އެނގޭ ކަންކަމެއް ނޫނެވެ. އޭސީގެ އައުޓްޑޯ ޔުނިޓު ޖެހޭކަން އެނގޭނީ އެއިން ކިޔާ އަޑުންނެވެ. ނަމަވެސް ޔުނިޓު ވަރަށް ކައިރީގައި އިނިއްޔާ ނޫނީ އެ އަޑެއް ނީވޭނެއެވެ.\nފުރިޖުތައް ވެސް މަސައްކަތް ކުރަނީ ހަމަ މިކަހަލަ ގޮތަކަށެވެ. ފިނި ދުވަހަކާ ހިލާފަށް، ހޫނު ދުވަހެއްގައި ފުރިޖުގެ މަސައްކަތް އިތުރުވެއެވެ. އަދި ފުރިޖުގެ ދޮރު ހުޅުވާ ލައްޕާ އަދަދު ވެސް ހޫނު ދުވަސްވަރު އިތުރުވާނެއެވެ.\nއެހެންކަމުން އިރު އިރުކޮޅާ ފުރިޖު ހުޅުވައި، ފުޅިއެއް ފިނިކުރަން ލުމުގެ ބަދަލުގައި، ދުވާލުގެ އެންމެ ފިނިވަގުތު، މިސާލަކަށް ފަތިސް ވަގުތު ނުވަތަ އިރު އޮއްސޭ ވަގުތު ފުރިޖަށް ފެން ލުމަށް އާދަކުރުމަށް ސްޓެލްކޯއިން އިލްތިމާސް ކުރެއެވެ. އަދި ކާއެއްޗެހިވެސް ހޫނުކޮށް ހުއްޓައި ފުރިޖަށް ލާނަމަ، ފުރިޖުގެ މަސައްކަތް ބޮޑުވެ، ކަރަންޓު ބިލް ބޮޑުވާނެއެވެ.\n"އެކަހަލަ ކުދި ކުދި ކަންތައް އަންނަނީ. އެކަމަލު އިން ދި އެންޑް، ބިލު އަންނަ އިރު ހަމަ މި އަންނަނީ ބޮޑުވެގެން،" ނިޝާރު ވިދާޅުވިއެވެ.\nއޭސީ 25 ގައި ބަހައްޓަން އާދަކުރޭ!\nބޭރުގައި އުޅެފައި ގެއަށް އައިސް، ވެފައި ހުންނަ ހޫނުކަން ފިލުވާލަން އޭސީ 16 އަށް ލުމަކީ ގިނަ މީހުން ކުރާ ކަމެކެވެ. ނަމަވެސް މިއީ އެންމެ ރަނގަޅު ގޮތެއް ނޫނެވެ.\nއޭސީ އަކީ ހޫނު ވައި އެތެރެއަށް ވެއްދުމަށްފަހު، ފިނި ވައި ބޭރުކުރާ އެއްޗެކެވެ. އޭސީ 16 އަށް ލުމުން، ފިނިކުރަން ނަގާ ޕަވާ އިތުރުވެއެވެ. ޕަވާ އިތުރުވާނަމަ، ޔުނިޓު އިތުރުވާނެއެވެ. އަދި ޔުނިޓު އިތުރުވާނަމަ ބިލުވެސް ބޮޑުވާނެއެވެ.\nއެހެންކަމުން އެންމެ ރަނގަޅު ގޮތަކީ އޭސީ 25 ގައި ބެހެއްޓުން ކަމަށް ނިޝާރު ވިދާޅުވިއެވެ. އޭސީގެ ފިނިހޫނިމިން 25 ގައި ބަހައްޓައިފިނަމަ އައުޓްޑޯ ކޮމްޕްރެސާ ޖެހުން ކުޑަވާނެއެވެ. އަދި ފިނިކުރަން ނަގާ ޕަވާ ވެސް ކުޑަވާނެއެވެ.\nއަވަހަށް ކޮޓަރިތެރެ ފިނިކޮށްލަން ބޭނުންނަމަ، އޭސީ 25 ގައި ބެހެއްޓުމަށްފަހު ފަންކާ މަޑުން ޖައްސާލުން ރަނގަޅެވެ. އޭރުން ކޮޓަރި ތެރޭގައި ވައި ދައުރުވުން ރަނގަޅުވެ، އަވަހަށް ފިނިވާކަމުގެ އިހުސާސް ކުރެވޭނެއެވެ.\n"އޭރުން އޭސީ އެހާބޮޑަށް ތިރިއަށް ޖެއްސުމުގެ ބަދަލުގައި އޭސީ 25 ގައި ބައިންދާފަ ފަންކާ ޖައްސައިފިއްޔާ 16 އަށް އޭސީ ލައިގެން ފިނިކުރުމަށް ވުރެ ކަރަންޓު ހަރަދު ކުޑަވެގެން ދާނެ. އެއީ ވެސް ވަރަށް ފަސޭހައިން ކޮށްލެވިދާނެ ކަމެއް،" އޭނާ ވިދާޅުވިއެވެ.\nއޭސީ ޖައްސާއިރު ވައި ބޭރުނުވާކަން ޔަގީންކުރޭ!\nބައެއް މީހުން ކޮޓަރީގެ އޭސީ ޖައްސާއިރު ކުޑަދޮރުވެސް ކުޑަކޮށް ހުޅުވާފައި ހުރެއެވެ. ނޫން ނަމަ ސިޓިންރޫމް ފިނިކޮށްލަން ކޮޓަރި ދޮރު ހުޅުވާލާފައި ވެސް ބަހައްޓައެވެ.\nނަމަވެސް މިއީ ކަރަންޓު ބިލު ބޮޑުވާ ސަބަބެކެވެ. އޭސީ ކޮށްފައި ހުންނަ ތަނަކީ ރަނގަޅަށް ބަންދުކޮށްފައި ހުންނަ ތަނަކަށް ވާންޖެހޭނެއެވެ. އަދި ކޮޓަރިން ފިނި ވައި ބޭރުވާނެ ގޮތެއް ނެތްކަން ކަށަވަރު ކުރަން ޖެހެއެވެ.\n"ހޫނު ވައި އެތެރެއަށް ވަންނަންޏާ އަނެއްކާ ކޮމްޕްރެސާ ޖެހޭ މިންވަރު އިތުރުވާނެ،" ނިޝާރު ވިދާޅުވިއެވެ.\nމީގެ އިތުރުން ވައި ގޮޅީގައި އޭސީގެ އައުޓްޑޯ ޔުނިޓު ބަހައްޓާފައި ހުރުމަކީ ވެސް މައްސަލައެއް ކަމަށް ނިޝާރު ވިދާޅުވިއެވެ. އައުޓްޑޯ ޔުނިޓު ހަރުކޮށްފައި އިންނަ ތަނުގައި ވެސް ވައި ދައުރުވާން ޖެހޭނެއެވެ. އޭސީ ޖައްސާފައި ހުންނަ ގަޑިތަކުގައި، އައުޓްޑޯ ޔުނިޓުގެ ކޮމްޕްރެސަރު ޖެހި، ޔުނިޓު އެއްކޮށް ހޫނުވެއެވެ. ޔުނިޓު ހަރުކޮށްފައި ހުންނަތަނުގައި ވައި ދައުރު ނުވާނަމަ މުޅި އެތަން ހޫނުވެ އޭސީގައި ވެސް މައްސަލަ ޖެހެއެވެ.\n"އާ އޭސީއެއް ވިޔަސް ހަ ވަރަކަށް މަސް ތެރޭ މައްސަލަ ޖެހޭނެ. އެހެންވީމަ މިކޮޅުން ވެސް ބޮޑަށް އިލްތިމާސް ކުރަނީ ވައި ދައުރުވާ ތަނެއްގައި އައުޓްޑޯ ޔުނިޓު ހަރުކުރަން،" ނިޝާރު ވިދާޅުވިއެވެ.\nތަރުމޯޒު ބޭނުންކުރަން ފަށާ!\nގޭގައި ފެން ހޫނުކުރަން ބޭނުންކުރާ ކަރަންޓު ކުރާ ތަކަކީވެސް ވަރަށް ގިނައިން ކަރަންޓު ނަގާ އެޕްލަޔަންސެކެވެ. ކޮފީއެއް ނުވަތަ ސައިތަށްޓެއް ހަދަން ބޭނުންވާ ކޮންމެ ފަހަރަކު ކުރާ ޖެއްސުމަކީ މާބޮޑު ކަމެއް ކަމުގައި ހީނުވި ނަމަވެސް، މިއީ ވަރަށް ބާރަށް މީޓަރު އަނބުރާލާނެ ކަމެކެވެ. އަދި މާގިނައިން ކުރަޔަށް ފެން އެޅުމަކީ ވެސް ކަރަންޓު ބިލު ބޮޑުކުރާ ކަމެކެވެ.\nއެހެންކަމުން އެންމެ ރަނގަޅު ގޮތަކީ ތަރުމޯޒެއް ހޯދައި، ފެން ކައްކާފައި އެއަށް އެޅުމެވެ. އޭރުން އިރުއިރުކޮޅާ ކުރާ ނުޖައްސާ ވާނެއެވެ. އަދި އެއް ތަށި ކޮފީ ތައްޔާރުކުރަން ބޭނުންނަމަ، އެވަރަށް ކުރަޔަށް ފެން އަޅާށެވެ.\n"ވަރަށް ބޮޑަށް ކަރަންޓު ނަގާ އެއްޗެއް އެއީވެސް. އެކަމަކު އެ ޑިޕެންޑުވަނީ އެ ޖައްސާފަ ހުންނަ ގަޑިއަށް. ގިނައިން ފެން އެޅިއްޔާ ގިނަ އިރު ވާނެ. ކުޑައިރުކޮޅަކުން ފެން ކައްކާލެވޭތީ ހީކުރެވެނީ އެހާ ގިނަ ކަރަންޓެއް ނޫނޭ. އެކަމަކު މިއީ ހަމަ އޭސީގެ އައުޓްޑޯ ޔުނިޓު ޖެހުން ކަހަލަ ކަމެއް،" ނިޝާރު ވިދާޅުވިއެވެ.\nމީގެ އިތުރުން އިސްތިރި ވެސް ރީތިކޮށް ސާފުކުރާށެވެ. ދަށްފުށުގައި އެއްވެސް އެއްޗެއް ހަރުލާފައި ހުންނަ ނަމަ ހޫނުވާން އިތުރު ވަގުތު ނަގާނެއެވެ. އެހެންކަމަށް ވާނަމަ ކަރަންޓު ބިލަށް އޭގެ އަސަރު ކުރާނެއެވެ. އަދި ފުރަތަމަ ދޮން މަޑުކޮށް ކުރަން ޖެހޭ ހެދުން އިސްތިރިކޮށް ނިންމުމަށްފަހު، ދޮން ގަދަކޮށް ކުރަންޖެހޭ ހެދުން އިސްތިރި ކުރާށެވެ.\nގޭގައި ނޫޅޭ ގަޑިތަކުގައި ބޭނުން ނުކުރާ ހުރިހާ އެއްޗެއް ނިއްވާލާށެވެ. ޓީވީ ހަމައެކަނި ނިއްވާލުމަކުން ނުފެދެއެވެ. ކަރަންޓު ވެސް ކަނޑާލާށެވެ. ޑީކޯޑަރުން ވެސް ކަރަންޓު ކަނޑާލާފައި ބަހައްޓާށެވެ. ބޭނުން ނުކުރިޔަސް ޖައްސާފައި ބަހައްޓާނަމަ އެ ނަގަނީ ކަރަންޓެވެ.\nލެޑް ލައިޓަށް ބަދަލުކުރޭ!\nކަރަންޓު ހަރަދުކުޑަކުރުމަށް ބާރުއެޅުމުގެ ގޮތުން ސްޓެލްކޯއިން ވަނީ މާލޭ އާއި ހުޅުމާލޭގައި ދިރިއުޅޭ މީހުންނަށް އެލްއީޑީ (ލެޑް)ލައިޓް ބެހުމުގެ ކެމްޕޭނެއް ކުރިއަށް ގެންގޮސްފައެވެ.\nއެ ކެމްޕޭނަށް ބޮޑު ތަރުހީބެއް ލިބިގެން ދިޔައިރު، 92،000 ބޮކި ވަނީ ބަހައިފައެވެ. އެހެންކަމުން ގިނަ ބައެއްގެ އަތުގައި މީގެ ބޮކިތައް މިހާރު ހުންނާނެއެވެ. ހޮޅިބުރީގެ ބަދަލުގައި މީގެ ބޮކި ބޭނުންކުރަން ފަށައިފިނަމަ، ގެ އަލިކުރަން އެ ހޭދަވާ ކަރަންޓުގެ ގާތްގަނޑަކަށް 50 ޕަސެންޓު ދަށްވެއެވެ.\nރީޑިން ނެގުމުގައި ރައްޔިތުންގެ އެއްބާރުލުން ބޭނުން!\nމި ފަހުން ސޯޝަލް މީޑީގައި ވަނީ 11،000 ގެ ކަރަންޓު ބިލެއް ވަރަށް ބާރަށް ދައުރުވެފައެވެ. އެ ބިލު ޓުވީޓުކުރި ފަރާތުން ބުނީ ބޭނުންކުރާ ވަރު އިތުރުނުވާ ކަމަށާއި އެހެން ނަމަވެސް ބިލު ދެ ހާހުން 11000 އަށް އެރި ސަބަބު ނޭނގޭ ކަމަށެވެ.\nސްޓެލްކޯ އިން ބުނީ އެއީ ތިން މަހުގެ ބިލެއް ކަމަށެވެ. ކަރަންޓު ބޭނުންކުރާ މިންވަރު މާބޮޑަށް އިތުރުވެފައި ނެތް ނަމަވެސް، 79 ދުވަހަށްވާ ބިލެއް އެއްފަހަރާ އައުމުން ބިލު ބޮޑުވާނެ ކަމީ ގަބޫލުކުރަންޖެހޭ ހަގީގަތެކެވެ.\nސްޓެލްކޯއިން ބުނީ އެގޭގެ ރީޑިން ނުނެގި ގިނަ ދުވަސްތަކެއް ވެގެން ދިޔައީ އެ ގޭގެ މީޓަރަށް އެކްސެސް ނުވެވިގެން ކަމަށެވެ. އެތައް ފަހަރަކު މަސައްކަތް ކޮށްގެން ވެސް އެ ގޭގެ ރީޑިން ނެގޭގޮތް ނުވީއެވެ. މިއީ ވެސް ސްޓެލްކޯއަށް ކަރަންޓު ބިލު ހެދުމުގައި ދިމާވާ ވަރަށް ބޮޑު ގޮންޖެހުމެކެވެ.\nސްޓެލްކޯގެ އެސިސްޓަންޓް މެނޭޖަރު އިބްރާހިމް ޒާހިރު ވިދާޅުވީ ބައެއް ފަހަރު މީޓަރު ހުންނަ ތަން ބަންދުކޮށްފައި ހުރުމާއި، އެތަނުގައި އެއްޗެހި ގިނަ ކަމުން ރީޑިން ފެންނަ ވަރަށް ކައިރިނުވެވުމާއި ގޭގައި ދިރިއުޅޭ ފަރާތްތަކާ ނުގުޅުމުގެ މައްސަލަތައް ދިމާވާ ކަމަށެވެ.\n"މިކޮޅުން ހަމަ ކޮންމެ މަހަކު ވެސް ތިން ހަތަރު ފަހަރު ތަނަކަށް އެޓެންޑު ވާނެ ރީޑިން ނެގުމަށްޓަކައި. އެހާވަރަށް މަސައްކަތް ކުރާނެ، އެކަމަކު ވެސް ރީޑިން ނުނެގި ދާ ތަންތަން ހުރޭ މަދުން ނަމަވެސް،" ޒާހިރު ވިދާޅުވިއެވެ.\nއެހެންކަމުން މިކަންކަމުގައި ރައްޔިތުންގެ ފަރާތުން ސްޓެލްކޯއަށް އެއްބާރުލުން ބޭނުންވާކަމަށް އޭނާ ވިދާޅުވިއެވެ. އަދި ރީޑިން ނުނެގޭނަމަ ސްޓެލްކޯއަށް ގުޅައިގެން އެކަން ކަށަވަރު ކުރުމަށާއި، ގޭގައި ދިރިއުޅޭ މީހުން ބަދަލުވާނަމަ، އެގެއަށް ދެން އަންނަ މީހުންގެ ފޯނު ނަމްބަރުތައް ސްޓެލްކޯއަށް ހިއްސާކޮށް އެ މައުލޫމާތު އަޕްޑޭޓު ކުރުމަށް ވެސް ސްޓެލްކޯއިން އިލްތިމާސް ކުރެއެވެ.\nކޮށްލާ ކުޑަކުޑަ ކަމަކުން ކަރަންޓު ބިލު ކުޑަ ކުރެވޭއިރު އެ ބާރު ރައްޔިތުންގެ އަތުގައި އެބަ އޮތެވެ. އާދަތަކަށް ހެޔޮ ބަދަލުތަކެއް ގެންނަ ނަމަ، ބިލު ކުޑަ ކުރެވޭނެއެވެ. އެހެންކަމުން މި ހޫނުގައި އިތުރު ކަމަކާ ރުޅިގަދަވުމުގެ ބަދަލުގައި އަމިއްލަ ބާރުގައި ހުރި ކަންކަން ކުރަމާ ހިނގާށެވެ. ސްޓެލްކޯއިން ބުނަނީ ތަފާތު ފެންނާނެ ކަމަށެވެ.


Covid-19 In Libunu Gehlun Kuda Kurumah BML In Tourism Dhaairaa Ah Loan Dhenee - Vaguthu\nކޮވިޑް-19 އިން ލިބޭ ގެއްލުން ކުޑަ ކުރުމަށް ބީއެމްއެލުން ޓޫރިޒަމް ދާއިރާ އަށް ލޯން ދެނީ\nބީއެމްއެލްގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ ވާހަކަ ދައްކަވަނީ. --- ވަގުތު އިމޭޖަސް: މުހައްމަދު އަފްޒަލް\nނޮވެލްކޮރޯނާ ވައިރަސް ނުވަތަ ކޮވިޑް-19 އާ ގުޅިގެން ލިބޭ ގެއްލުން ކުޑަ ކުރުމުގެ ގޮތުން ބޭންކް އޮފް މޯލްޑިވްސް (ބީއެމްއެލް) އިން ޓޫރިޒަމް ދާއިރާ އަށް ކުރު މުއްދަތަކަށް ބަހާލައިގެން ލޯނު ދޫކުރުމަށް މިއަދު ނިންމައިފިއެވެ.\nރާއްޖޭގެ ގައުމީ ބޭންކް، ބީއެމްއެލް އިން ބުނީ މިއީ ޓުއަރިޒަމް މިނިސްޓްރީ އާއި މޯލްޑިވްސް އެސޯސިއޭޝަން އޮފް ޓުއަރިޒަމް އިންޑަސްޓްރީ (މަޓީ)އާ ގުޅިގެން ފަތުރުވެރިކަމުގެ ސިނާއަތުގައި ހަރަކާތްތެރިވާ ވިޔަފާރިތައް ހިންގުމަށް ބޭނުންވާ މާލީ އެހީތެރިކަން ފޯރުކޮށްދިނުމުގެ ގޮތުން ރިސޯޓު އަދި ހޮޓެލްތަކަށް ތިން އަހަރަށް ބަހާލައިގެން ދެ މިލިއަން ޑޮލަރުގެ ލޯން ލިބޭނެ ފައިނޭންސިން ސްކީމެއް ކަމަށެވެ.\nބީއެމްއެލް އިން ބޭއްވި ނޫސްވެރިންގެ ބައްދަލުވުން. -- ވަގުތު އިމޭޖަސް: މުހައްމަދު އަފްޒަލް\nބީއެމްއެލް އިން ބޭއްވި ނޫސްވެރިންގެ ބައްދަލުވުމުގައި އެ ތަނުގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ ވިދާޅުވީ ކޮވިޑް-19 އާ ގުޅިގެން ރާއްޖޭގެ އިގްތިސާދު ބަރޯސާވެފައި އޮންނަ ފަތުރުވެރިކަމުގެ ސިނާއަތާއި ވިޔަފާރިތަކަށް ބޮޑެތި ގެއްުންތަކެއް ލިބެމުންދާ ކަމަށެވެ. އަދި ކޮވިޑް-19 ގެ ސަބަބުން ލިބޭ ގެއްލުމުގެ އަގު ވަޒަން ކުރެވޭނީ މި މުއްދަތު ދިގުދެމިގެންދާ ގޮތަކުން ކަމަށް ވެސް ޓިމް ވިދާޅުވިއެވެ.\nޓިމް ވިދާޅުވި ގޮތުގައި ރާއްޖޭގެ ގައުމީ ބޭންކްގެ ހައިސިއްޔަތުން ބީއެމްއެލް އޮތީ ރާއްޖޭގެ ފަތުރުވެރިކަމުގެ ސިނާއަތަށާއި ހޮޓެލްތަކަށް އެހީތެރިކަން ފޯރުކޮށްދިނުމަށް ތައްޔާރަށެވެ.\nޓިމް ވިދާޅުވީ މިއަދު ތައާރަފު ކުރި ލޯނަކީ މި ދަނޑިވަޅުގައި ދިމާވެފައިވާ ދަތިތަކަށް ހައްލެއް ހޯދުމަށް ވިޔަފާރި ހިންގުމަށް ބޭނުންވާ ފައިސާ ހޯދުމަށް ވަރަށް ބޭނުންތެރި ލޯނެއް ކަމަށެވެ.\nބީއެމްއެލް އިން ބުނީ މި ހިދުމަތް ބޭނުންވާ ފަރާތްތަކުން ރިލޭޝަންޝިޕް މެނޭޖަރާ ގުޅައިގެން ނުވަތަ ބޭންކުގެ ބްރާންޗަކަށް ގޮސްގެން މި ހިދުމަތަށް ހުށަހެޅޭނެ ކަމަށެވެ. އަދި މި ހިދުމަތާ ގުޅޭ މައުލޫމާތު 3330200 އަށް ގުޅުމުން ލިބޭނެ ކަމަށް ބީއެމްއެލް އިން ބުންޏެވެ.\nރާއްޖެއިން 11 މީހަކު ކޮވިޑް-19 އަސް ފައްސި (ޕޮޒިޓިވް) ވެފައިވާ އިރު، އެންމެ ގިނަ ފަތުރުވެރިން އަންނަ ގައުމުތަކުން ފަތުރުވެރިން ގެނައުން ވަނީ މަޑު ޖައްސާލައިފައެވެ. އޭގެ ތެރޭގައި ޗައިނާ، އިޓަލީ އަދި ސްޕެއިން ހިމެނެއެވެ. އަދި ޖަރުމަނުވިލާތާއި ދެކުނު ކޮރެއާ އާއި އީރާން އާއި ފްރާންސްގެ ބައެއް ހިސާބުތަކުން ފަތުރުވެރިން ރާއްޖެ އައުން ސަރުކާރުން ވަނީ މަނާކޮށްފައެވެ.\nމުޅި ދުނިޔެއިން 152 ގައުމަކުން ކޮވިޑް-19 ފެނިފައިވާ އިރު، 156،766 މީހުން ވަނީ މި ބައްޔަށް ފައްސި (ޕޮޒިޓިވް) ވެފައެވެ. އަދި މިހާތަނަށް މަރުވި މީހުންގެ އަދަދު 5893 ވަނީ އަރައިފައެވެ. އަދި ބަލި ޖެހުނު މީހުންގެ ތެރެއިން މިހާތަނަށް 75،937 މީހުން ވަނީ ރަނގަޅުވެފައެވެ.\nމާޗް 15, 2020 11:39\nއަދިވެސްް ތިހިފަނީ މު އްސަދިންގެ އަތުގަ އި، ކޮބާ ނިކަމެތި ރަ އްޔިތުންނަށް ދޫކޮ އްފަ އިވާ ލޯނުތަކުގެ އިންޓްރެސްޓް، ެއެލޯނުތަ އް މިދަޑިވަޅުގަ އި ކުޑަކުރަންވީ.\nމާޗް 15, 2020 12:14\nބީއެމްއެލްއަތުގަ ހުންނާނެ ހިލޭ ބެހޭ / އުކޭވަރަށްވެސް ފައިސާ، ކޮންމެ ބަޔަކުވެސް މި ބަލީގަ ފައިދާ އެބަ ނަގާ އަމިއްލަ ބޭނުމަށް،\nމާޗް 15, 2020 12:48\nރިސޯޓް މުވައްޒަފުން ގެ މުސާރަ ކުޑަ ކުރީ މާ ލޯން. މުއްސަދިން ނައް ދެކޮޅުން ވެސް ފައިދާ. ވީ ގެއްލުމައް މުވައްޒަފުން ގެ މުސާރައިން ނަގާފަ..ބޭންކުން ވެސް. ވަރައް އިންސާފު ..މިސަރުކާރަށް ސަލާން\nމާޗް 15, 2020 13:40\nމާޗް 15, 2020 15:01\nމާޗް 15, 2020 17:00\nޔޫރަޕުގެ ބޭންކު ތަކުގައި ފޮރުވާފަ ހުރި ޑޮލަރުތައް ގެނެސް ގެއްލުން ފޫބައްދާ. ކޮންމެހެން ނުޖެހޭ މަހުޖަނުންނަށް ފައިސާ ބަހާކަށް. ކޮންމެ ގޮތެއްވިޔަސް ހުރިހާ މޮޅެއް މަހުޖަނުންނަށް. ބޮޑު ބައްނު؟\nމާޗް 15, 2020 21:01\nމިވަގުތު ބޭންކުން ކޮށްދޭންވީ ކަމަކީ ލޯންތައް ދެއްކުން2މަސް ނުވަތަ3މަހަަަަށް ފަސްކޮށްދިނުން. ސަބަބަކީ ރިސޯޓްތަކަށް ގެސްޓުން އައުން ހުއްޓުމަކަށް އައުމުން އެތައްބަޔަކަށް ލިބޭ ޓިޕްސް އާއި ސާވިސްޗާރޖް ނުލިބި ހަމައެކަނި މުސާރަ ލިބިގެން ލޯން ނުދެއްކޭނެކަން


Idhikolhu beyfulhunnah Covid-19 vaccine akee Raees Yameen ah...\nއަދުރޭ ވިދާޅުވަނީ ސިޔާސީ ގޮތުން އެބޭފުޅުންގެ ގިބްލައަކީ ރައީސް ޔާމީން ކަމަށް\nކޮވިޑް-19ގައި ރާއްޖެއަށް އޮތް ހަމައެކަނި ވެކްސިނަކީ ވެސް ރައީސް ޔާމީން ކަމަށް ބައެއް ފަރާތްތަކުން ވިދާޅުވެފައިވޭ\nރައީސް ޔާމީންގެ ސަރުކާރަކީ މިހާތަނަށް ސަރުކާރަކުން ހިންގި އެންމެބޮޑެތި ހިޔާނާތުގެ އަމަލުތަކާއި ޖަރީމާތައް ހިންގި ސަރުކާރު\nކ. މާލެ | 10 އޯގަސްޓް 2020 | ހޯމަ 17:12 | 16,115\nރައީސް ޔާމީނާއި އެމަނިކުފާނުގެ ސަރުކާރުގެ އަރިސް ބައެއް ބޭފުޅުން؛ ރައީސް ޔާމީންގެ ސަރުކާރަކީ މިހާތަނަށް ސަރުކާރަކުން ހިންގި އެންމެބޮޑެތި ހިޔާނާތުގެ އަމަލުތަކާއި ޖަރީމާތައް ހިންގި ސަރުކާރު - ރާއްޖެ އެމްވީ\nކުރީގެ ރައީސް އަބްދުﷲ ޔާމީންގެ ސަރުކާރުން ނުހިންގާ ޖަރީމާއެއް ނެތޭ ބުނުމަކީ ދޮގަކަށް ނުވާނެ އެވެ. ދައުލަތުގެ ފައިސާއަށް ހިޔާނާތްތެެރިވުމުން ފެށިގެންގޮސް، ރޯމާ ދުވާލު ދައުލަތުގެ މާލިއްޔާ ކޮނޑު އަޅައިގެން ގެންގޮސް، އަމިއްލަފުޅު ގެކޮޅަށް ވެއްދިއިރު، ކުރައްވާފަ ނުކުރައްވާނެ ކަމެއް އޮންނާނެތޯ އެވެ.\nދިވެހިރައްޔިތެއް އަދި ނޫސްވެރިޔާ އަހުމަދު ރިލްވާން އަބްދުﷲ ވަގަށް ނެގުމާއި، އޭނާ ވަގަށް ނަގައި އޭނާގެ މަންމައަށް ފާތިހާ ދުވަސްވެސް އަންގާނުުލައޭ ބުނާފަދައިން މަރާލުމާއި، ދައުލަތުން އެމައްސަލަ ތަހުގީގު ކުރުމަށް ނުކުޅެދުމާއި، އެ މަރު ފޮރުވުމަށް ދައުލަތުގެ އިދާރާތަކުން އަދާކުރި ރޯލާއި، ވަގަށް ނަގައި މަރާލި ރިލްވާން، ރާއްޖެއިން ބޭރަށް ފުރާފައިވާކަން ދަންކަން ދައުލަތުން ކުރި މަސައްކަތްތަކަކީ ދިވެއްސަކަށްވީތީ، ވަރަށް ލަދުވެތި، ދައުލަތެއްގެ ސިފަ ގެއްލި، މުޑުދާރު ސަރުކާރަކުން ހިންގާފައިވާ ލާއިންސާނީ އަމަލުތަކެކެވެ. އެއީ ރައީސް ޔާމީންގެ ސަރުކާރުން ހިންގި "ސްޓޭޓް ސްޕޮންސާޑް" ޖަރީމާތަކުގެ ތެރެއިން އެއް ޖަރީމާ އެވެ.\nރައީސް ޔާމީން ވެރިކަމަށް ވަޑައިގެންނެވުމުގެ މަގުމަތިން ދިމާވި، ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެމްބަރު ޑޮކްޓަރު އަފްރާޝީމް އަލީ ލާއިންސާނީ ރަހުމުކުޑަ ގޮތަކަށް އަވަހާރަކޮށްލާފައިވާއިރު، އަފްރާޝީމްގެ މަރާއި، ރިލްވާންގެ މަރާއި، އަދި ބޮލަގަރ ޔާމީން ރަޝީދުގެ ހަށިގަނޑުގެ 36 ތަނަކަށް ތޫނު އެއްޗަކުން ހަމަލާދީ މަރާލި ރަހުމުކުޑަ އަމަލުތައް ހިންގިއިރު، ދިވެހިރާއްޖެ ހިނގަމުންދިޔައީ ދައުލަތެއްގެ ސިފައިގަތޯ ސުވާލު އުފެދޭވަރަށް ކަންކަން ގޯހުންގޯހަށް ގޮސްފައިވެއެވެ.\nދެން އޮތީ ދައުލަތުގެ މާލިއްޔާއިން ހިންގި ޖަރީމާތަކެވެ. މުޅި ދައުލަތް ބަނގުރޫޓް ވުމާދިމާލަށް ދަނިކޮށް، ރިޔާސީ އިންތިހާބެއް ބޯމަތިވިކަން އެއީ ދިވެހިންނަށް ލިބުނު ނަސީބެކޭވެސް ބުނެވިދާނެ އެވެ.\nރައީސް ޔާމީންގެ ވެރިކަމުގައި ހިންގި ޖަރީމާތަކުގައި ދައުލަތުގެ ހުރިހާ މުއައްސަސާއެއް ސާމިލްވެއެވެ. މިހެން ނުބުނެވެންވީ ސަބަބެއް ނެތެވެ. ގާނޫނުން މަތިކޮށްފައިވާ ޒިންމާ އުފުލުމުގެ ބަދަލުގައި އެޖަރީމާތައް ހިންގުމުގައި ބައިވެރިވެފައި ވެއެވެ. ދިވެހި ސިފައިންނާއި ފުލުހުން، އެންޓި ކޮރަޕްޝަން ކޮމިޝަން، ހިއުމަން ރައިޓްސް ކޮމިޝަން ދެން މިހެންގޮސް ނަން ހުސްކޮށް، ގިނަ މުއައްސަސާތަކެއް އަމަލީ ގޮތުން ދިޔައީ ރައީސް ޔާމީނުގެ ސަރުކާރަށް ވާގިވެރިވަމުން ނެވެ. ބައެއް މުއައްސަސާތައް އޮތީ ގަދަ ނިދީގައި މުސާރަ ނަގާލައިގެން، "މާކުންބެ" ހެދިގެންނެވެ.\nމިފަދަ ޖަރީމާތަކެއް ހިންގި ސަރުކާރެއްގެ އިސްވެރިން މާލޭގެ މަގުމަތީގައި ދޫވެފައި ތިބުމުގެ ބިރުވެރިކަން މިހާރުވެސް އިންތިހާއަށް އެބައޮތެވެ. ރައީސް ޔާމީންގެ ވެރިކަމަށްފަހު ވެރިކަމަށް ވަޑައިގެންނެވި ރައީސުލްޖުމްހޫރިއްޔާ އިބްރާހީމް މުހައްމަދު ޞާލިހުގެ ސަރުކާރުގެ ބަލި ފަޔަކީ ވެސް އެއީ އެވެ. ކުރީގެ ސަރުކާރުން ހިންގާފައިވާ ޖަރީމާތައް ބެލުމުގައި މާބޮޑަށް "ފަހަތު ފަޔަށްބަރުވަނީ" އެވެ.\nހިންދީ ފިލްމުތަކުގެ ބޮސް މަރާލުއެކު ފިލްމު ނިމުނަސް، ކުރީގެ ވެރިޔާ ވައްކަން ކޮށްގެން ޖަލަށްލިޔަސް، ކުރީގެ ސަރުކާރުން ކުޅުނު ފިލްމް ނިމޭކަށް ނެތެވެ.\nމިސާލަކަށް ރައީސް ޔާމީންގެ ވެރިކަމުގައި އެންމެ އިސްކޮށްއުޅުއްވި އަބްދުއްރަހީމް (އަދުރޭ) އާއި، އޭރު ޕީޕީއެމް ޕާލަމެންޓްރީ ގްރޫޕްގެ ލީޑަރު އަހުމަދު ނިހާނާއި، ރާއްޖޭގެ މަހުޖަނަކު ކިޔަވައިދީ، ވަޒީފާ ދީގެން ގެންގުޅުނު މީހަކަށް ކުއްލި ގޮތަކަށް "ފިނިފެންމަލެއްފަދަ" ބޭފުޅެއް ފެނިވަޑައިގެން އެއަތަށް އެނބުރުނު ކަމަށްބުނާ ސައީދުމެންފަދަ، ކުއްލި މުއްސަނދިކަމެއް ލިބިވަޑައިގެން، އަގުބޮޑެތި މުދާ ހޯއްދަވައިގެން އުޅުއްވާ ބޭފުޅުން، މާލޭގެ މަގުމަތީގައި ހަމަ މިނިވަންކަމާއެކު އެބައުޅުއްވަ އެވެ. މިބޭފުޅުންގެ ހަމައެކަނި ކަމަކީ، ރައީސް ޞާލިހުގެ ސަރުކާރަށް ޖެއްސުން ކުރުމާއި، މިސަރުކާރަށް ކަމެއް ވިޔަނުދޭން މަސައްކަތް ކުރުމޭވެސް ބުނެވިދާނެ އެވެ.\nއެގޮތުން، މީގެތެރެއިން މަޖިލީހުގެ މެމްބަރުކަން ކުރައްވަމުން ގެންދަވާ ބޭފުޅުންވެސް ބިލަކަށް ބަހުސް ކުރުމަށް ފުރުސަތެއް ދެއްވިޔަސް، މުޅި ދުނިޔެ އެބައްޔަކަށް ކުޑަކަކޫ ޖަހަން ޖެހިފައިވާ ކޮވިޑް-19 ރޯގާއާ ގުޅޭ މައްސަލައަކަށް ބަހުސް ކުރެއްވިޔަސް، އަދި ރައީސް ޔާމީންގެ ވެރިކަމުގައި ރާއްޖޭ ދަރުވާލާފައިވާ ކަމަށްބުނެ، މަޖިލީހަށް ހުހެޅިފައިވާ މައްސަލައަކަށް ބަހުސް ކުރެއްވިޔަސް އެބޭފުޅުންނަށް ވިދާޅުވެވެން އޮންނަނީ ދޭއްޗެކެވެ. އެއީ ރާއްޖޭގެ އިގްތިޞާދު އޮތީ ފުނޑިފަކަމާއިި ރައީސް ޔާމީން މިނިވަން ކުރުމަށް ގޮވާލުން އެކަންޏެވެ. މިނޫން އެއްޗެއް އެބޭފުޅުންނަށް ވިދާޅުވެވޭ ތަނެއް ނުފެނެއެވެ.\nދެން މަޖިލީހުގެ ގޮނޑިއެއް ނެތި، މަގުމަތީގައި ސިޔާސީ ހަރަކާތް ހިންގާ އިދިކޮޅު ބޭފުޅުން ވިދާޅުވަމުން ގެންދަވަނީ ކޮވިޑް-19އަށް ރާއްޖެއަށް އޮތް ހަމައެކަނި ވެކްސިނަކީ ރައީސް ޔާމީން ކަމަށެވެ. ރައީސް ޔާމީން މިނިވަން ކުރުމަށެވެ. އަދުރޭމެންފަދަ ބޭފުޅުން މިފަދަ ވާހަކަތައް ދެއްކުމަކީ ހަމަ ވެދާނެ ކަމެކެވެ.\nސިޔާސީ ގޮތުން ވިޔަސް، ވިދާޅުވާން ނުވާޒާތުގެ ނުވަތަ އަޅާ ނުކިޔޭކަހަލަ ކަންކަން ހުންނާނެ އެވެ. ޕީޕީއެމް-ޕީއެންސީ މެމްބަރުންގެ ގިބްލައަކީ ރައީސް ޔާމީންކަމަށް ސިޔާސީ ގޮތުން ވިޔަސް ވިދާޅުވުމަކީ ދައްކަން ހެޔޮވާވަރުގެ ވާހަކައެއް ނޫނެވެ.\nނަމަވެސް އަދުރޭމެންފަދަ ބޭފުޅުންނަށް އެހެން ވެދާނެއެވެ. ލޯބިވާ އަނބިމީހާއަށް ލޯބީގެ ޅެންތައް ހަދައި ނުދޭހާ ލޯބިން، އަދުރޭ ރައީސް ޔާމީނަށް ޒާތްޒާތުގެ ލޯބީގެ ޅެންތައް ހައްދަވާދެއްވަ އެވެ. މާބޮޑަށް މިފަދަ ވާހަކަތައް ދެކެވެނީ ރައީސް ޔާމީނާ ދުރުގައި އަދުރޭމެންފަދަ ކުއްލި މުއްސަނދިކަން ހޯދި ބޭފުޅުންނަށް ހުންނަން ޖެހުންކަމަށް ވެދާނެ އެވެ. ރައީސް ޔާމީނާއި އެބޭފުޅުން ގާތްކޮށްލެވޭނެ ހަމައެކަނި ގޮތަކީ އަދުރޭމެން ފަދަ ކުއްލި މުއްސަނދިކަން ހޯދި ބޭފުޅުންނަށް މާފުށި ޖަލުން ގޮޅިއެއް ދިނުން ކަމަށްވާނަމަ، މިސަރުކާރަށް އެއީ ވަރަށް ފަސޭހައިން ކޮށްލަދެވިދާނެ ކަމެއް ކަމަށް ފެނެއެވެ.\nދިވެހި ގިނަ ރައްޔިތުންވެސް ގޮވަމުންދަނީ، ރައީސް ޔާމީން އެކަނި ޖަލަށް ލައިގެން، އިންސާފު ގާއިމު ނުވާނެ ކަމަށެވެ. ރައީސް ޔާމީންގެ ބައިވެރިންވެސް އަދުލްއިންސާފުގެ ކުރިމައްޗަށް ހާޒިރުކޮށް، ޝަރީއަތް ކުރަންޖޭކަމަށެވެ.


Allied Travelers protection plan rasmeekoh ifthithaah kohfi Allied Travelers protection plan rasmeekoh ifthithaah kohfi\nއެލައިޑް ޓްރެވަލަރސް ޕްރޮޓެކްޝަން ޕްލޭން ރަސްމީކޮށް އިފްތިތާހް ކޮއްފި\nދަތުރުވެރިންނަށް ޚާއްޞަކޮށްގެން އެލައިޑުން ޚާއްޞަ ޕެކޭޖެއް ތަޢާރަފްކޮށްފިއެވެ.\n"އެލައިޑް ޓްރެވެލަރސް ޕްރޮޓެކްޝަން ޕްލޭން"ގެ ނަމުގައި އަލަށް ތަޢާރަފްކުރި މި ޕެކޭޖާއެކު، އެއަށް ޚާއްޞަ ވެބްސައިޓެއްވެސް އެ ކުންފުނިން ވަނީ ލޯންޗުކޮށްފައެވެ.\nއެ ކުންފުނިން އަލަށް ތަޢާރަފްކުރި މި ޕެކޭޖާއި، ވެބްސައިޓް ލޯންޗްކޮށްފައިވަނީ ނެޝަނަލް އާޓް ގެލެރީގައި މިހާރު ކުރިއަށްދާ ވެކޭޝަން އެކްސްޕޯގެތެރެއިން ބޭއްވި ހަފްލާއެއްގައެވެ. މި ޕްލޭނާއި ވެބްސައިޓް ލޯންޗްކޮއްދެއްވާފައިވަނީ އެލައިޑް އިންޝުއަރެންސްގެ މާކެޓިން މެނޭޖަރު ނިއުޝާދު ޝަރީފެވެ.\nނޫސްވެރިންނަށް މަޢުލޫމާތު ދެއްވަމުން ނިއުޝާދް ވިދާޅުވީ ޓްރެވެލަރސް ޕްލޭން ރީ-ބްރޭންޑް ކޮއްފައިވަނީ ކަސްޓަމަރުންގެ ބޭނުންތައް ހޯދުމަށް ސީދާ ކަސްޓަމަރުންގެ ފީޑްބެކް ހޯދާ އެކަންކަން ޓެކްނިކަލީ އެނަލައިޒް ކުރުމަށް ގިނަ ދިރާސާތަކެއް ހެދުމަށް ފަހުގައި ކަމަށެވެ.\nއެގޮތުން ކުރީގެ ޕްލޭނާ އަޅާ ބަލާއިރު މިފަހަރުގެ ޕްލޭނުގައި ކަވަރޭޖް ލިބޭ ހާލަތްތައް އިތުރުކޮށް ކޮންމެ ހާލަތަކަށްވެސް ޚާއްސަ ޓޯޓަލް ލިމިޓްވެސް އިތުރު ކުރެވިފައިވާނެ ކަމަށް ނިއުޝާދް ވިދާޅުވިއެވެ.\nމީގެއިތުރުން މިފަހަރުގެ ޕެކޭޖްގައި ވިޔަފާރި ދަތުރުތަކަށް ނުވަތަ ޗުއްޓީއަށް ދާ ފަރާތްތަކުން އެފަރާތްތަކުގެ ދަތުރުގެ ބޭނުމާއި ގުޅުވައިގެން ހިމެނުމަށް އެދޭ އޮޕްޝަނަލް ކަވަރސް ނެގުމުގެ ފުރުޞަތުވެސް ލިބޭނެކަމަށް ނިއުޝާދު ވިދާޅުވިއެވެ.


Keeper Imran 20 aharah fahu football kulhun huttaalaifi - One Online\nކުޅިވަރުގެ ދާއިރާއިން ހިތްވަރުދިނުމުގެ ގައުމީ އިނާމު ހާސިލުކުރި ކީޕަރު އިމްރާން(ވ) އަށް ރައީސް ސޯލިހު އިނާމު ހަވާލުކޮށްދެއްވަނީ -- ވަން ފޮޓޯ/ މުހައްމަދު އައުޒަމް\nކީޕަރު އިމްރާން 20 އަހަރަށްފަހު ފުޓުބޯޅަ ކުޅުން ހުއްޓާލައިފި\nރާއްޖޭގައި އުފެދުނު އެންމެ މޮޅު ގޯލްކީޕަރު އިމްރާން މުހައްމަދު، 20 އަހަރަށްފަހު ފުޓުބޯޅަ ކުޅުން ހުއްޓާލައިފިއެވެ.\nކުޅުން ހުއްޓާލިކަން ކީޕަރު އިމްރާން އިއުލާންކޮށްފައިވަނީ އޭނާގެ ފޭސްބުކް ޕޭޖުގައި ކުރި ޕޯސްޓެއްގައެވެ.\nއިމްރާން ބުނީ އޭނާގެ ހިދުމަތް ފާހަގަކުރުމަށް ސަރުކާރުން ދިން ހިތްވަރުދިނުމުގެ ގައުމީ އިނާމު ލިބުމުން އުފާކުރާ ކަމަށާއި ފުޓުބޯޅަ ކެރިޔަރުގައި ލިބުނު ކާމިޔާބީތަކަކީ އޭނާގެ ފަހަތުގައި ސަޕޯޓަރުން ތިބުމުން ލިބުނު ކާމިޔާބީތަކެއް ކަމަށެވެ. އަދި ފުޓުބޯޅަ ކެރިޔަރުގައި އޭނާއަށް ހިތްވަރުދީ އެހީތެރިވި ހުރިހާ ފަރާތްތަކަށް އިމްރާން ވަނީ ޝުކުރު އަދާކޮށްފައެވެ.\nމިއީ ކުޅުން ހުއްޓާލުމަށް އެންމެ ރަނގަޅު ވަގުތު ކަމަށް ގަބޫލުކުރާ ކަމަށާއި ކުރިއަށްއޮތް ތަނުގައި ޒުވާން، ހުނަރުވެރި ކީޕަރުން އުފެދިގެންދާނެ ކަމަށް އުންމީދުކުރާ ކަމަށް ވެސް ކީޕަރު އިމްރާން ބުންޏެވެ.\nއިމްރާންގެ ފުޓުބޯޅަ ކެރިޔަރު 1999 ވަނަ އަހަރު ފެށީ ކްލަބު އީގަލްސް އިންނެވެ. އީގަލްސްގައި މޮޅު ކުޅުމެއް ދައްކައި، ހަމަ އެ އަހަރު އިމްރާން ވަނީ ގައުމީ ޓީމުން ވެސް ފުރުސަތު ހޯދައިފައެވެ. އިމްރާން ގައުމީ ޓީމަށް ކުޅުން ހުއްޓާލީ 17 އަހަރަށް ފަހު 2016 ވަނަ އަހަރުއެވެ. އިމްރާނަކީ ސާފް ޗެމްޕިއަންޝިޕް 2008ގައި ރާއްޖެއަށް ރަން މެޑަލް ހޯދައިދިން ޓީމުގެ މުހިންމު ކުޅުންތެރިއެކެވެ.\nއީގަލްސްގެ އިތުރުން އިމްރާން ވަނީ ވިކްޓަރީ ސްޕޯޓްސް ކްލަބާއި ކްލަބު ވެލެންސިއާ އާއި ވީބީ ސްޕޯޓްސް ކްލަބާއި މާޒިޔާ ސްޕޯޓްސް އެންޑް ރެކްރިއޭޝަން ކްލަބާއި ނިއު ރޭޑިއަންޓް ސްޕޯޓްސް ކްލަބު އަދި ޓީސީ ސްޕޯޓްސް ކްލަބުގެ ގޯލު ވެސް ބަލަހައްޓައިފައެވެ. އެއިން ކޮންމެ ޓީމެއްގައި ވެސް އޭނާ ވަނީ ގިނަ ކާމިޔާބީތަކެއް ހޯދައިފައެވެ.\nގުޅޭ ޓެގު ފުޓްބޯޅަ ކީޕަރު އިމްރާން މުހައްމަދު


League Thataeku Juvetus Inn Buffon Ah Alvadhaau Kiyaifi\nޔުވެންޓަސްއަށް 656 މެޗު ކުޅެދިން ޓީމުގެ އިތުބާރު ކީޕަރ ބުފޮން އެޓީމު ދޫކޮށްލައިފި އެވެ.\nއުމުރުން 40 އަހަރުގެ ބުފޮން ޔުވެންޓަސް ދޫކޮށްލާނެކަން ކަށަވަރު ކޮށްދީފައިވާއިރު އޭނާ ވަނީ އިއްޔެ އެޓީމަށް އެންމެ ފަހު މެޗު ކުޅެދީފައެވެ. މެޗުގެ 64 ވަނަ މިނެޓުގައި އޭނާއަށް ހާއްސަ "ގާޑް އޮފް އޮނާ" އަކާއެކު އޭނާ ދަނޑުން ފޭބިއިރު އޭނާއަށް އެޓީމުގެ ސަޕޯޓަރުން ވަނީ ޝުކުރުގެ މެސެޖުތައް އޮއްސާލާފައެވެ.\nދުނިޔޭގެ އެންމެ ހުނަރުވެރި ކީޕަރުންގެ ތެރޭގައި ހިމެނޭ ބުފޮން ޔުވެންޓަސް ދޫކޮށްލަން ނިންމައިރު އޭނާ ވަނީ ދާދިފަހުން ގައުމީ ޓީމަށް ކުޅުން ވެސް ހުއްޓާލާފައެވެ. ބުފޮން ޔުވެންޓަސް ދޫކޮށްލާނެކަން ހާމަކުރި ކަމުގައި ވީނަމަވެސް އޭނާ ދެން ބަދަލުވާނީ ކޮން ޓީމަކަށް ކަމެއް އަދި މިހާތަނަށް ހާމަކޮށްފައެއް ނުވެއެވެ.\nރޭ އިޓަލީގު ފަހު މެޗުގައި ޔުވެންޓަސް ނިކުތީ ރެލެގޭޝަން ކަށަވަރުވެފައިވާ ޓީމު، ވެރޮނާއާ ދެކޮޅަށެވެ. މި މެޗު ޔުވެންޓަސްއިން ކާމިޔާބު ކުރީ 2-1 ގެ ނަތީޖާއަކުންނެވެ. މި މެޗު ކާމިޔާބުކޮށް އެޓީމުން ލީގު ތަށި އުފުލާލާފައިވާއިރު މިއީ ޖެހިޖެހިގެން އެޓީމުން ލީގު ކާމިޔާބު ކުރި7ވަނަ ފަހަރެވެ.


ގެތާފޭއިން ބާސެލޯނާ ހިފަހައްޓައިފި\nސްޕެނިޝް ލީގުގައި ގެތާފޭއިން ވަރުގަދަ ބާސެލޯނާ މޮޅުވިޔަ ނުދީ ހިފަހައްޓައިފިއެވެ.\nބާސެލޯނާގެ ދަނޑުގައި ކުޅުނު މި މެޗު ނިމުނީ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ. މި މެޗުގައި ބާސާގެ ތަރި ލިއޮނަލް މެސީއާއި ފިލިޕޭ ކުޓީނިއޯގެ އިތުރުން ލުއިސް ސުއަރޭޒްގެ ފަރާތުން ގެތާފޭގެ ގޯލަށް ނުރައްކާތެރި ހަމަލާތަކެއް ފޮނުވާލާފައިވާއިރު، މި ހަމަލާތައް ދިފާއުކުރުމުގައި ގެތާފޭގެ ގޯލްކީޕަރު ވިސެންޓޭ ގުއައިޓާގެ ހުޝިޔާރުކަން ވެސް ފެނިގެން ގޮސްފައިވެއެވެ. މިއީ މި ސީޒަންގައި ލަނޑެއް ނުޖެހި ބާސާއިން ލީގު މެޗެއް ނިންމާލި ފުރަތަމަ ފަހަރު ވެސް މެއެވެ.\nސްޕެނިޝް ލީގުގައި ރޭ ވެލެންސިއާއާއި ލެވަންޓޭ ބައްދަލުކުރި މެޗު ނިމުނީ 1-3 ގެ ނަތީޖާއިން ވެލެންސިއާ މޮޅުވެގެންނެވެ. މި މެޗުގައި ވެލެންސިއާގެ ލަނޑުތައް ކާމިޔާބުކޮށްދިނީ ސަންޓި މިނާ، ލުސިއާނޯ ވިއޭޓޯ، އަދި ޑަނިއެލް ޕަރޭހޯއެވެ. މެޗުގައި ފެނިގެންދިޔަ ލެވަންޓޭގެ ހަމައެކަނި ލަނޑު ކާމިޔާބުކޮށްދިނީ ސާޖިއޯ ޕޯސްޓިގާއެވެ.\nރޭގެ މެޗުތަކުގެ ނަތީޖާއާއެކު، ބާސެލޯނާ އޮތީ ލީގު ތާވަލުގެ އެއްވަނައިގައި ކުޅުނު 23 މެޗުން 59 ޕޮއިންޓް ލިބިގެންނެވެ. ދެވަނައިގައި އެތްލެޓިކޯ މެޑްރިޑް އޮތީ ކުޅުނު 23 މެޗުން 52 ޕޮއިންޓް ލިބިގެންނެވެ. ކުޅުނު 23 މެޗުން 43 ޕޮއިންޓް ލިބިގެން ތިންވަނައިގައި އޮތީ ވެލެންސިއާއެވެ. ފަހުގެ ޗެމްޕިއަން ރިއާލް މެޑްރިޑް އޮތީ ކުޅުނު 22 މެޗުން 42 ޕޮއިންޓް ލިބިގެން ހަތަރުވަނައިގައެވެ.


Final Match Gai Pakistan Ah Support Kuri India Ge 15 Meehaku Hayyaru Kohfi - Vaguthu\nކުރިކެޓް , ކުޅިވަރު , ދުނިޔޭގެ ކުޅިވަރު\n7 މަސް ކުރިން ( ޖޫން 21, 2017 )\nނިމިގެންދިޔަ އައިސީސީ ޗެމްޕިއަންސް ޓްރޮފީ ކްރިކެޓް މުބާރާތުގެ ފައިނަލުގައި ވާދަވެރި އިންޑިއާއި ޕާކިސްތާނު ބައްދަލު ކުރި މެޗުގައި ޕާކިސްތާނަށް ސަޕޯޓް ކުރި އިންޑިއާގެ 15 މީހަކު އެ ޤައުމުން ހައްޔަރު ކޮށްފިއެވެ.\nބޮޑު ތަފާތަކުން އިންޑިއާ ބަލިކޮށް، އެ ޓީމު ލަދު ގަންނަވާލުމަށް ފަހު، ޕާކިސްތާނުން އެ މުބާރާތް ކާމިޔާބުކުރިއިރު ހައްޔަރުކޮށްފައިވަނީ ޕާކިސްތާން ޓީމަށް ސަޕޯޓުކުރި އިންޑިއާގެ 15 މުސްލިމުންނެވެ.\nއިންޑިއާގެ މެދު ތެރޭގައި އޮންނަ މަދްޔާ ޕްރަދޭޝް އިން 15 މީހަކު ހައްޔަރު ކޮށްފައިވާއިރު ފުލުހުން އަންނަނީ ދައުލަތާއި ދެކޮޅަށް އަމަލެއް ހިންގި ކަމުގެ ކުށުގެ ދަޢުވާ އެމީހުންގެ މައްޗައް ކުރަން ތައްޔާރު ވަމުން ކަމަށް ރިޕޯޓްތަށް ބުނެއެވެ.\nދައުލަތާއި ދެކޮޅަށް އަމަލެއް ހިންގުމަކީ އެ ޤައުމުގައި ވަރަށް ސީރިއަސް ކުށަކަށް ވާއިރު، މީގެ ސަބަބުން ސަރުކާރުގެ ބޮޑެތި ފިއްތުންތަކަކާއި ކުރިމަތިލާން ޖެހެއެވެ. އޭގެ ތެރޭގައި ޕާސްޕޯޓް ހިފެހެއްޓުން ފަދަ ކަންކަމާއި ކުރިމަތިލާން ޖެހެއެވެ.\nފާހަޤަކޮށްލަން ޖެހޭ ކަމަކީ މީގެ ކުރިންވެސް ޕާކިސްތާނަށް ސަޕޯޓް ކޮށްގެން އިންޑިއާގެ ގިނަ އަދަދެއްގެ މުސްލިމުން ތަކެއް ހައްޔަރުކޮށް، އެކަމަށް ފިޔަވަޅު އަޅާފައިވާ ކަމެވެ.\nޖޫން 21, 2017 - 14:35\nއިނޑިއާ ސަރުކާރުން މާތާހިރުވާނެ ތިޤައުމުގެ ފިރިހެނުން ކުރިމަތި ފަރާތް ބުރިކުރަން!\nކެރޯލް ގެނައުމަށް ޗެލްސީން މަސައްކަތް ކުރަނީ\nމޮރީނިއޯ ޔުނައިޓެޑްގެ ކޮންޓްރެކްޓް އާކުރަނީ\nއޮބަމަޔަންގް ގެނައުމުގެ މަސައްކަތް އާސެނަލް އިން ފަށައިފި\nޔުނައިޓެޑުން ސިޓީގެ ލީޑު ކުޑަކޮށްފި


Cabinet ge kuhli bahdhaluvumeh fashaifi\nކެބިނެޓްގެ ކުއްލި ބައްދަލުވުމެއް ފަށައިފި\nމިރޭ ކުރިއަށްދާ ކެބިނެޓް ބައްދަލްވުމުގެ ތެރެއިން --\nކެބިނެޓްގެ ކުއްލި ބައްދަލްވުމެއް ފަށައިފި އެވެ.\nރައީސުލްޖުމްހޫރިއްޔާގެ އޮފީހުގެ ތަރުޖަމާން މުހައްމަދު މަބުރޫކު އަޒީޒު ވިދާޅުވީ ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިރޭ ދީފައިވާ ހަމަލާއާ ގުޅިގެން ރައީސުލްޖުމްހޫރިއްޔާ ކެބިނެޓްގެ ކުއްލި ބައްދަލުވުމެއް ބާއްވަވައި މަޝްވަރާ ކުރައްވަމުން ގެންދަވާ ކަމަށެވެ.\nކެބިނެޓް ބައްދަލްވުމުގެ ކުރީން ރައީސުލްޖުމްހޫރިއްޔާ އާއި ނޭޝަނަލް ސެކިއުރިޓީ ކައުންސިލްގެ މެންބަރުންވެސް ވަނީ ބައްދަލު ކުރައްވާފައެވެ.\nމަބުރޫކް ވިދާޅުވީ ރައީސް މުހައްމަދު ނަޝީދަށް މިރޭ ދީފައިވާ ނުރައްކާތެރި ހަމަލާ ދިވެހި ސަރުކާރުން ކުށްވެރިކުރާ ކަމަށެވެ. އަދި މި މައްސަލަ މިހާރު ދިވެހި ފުލުހުންނާއި ސިފައިން ތަހުގީގު ކުރަމުންދާ ކަމަށް ވަނީ ވިދާޅުވެފައެވެ.\nމިރޭގެ ހަމަލާއާ ގުޅިގެން މަޖިލީހުގެ ކުއްލި ޖަލްސާއެއްވެސް ވަނީ ފަށާފައެވެ. ރައްޔިތުންގެ މަޖިިލީހުގެ ރައީސް މުހައްމަދު ނަޝީދުގެ ސިއްހީ ހާލުކޮޅާ ގުޅޭ ފުރިހަމަ މައުލޫމާތު ލިބެންދެން މިރޭ ފެށި ރައްޔިތުންގެ މަޖިލީހުގެ ހާއްސަ ޖަލްސާ ކުރިއަށް ގެންދަންވެސް ވަނީ ނިންމަވާފައެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު ޓެރަރިޒަމް + ކެބިނެޓް ނަޝީދަށް އަމާޒު ކުރި ހަމަލަ\nވަޒީރުން މަޝްވަރާ ކުރެއްވީ ތަހުގީގުގެ ފުނަށް އަވަހަށް ވާސިލްވުމަށް\nނަޝީދު ރާއްޖެ ވަޑައިގަތުމަށް ދައުވަތު ދެއްވައިފި


Inthihaabuge mashvara ah Adhaalath party in committee eh ekulavaalaiffi | Mihaaru\nއަދާލަތު ޕާޓީން ބޭއްވި ނޫސްވެރިންގެ ބައްދަލުވުމެއްގެ ތެރެއިން-- މިހާރު ފޮޓޯ\nއިންތިހާބުގެ މަޝްވަރާ އަށް އަދާލަތު ޕާޓީން ކޮމެޓީއެއް އެކުލަވާލައިފި\n29 އެޕްރީލް 2018 - 23:429comments\nއަދާލަތު ޕާޓީން ކުރި ޓްވީޓެއްގައި ބުނެފައިވަނީ މިރޭ ބޭއްވި މަޝްވަރާ މަޖިލީހުގެ ޖަލްސާގައި ނުވަ މެމްބަރުންގެ ކޮމެޓީއެއް ނަގާފައިވާ ކަމަށެވެ. އެ ކޮމެޓީގެ ބޭނުމަކީ ގުޅިފައިވާ ޕާޓީތަކުން އިންތިހާބާ ގުޅޭގޮތުން ކުރިއަށް ގެންދާ މަޝްވަރާތަކުގައި އެޕާޓީގެ ފަރާތުން ބައިވެރިވާ ބޭފުޅުންނަށް ލަފާ ދިނުން ކަމަށް އަދާލަތު ޕާޓީން ބުނެ އެވެ.\nއެ ކޮމެޓީގައި ތިބެނީ ކޮން ބައެއްތޯ ސުވާލު ކުރުމުން އެޕާޓީގެ މީޑިއާ އޮފިޝަލް ވިދާޅުވީ އެއީ ކޮން ބޭފުޅުންނެއްކަން ހާމަ ނުކުރަން ނިންމާފައިވާ ކަމަށެވެ.\nމި އަހަރުގެ ރިޔާސީ އިންތިޚާބުގައި ރައީސް އަބްދުﷲ ޔާމީން ބަލިކުރަން އިދިކޮޅު ހުރިހާ ޕާޓީތަކުން އެއް ކެންޑިޑޭޓަކު ނެރެން ނިންމައި މަޝްވަރާތައް ކުރަމުން އަންނަ ކަމަށް އިދިކޮޅު ކޯލިޝަނުން ވަނީ ބުނެފަ އެވެ. ހަމަ އެއާއެކު އެމްޑީޕީގެ ޓިކެޓަށް ވާދަ ކުރައްވާނެ ކަމަށް ކުރީގެ ރައީސް މުހައްމަދު ނަޝީދު ވަނީ ވިދާޅުވި އެވެ. ނަޝީދަށް 13 އަހަރުގެ ޖަލު ހުކުމެއް އިއްވާފައިވާތީ ގާނޫނު އަސާސީ ބުނާގޮތުން ރިޔާސީ އިންތިހާބުގައި ވާދައެއް ނުކުރެވޭނެ އެވެ.\nޕީޕީއެމުން ބުނަމުން ދަނީ އިދިކޮޅުން އެއް ކެނޑިޑޭޓަކު ނެރުމަށް ކުރާ މަސައްކަތް ދާނީ ފަނުފުލުން ކަމަށެވެ. ޕީޕީއެމްގެ ސެކްރެޓަރީ ޖެނެރަލް، ނިލަންދޫ ދާއިރާގެ މެމްބަރު އަބްދުﷲ ޚަލީލް ވިދާޅުވެފައިވަނީ އެއް ކެންޑިޑޭޓަކު ނެރޭ ވާހަކަ އިދިކޮޅުން ދައްކަމުން އަންނައިރު، ޕާޓީތަކުގެ މެދުގައި ޚިޔާލުތަފާތުވުންތައް ބޮޑުވެ އެކަން އާއްމުންނާ ހަމައަށް ތިލަވެފައިވާ ކަމަށެވެ. އިދިކޮޅު އެމްޑީޕީ އަށް އެކަނި ބެލި ނަމަވެސް އެ ޕާޓީގެ ތެރޭގައި ދެ ފެކްޝަނެއް އުފެދިފައިވާ ކަމަށް އޭނާ ވިދާޅުވި އެވެ.\nއިދިކޮޅު ކެންޑިޑޭޓް ނެރުން ލަސްވާ މައްސަލައިގައި އަމާޒުކުރާ ފާޑުކިޔުންތަކަށް ރައްދު ދެމުން ޕާޓީތަކުން ބުނެފައި ވަނީ، ރައީސް ޔާމީން ބަލިކުރާނެ އިދިކޮޅު ކެންޑިޑޭޓް ހުރީ ތައްޔާރަށެވެ. ވަގުތު ޖެހުމުން އެއީ، ކޮންބޭފުޅެއް ކަން އިއުލާން ކުރާނެ ކަމަށާއި އެ ބޭފުޅަކު މިވަގުތު ހުންނެވީ ޖަލުގައިތޯ ރާއްޖޭއިތޯ ނުވަތަ ރާއްޖެ އިން ބޭރުގައިތޯ އެނގުމަކީ މިވަގުތަށް މުހިއްމު ކަމެއް ނޫން ކަމަށެވެ.\nއިތުރު ލިޔުންތައް އިދިކޮޅު ފަރާތްތައް އަދާލަތު ޕާޓީ


Thermometer aai cutoff ehge veri faraai hoadhanee\nފުލުހުންގެ މައި މަރުކަޒު، ޝަހީދު ހުސައިން އާދަމް ބިލްޑިން\n01 އޯގަސްޓް 2020 - 18:46:35\nފުލުހުންގެ ބެލުމުގެދަށުގައި އޮތް ތާމޯމީޓަރެއްގެ ވެރިފަރާތް ހޯދުމުގެ މަސައްކަތް ފުލުހުން ފަށައިފިއެވެ.\nފުލުހުން ބުނީ މި އިންފްރާރެޑް ތާމޯމީޓަރަކީ މިމަހުގެ 30 ވަނަ ދުވަހު އޯކިޑްމަގު ސަލްސާ ރޯޔަލް ކައިރިން ފުލުހުންގެ ބެލުމުގެ ދަށަށް ގެނެސްފައިވާ ދެމީހެއްގެ އަތުން ފެނިފައިވާ އެއްޗެއް ކަމަށެވެ.\nމީގެއިތުރުން ކަޓްއޮފެއްގެ ވެރިފަރާތްވެސް ފުލުހުން އަންނަނީ ހޯދަމުންނެވެ. މި ކަޓްއޮފަކީ މިމަހުގެ 30 ވަނަ ދުވަހު ބަނދަރުމޭނާ ކައިރީގައި ބަހައްޓާފައި ހުއްޓާ ފުލުހުންގެ ބެލުމުގެ ދަށަށް ގެނެސްފައިވާ އެއްޗެއްކަމަށް ކަމަށް ފުލުހުން ބުނެ އެވެ.\nމި އިންފަރާރެޑް ތާމޯމީޓަރާއި ކަޓްއޮފްގެ ވެރިފަރާތުން، ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަންބަރު 9631696 އަށް ގުޅާ، އެއީ ކާކުކަން އެނގޭނެ ލިޔުމަކާއެކު ޝަހީދު ހުސައިން އާދަމް ބިލްޑިންގަށް ހާޒިރުވުމުން މިތަކެތި ހަވާލުކުރާނެ ކަމަށްވެސް ފުލުހުން ބުނެފައިވެ އެވެ.\nފުލުހުންގެ ބެލުމުގެ ދަަށަށްް ގެންނަ މިފަދަ އަގުހުރި މުދާތަކާއި މަގުމަތިން މީހުން ހޮވައިގެން ގެންނަ ތަކެތި އެއިދާރާއިން އަންނަނީ އޭގެ ވެރިފަރާތް ހޯދާ ހަވާލުކުރަމުންނެވެ. އެގޮތުން މި މަހުގެ ތެރޭގައިވެސް ފުލުހުން ވަނީ އެކިފަހަރު މަތިން މަގުމަތިން ހޮވައިގެން އެއިދާރާއަށް މީހުން ގެނެސްފައިވާ އެއްޗެހީގެ ވެރިފަރާތް ހޯދުމަށް އިއުލާނު ކޮށްފައެވެ.\nރެވެނިއު ޗާޖެއް ނެގުމަށް ޓްރޭޑް ޔޫނިއަންގެ ތާއިދު\nމަރުގެ ދިޔަ މުރާޖައާ ކުރަން ޖެހޭ: ހައިކޯޓް\nނުހައްގު މުއްސަނދިކަން ހުއްޓުވަން ފަސް ޖެހުނީ!؟


Europa League: Galatasaray balikoh Barca quarter ah - AO News\nޔޫރޮޕާ ލީގު: ގަލަތަސަރާއީ ބަލިކޮށް ބާސާ ކުއާޓާ އަށް\nޔޫރޮޕާ ލީގުގެ ގަދަ 16 ބުރުގެ ދެ ވަނަ ލެގުގައި ރޭ ތުރުކީގެ ގަލަތަސަރާއި އާއި ދެކޮޅަށް ކުޅުނު މެޗު ކާމިޔާބު ކޮށް ސްޕެއިންގެ ބާސެލޯނާ އިން މުބާރާތުގެ ކުއާޓާ ފައިނަލަށް ދަތުރު ކޮށްފިއެވެ.\nރަށުން ބޭރުގައި ގަލަތަސަރާއީ އާއި ދެކޮޅަށް ކުޅުނު މި މެޗު ބާސާއިން ކާމިޔާބު ކުރީ 2-1 ގެ ނަތީޖާއިންނެވެ.\nރޭ ދެވަނަ ލެގުން ބާސާ މޮޅުވިއިރު، މިދިޔަ ހަފްތާގައި ބާސެލޯނާ ދަނޑުގައި ކުޅުނު މެޗު ލަނޑެއް ނުޖެހި ވެފައިވަނީ އެއްވަރެވެ. އެހެން ކަމުން ރޭގެ މެޗުން ހޯދި މޮޅާއި އެކު ބާސާ ކުއާޓާ އަށް ދަތުރުކުރީ 1-2 ގެ އެގްރިގޭޓް ނަތީޖާއިން ކުރި ލިބިގެންނެވެ.\nފޯރިގަދަ ކުޅުމެއް ފެނިގެން ދިޔަ މި މެޗުގެ 28 ވަނަ މިނިޓްގައި ގަލަަތަސަރާއީން ވަނީ ލަނޑު ޖަހާ މެޗުގެ ލީޑު ނަގާފައެވެ. ލިބުނު ކޯނަރަކުން ގޯލު ކުރިމައްޗަށް ހުރަސްވި ބޯޅަ ބޮލުން ގޯލުގެ ތެރެއަށް ފޮނުވާލައިގެން މި ލަނޑު އެޓީމަށް ކާމިޔާބު ކޮށްދިނީ މާސާއޯ އެވެ. ނަަވެސް މެޗުގެ3ވަނަ މިނެޓުގައި ބާސާއިން ވަނީ ލަނޑު ޖަހާ މެޗުގެ ނަތީޖާ ހަމަހަކޮށްފައެވެ. ބާސާއަށް ނަތީޖާ ހަމަހަމަކޮށްދިން މި ލަނޑު ކާމިޔާބު ކޮށްދިނީ ޕެޑްރީ ގޮންޒާލޭޒް އެވެ.\nދެ ޓީމު އެއްވަރެއްގައި އޮވެ މެޗުގެ ފުރަތަމަ ހާފުގެ ކުޅުން ނިމުނު ނަމަވެސް ފަހު ހާފު ފެށިގެން މާ ގިނައިރުތަކެއް ނުވެ ބާސާއިން ވަނީ އިތުރު ލަނޑެއް ޖަހާ މެޗުގެ ލީޑު ނަގާފައެވެ. ފްރެންކީ ޑިޔޯން ދިން ބޯޅަ އަކުން މި ލަނޑު ބާސާއަށް ކާމިޔާބު ކޮށްދިނީ ޕިއެރޭ އެމެރިކް އޮބަމަޔަން އެވެ. މިއީ މިފަހަރުގެ ސީޒަންގައި ބާސާއަށް ބަދަލުވި ފަހުން އޮބަމަޔަން އެޓީމަށް ކާމިޔާބު ކޮށްދިން ފަސްވަނަ ލަނޑެވެ.


މިހާރަކަށްއައިސް އެކިބާވަތުގެ އިސްތިހާރުކުރެއްވުމަށް މަގުމައްޗާއި މަގުމަތީފާރު، އެއްގަމުތޮށިގަޑު އަދި ބޮކިދަނޑިއާއި މަގުމަތީގައި އިންދާފައިވާ ގަސްފަދަ ތަކެތި ބޭނުންކުރުން ވަނީ އާންމުވެފައެވެ. މީގެއިތުރުން އެކިބާވަތުގެ އިސްތިހާރު މަގަށް އެޅުމާއި ސައިކަލްގެ ވަށިގަނޑަށްލުން އަދި މަގު ހުރަހަށް ފޮއްޗާއި ދިދަފަތި ދެމުންވެސް ދަނީ އާންމުވަމުންނެވެ. މިކަންކަމަކީ އެކަންކަމުގެ ސަބަބުން ހިނގާ މީހުންނާއި ދުއްވާ ތަކެއްޗަށް ދަތިވުމުގެ އިތުރުން ރަށުތެރެ ހަޑިވުމަށް މަގުފަހިކޮށްދޭ ކަންކަމެވެ.\nއެއްވެސް ބާވަތެއްގެ އިސްތިހާރެއް ހަރުކުރެވޭނީ މިއިދާރާއަށް އެއިސްތިހާރެއްގައި ހިމެނޭ މަޢުލޫމާތު ހުށަހަޅުއްވައި ފާސްކުރައްވައިގެންކަން މިނިސްޓްރީ އޮފް ހޯމްއެފެއާޒުން ވަނީ އަންގަވާފައެވެ.\nވީމާ، މީގެފަހުން މިއިދާރާގެ ހުއްދަނެތި އިސްތިހާރު ހަރުކުރެއްވުމުގައި މަތީގައި ބަޔާންކޮށްފައިވާ ގޮތަށް ޢަމަލުކުރައްވާ ފަރާތްތަކާމެދު ޤާނޫނީ ފިޔަވަޅު އެޅޭނެކަން އަންގަމެވެ. އަދި މިއިދާރާގެ ހުއްދަނެތި މަގު ހުރަހަށް ދަމާފޮތި، ދިދަފަދަ ތަކެއްޗާއި، ގަސްގަހަށާއި، ބައްތިދަނޑިއަށް ހަރުކުރާ އިސްތިހާރުތަކާއި، އެއްގަމުތޮށިގަނޑުގައާއި އާންމު ޚިދުމަތް ދިނުމަށް މަގުތަކުގައި ބަހައްޓާފައިވާ ފޮށިތަކުގައި ތަތްކުރާ އިސްތިހާރުތައް ނަގަމުންދާނެކަން އާންމުކޮށް އަންގައި އިޢުލާން ކުރީމެވެ.


Yahoodhee falhlhi eh ge sidi bari vette,2meehun maruve, 157 meehun zaham vejje - vNews.mv\nޒަޚަމްވި މީހުން އެމްބިއުލެންސްއަށް އަރުވަނީ:\nޔަހޫދީ ފައްޅިއެއްގެ ސިޑިބަރި ވެއްޓި2މީހުން މަރުވެ، 157 މީހުން ޒަޚަމްވެއްޖެ\nސައިފް އަޒްހަރު 17 May 2021, 03:58\nއިސްރާއީލުގެ ޔަހޫދީން އަޅުކަން ކުރަން ވަދެތިބި ފައްޅިއެއްގެ ސިޑިބަރި ވެއްޓި2މީހުން މަރުވެ، 150 އަށްވުރެ ގިނަމީހުން ޒަޚަމްވެއްޖެއެވެ.\nސިޑިބަރި ވެއްޓިފައިވަނީ، އިސްރާއީލުން ގަދަބާރުން އިސްތިއުމާރުކޮށްފައިވާ އިރުމަތީ ގުދުސްގެ އުތުރުން ހުޅަނގު އައްސޭރީގައި ގަވާއިދާ ޚިލާފަށް ހަދާފައިވާ ގިވަޓް ޒީވް ނަމަކަށްކިޔާ ޔަހޫދީ އާބާދީއެއްގައި ހުރި ފައްޅިއެއްގައެވެ.\nއެތަނަކީ އަދި އަލަށް ހަދަމުންދާ ތަނެއް ކަމަށާއި، އެތެރެއާއި ބޭރުގެ މަސައްކަތްވެސް އެއްކޮށް ނުނިމޭ ތަނެއް ކަމަށް ވެއެވެ.\nއަލްޓްރާއޮތޮޑޮކްސް ޔަހޫދީންގެ ދީނީ ޚާއްސަ ދުވަހަކާ ގުޅިގެން އާދީއްތަ ދުވަހުގެ ހަވީރު އެތަނުގައި އަޅުކަން ކުރުން ބޭއްވިއިރު އެތައްސަތޭކަ ބަޔަކު ބައިވެރިވިއެވެ. މިއީ، ޔަހޫދީން މުޅިރޭ އަޅުކަމުގައި ތިބޭ ދުވަހެކެވެ.\nއެތާނގެ އެތެރޭގައި ޖަހާފައި ހުރި ސިޑިބަރީގެ އެންމެމަތި ވެއްޓޭ މަންޒަރު ފެންނަ ވީޑިއޯއެއް ސޯޝަލް މީޑިއާގައި އާންމުވެފައި ވެއެވެ.\nމިހާދިސާގައި2މީހުން މަރުވިއިރު، 157 މީހަކު ޒަޚަމްވެފައިވާ ކަމަށް އިސްރާއީލުގެ މީޑިއާއިން ބުނެފައި ވެއެވެ.\nއިސްރާއީލުގެ ސިފައިންވަނީ، ކުއްލި އެހީދޭ މީހުން ފޮނުވައި މީހުން ސަލާމަތް ކުރުމުގައި އެހީތެރިވެދީފައެވެ. އަދި ސިފައިންގެ ހެލިކޮޕްޓަރުތަކުން ވަނީ ޒަޚަމްވި މީހުން ފަރުވާއަށް އެހެން ހިސާބުތަކަށް ގެންދިއުމުގައި އެހީތެރިވެފައެވެ.\nސިޑިބަރި ވެއްޓުނު ހާދިސާއާ ގުޅިގެން އިސްރާއީލުގެ އެއްބަޔަކު އަނެއްބަޔަކަށް ޒިންމާތައް އަޅުވަމުން އެބަގެންދެއެވެ.\nގިވަޓް ޒީވްގެ މޭޔަރު ބުނީ، މަސައްކަތް ނުނިމޭ ތަނެއްކަމުން އެތަނުގައި ބާއްވަމުންދިޔަ އަޅުކަން ހުއްޓުވަން ފުލުހުންނަށް އެންގި ކަމަށާއި، ނަމަވެސް ފުލުހުން އަޅާނުލި ކަމަށެވެ.\nފުލުހުންގެ ވެރިޔާ ބުނީ، މިއީ ބައެއްގެ އިހުމާލުން ހިނގި ކަމެއް ކަމަށާއި، މިކަމުގައި ޒިންމާވާމީހުން ހައްޔަރުކުރާނޭ ކަމަށެވެ.\nއިސްރާއީލުގެ ފަޔަރ އެންޑް ރެސްކިއުގެ ވެރިޔާ ބުނީ، އެއީ އިމާރާތްކުރުމުގެ މަސައްކަތްވެސް ނުނިމޭ ތަނެއް ކަމަށާއި، އެތަނުގައި އަޚުކަންކުރުން ބާއްވާފައިވަނީ ހުއްދަވެސް ނެތި ކަމަށެވެ.\nސިޑިބަރި ވެއްޓުނު ފައްޅިއަކީ5ފަންގިފިލާއަށް ހަދަމުންދާ ތަނެކެވެ. އިމާރާތުގެ ބޭރުގައި ކޮންކްރީޓާއި، ލަކުޑި ފިލާތައްވެސް ފެންނާން ހުރިއިރު، އެތާނގެ ބޭރުގައި، އެތަނަށް ވަނުން މަނާކަމަށްވެސް ލިޔެފައި ވެއެވެ.\nއަލަށް ހަދަމުންދާ ފައްޅިއެއްގެ ސިޑިބަރި ވެއްޓި،2މީހުން މަރުވެ ސަތޭކަ އެތައްބަޔަކު ޒަޚަމްވިއިރު، އޭޕްރީލްމަހުގެ 29 ވަނަ ދުވަހު އިސްރާއީލުގެ އުތުރުގައި، އަލްޓްރާއޮތޮޑޮކްސް ޔަހޫދީންގެ ޚާއްސަ އަޅުކަމެއްގެ ތެރޭގައި ފިތިގެން 45 މީހުން މަރުވެފައި ވެއެވެ.


Beijing gai huri Arab nan board thah nagan angaifi | Mihaaru\nބެއިޖިންގެ ރެސްޓޯރެންޓެއްގެ އަރަބި ނަން ބޯޑު ކަވަކޮށްފައި. --ފޮޓޯ:ރޮއިޓާސް\n03 އޯގަސްޓް 2019 - 13:25 13 comments\nބެއިޖިންގައި ހަލާލް ކާނާ ވިއްކާ 11 ރެސްޓޯރެންޓާއި ފިހާރައިގެ އޮފިޝަލުން ވަނީ އިސްލާމް ދީނާ ގުޅުން ހުރި ހުރިހާ ނިޝާންތަކެއް ނެގުމަށް އަންގާފައި ކަމަށް ބުނެފަ އެވެ. އޭގެ ތެރޭގައި އަރަބި އަކަރުން "ހަލާލް" ލިޔެފައިވާ ނަން ބޯޑުތައް ވެސް ހިމެނެ އެވެ. ސަރުކާރުގެ އޮފިޝަލަކު ވަނީ ބެއިޖިންގައި ނޫޑްލްސް ވިއްކާ ކެފޭއެއްގައި ލިޔެފައިވާ ހަލާލް ނަން ބޯޑު އޭނާ ހުރެގެން ކަވަކޮށްފަ އެވެ.\n"އެ މީހުން ބުނަނީ އެއީ އަރަބި ނަންތަކަކީ ބޭރުގެ ސަގާފަތެއް ކަމަށް. އަދި ޗައިނާގެ ސަގާފަތް ކުރިއަރުވަން ޖެހޭނެ ކަމަށް ބުނި،" އެއް ރެސްޓޯރެންޓެއްގެ މެނޭޖަރު ބުންޏެވެ.\nޗައިނާގައި އަރަބި އަކުރުން ލިޔެފައިވާ ނަންތަކާއި އަރަބިންގެ ސަގާފަތް ދައްކުވައިދޭ ނިޝާންތައް ނެގުމުގެ ކެމްޕޭން ފަށާފައި ވަނީ 2016 ވަނަ އަހަރުން ފެށިގެންނެވެ. އޭގެ ތެރޭގައި މިސްކިތުގެ ގުއްބު ގޮތަށް ހުންނަ ތަންތަން ނެގުން ވެސް ހިމެނެ އެވެ.\nޗައިނާގައި 20 މިލިއަން މުސްލިމުން އުޅުނު ނަމަވެސް އިސްލާމް ދީނުގެ އުސޫލުތަކަށް އެ މީހުން އުޅުމަށް ވަރަށް ބޮޑަށް ފިއްތުންތައް ކުރިމަތިކުރެ އެވެ. ޚާއްސަކޮށް ހުޅަނގުގެ ޝިންޖިއާން ސަރަހައްދުގައި އުޅޭ ވީގާރު މުސްލިމުން އިސްލާމް ދީނަށް އުޅުމަށް އެތައް ހުރަހެއް ކުރިމަތި ކުރެ އެވެ. ކޮންމެ ރޯދަ މަހަކު ވެސް ޝިންޖިއާންގައި ދުވާލު ރެސްޓޯރެންޓްތައް ހުޅުވާފައި ބެހެއްޓުމަށާއި ސްކޫލްތައް ނަމާދު ވަގުތަށް ބަންދު ނުކުރަން އަންގަ އެވެ.\nއިތުރު ލިޔުންތައް ޗައިނާ މުސްލިމުން އަރަބި ބަސް


Ras Online - އެމްޑީޕީއަކީ ރައީސް ނަޝީދު ވަށައިގެން އެނބުރޭ ޕާޓީއެއްތަ؟\nއެމްޑީޕީއަކީ ރައީސް ނަޝީދު ވަށައިގެން އެނބުރޭ ޕާޓީއެއްތަ؟\nޒަހީނުއްދީން ސަޢީދު 22 ޖޫން 2020\nރައީސް ޞާލިޙާއި ރައީސް ނަޝީދު ބައްދަލު ކުރައްވަނީ\nދިވެހި ރައްޔިތުންގެ ޑިމޮކްރަޓިކް ޕާޓީއަކީ ދިވެހިރާއްޖޭގައި އުފެދުނު އެންމެ ފުރަތަމަ ސިޔާސީ ޕާޓީއެވެ. 2005 ވަނަ އަހަރު އެމްޑީޕީ އުފެދިގެން މިހާތަނަށް އައިއިރު ލައްކަ ތަޖުރިބާ ގިނަ އޮޅިތަކެއް ގިރާކޮށްފިއެވެ.ދިވެހިރާއްޖޭގައި އެންމެ ފުރަތަމަ ބޭއްވި ގިނަ ޕާޓީ އެކުލެވޭ ރިޔާސީ އިންތިޚާބު ކާމިޔާބު ކުރީ އެމްޑީޕީންނެވެ. އެމްޑީޕީ އުފެދިގެން މިވީ މުއްދަތުގެ ތެރޭގައި އެމްޑީޕީގެ އެންމެ އިސް ލީޑަރ ޝިޕަށް ނޫނީ ރައީސާއި ނާއިބް ރައީސް ފަދަ މަގާމުތަކަށް އާންމު މެމްބަރުންގެ ވޯޓުން ވަޑައިގެންނެވި އެއްވެސް ބޭފުޅަކަށް މަގާމުގެ މުއްދަތު ހަމަވަންދެން ދެމިހުންނެވޭގޮތެއް ނުވެއެވެ. ވަކި ހިސާބަކުން ޚިޔާލުތަފާތުން ބޮޑުވެ އެތެރެއިންނާއި ބޭރުން ކުރިމަތިވާ ޕްރެޝަރާއި ހެދި އަމިއްލަ އަށް އިސްތިއުފާ ދެއްވަނީއެވެ. އެހެންނޫނީ ޕާޓީން "ވަކިކޮށް ބޭރަށް ނެރެ އެއްލާލަނީ"އެވެ. މިއީ ވެސް ޕާޓީގެ އެތެރޭގެ ޑިމޮކްރެސީއާއި މިނިވަން ޚިޔާލަށް ޖާގަ ދީފައި އޮންނަ މިންވަރު ބޮޑުކަމުން ވާ ކަމެއް ކަމުގައި ވެސް ވެދާނެއެވެ.\nކޮންމެއަކަސް އެމްޑީޕީގެ ލީޑަރ ޝިޕަށް ވަޑައިގަންނަވާ ބޭފުޅުން ކުރައްވަންޖެހިފައިވަނީ ވަރަށް ހިތި ތަޖުރިބާ އެކެވެ. އެމްޑީޕީގެ ކުރީގެ ރައީސް ޑރ.މުހަންމަދު މުނައްވަރާއި ޑރ. އިބްރާހިމް ދީދީ (ޑީޑީ) އާއި އިބްރާހިމް އިސްމާއިލް (އިބުރާ) އަށް އެޕާޓީ ނުހިންގުނީ އެބޭފުޅުންގެ ގާބިލްކަން ނެތުމަކުން ނޫނެވެ. މައްސަލައަކީ ޕާޓީގެ އެތެރޭގައި އެންމެ ވަރުގަދަ ކޮންޓްރޯލެއް އޮތް ބޭފުޅަކީ ރައީސް ނަޝީދު ކަމަށްވުން ކަމުގައި ބައެއް މީހުން މިކަން ސިފަކުރާއިރު އަނެއް ބަޔަކު ބުނަނީ އެމްޑީޕީ އަކީ އަދި މުޅި ޕާޓީގެ ރޫހަކީ ރައީސް ނަޝީދު ކަމުގައި ވުމުން އެމަނިކުފާނު ބޭނުންފުޅުނުވާ ނޫނީ އެމަނިކުފާނާ ދެބަސްވާ ހިސާބުން ޕާޓީގެ އެންމެ ކުރީ ސަފުގައި އެއްވެސް ބޭފުޅަކަށް ކެއް ނުކޮށްލެވެނީ ކަމަށެވެ. މިއީ ވެސް އެޕާޓީއާއި މެދު އެކި ބޭފުޅުން އެކި ގޮތަށް ޚިޔާލު ގެންގުޅޭ ކަމެކެވެ.\nމިކަމުގައި ރާއްޖޭގެ ސިޔާސީ މަސްރަޙުން ފެންނާން އޮތް އެއް ހަގީގަތެއްގެ ވާހަކަ ފާހަގަ ކޮށްލާނަމެވެ. ޑީއާރްޕީއަކީ އެޕާޓީގެ ލީޑަރ ޝިޕްގައި ރާއްޖޭގައި 30 އަހަރު ވެރިކަން ކުރެއްވި ރައީސް، ރައީސް މައުމޫން ހުންނެވިއިރު ވަރަށް ވަރުގަދަ ސިޔާސީ ޕާޓީއެކެވެ. ނުވަތަ ވަރުގަދަ ސިޔާސީ ފިކުރެކެވެ. އެއީ އޭރު އެމްޑީޕީއާ އެންމެ ވާދަވެރި ޕާޓީއެވެ. ރައީސް މައުމޫން އަތްޕުޅު ހިއްލަވާ ނުލައްވާ ގޮތަކަށް އެޕާޓީގެ އެއްވެސް ސިޔާސަތެއް ނުހިގައެވެ. ރައީސް މައުމޫން ބަލައި ނުގަންނަ ބޭފުޅަކު ޕާޓީގެ ލީޑަރޝިޕަކަށް ނާދެއެވެ. ނަމަވެސް ރައީސް މައުމޫން ޕާޓީން ފެއަށް ޖެހިވަޑައިގެންނެވި ހިސާބުން ނޫނީ ޕާޓީގެ ލީޑަރޝިޕުން ރައީސް މައުމޫންގެ ފިކުރު އެއްކިބާކުރި ހިސާބުން އެވަރުގަދަ ފިކުރު ނެތި ގޮސް އޮޔާ ދިޔައީ ނޫންތޯއެވެ؟ އެމްޑީޕީއާއި ޑީއާރްޕީ ނުވަތަ ރައީސް ނަޝީދާ ރައީސް މައުމޫންގެ ފިކުރު ނޫން އެހެން ފިކުރެއްގެ ލީޑަރޝިޕެއް ނުވަތަ އެދެ ބޭފުޅުންގެ ލީޑަރޝިޕް ނެތި މިހާތަނަށް ރާއްޖޭގެ ކާމިޔާބު ސިޔާސީ ޕާޓީއެއް ނުވަތަ ސިޔާސީ ރޫހެއް އުފެދި އާރޯކަމުގައި ހެދިގެން އައިސްފައިވާ ޕާޓީއެއް ނުވަތަ ފިކުރެއް އެބްއޮތްތޯއެވެ؟ އެ ދެ ފިކުރުގެ ފަހަތުން ކިތަން ފިކުރު، ކިތައް ޕާޓީ އުފެއްދި ތޯއެވެ؟ ނޫނީ މިހާރު ވެސް އުފައްދާފައި އެބައޮތް ތޯއެވެ؟ އެކަމަކު އެއިން އެއްވެސް ފިކުރަކަށް އެވަރުގެ ދިރުމެއް އާރޯކަމެއް، ތާއީދެއް، މަޝްހޫރު ކަމެއް ލިބިގެން ހިނގައްޖެ ތޯއެވެ؟ ދެން ޕީޕީއެމް އެއޮތީ ނޫންހޭ ބޭފުޅަކު ވިދާޅުވެދާނެއެވެ.\nއާދޭހެވެ. ޕީޕީއެމް އެއޮތީއެވެ. އެކަމަކު އެއީ ރައީސް މައުމޫން އުފެއްދެވި ނޫނީ އުފަން ކުރުވި "އެންޓި އެމްޑީޕީ" ފިކުރެކެވެ. އެހެންވީމާ ގަބޫލުކުރަން ޖެހޭ ހަގީގަތަކީ ރައީސް ނަޝީދާއި ރައީސް މައުމޫނުގެ ވަށައިގެން އެނބުރެނީ "ކަލްޓް" ބައިގަނޑެއްގެ ގޮތުގައި ބަޔަކު ސިފަ ކުރި ނަމަވެސް ރާއްޖޭގެ ސިޔާސީ މަސްރަހުގައި އޮތް އެންމެ ބާރުގަދަ އެންމެ ހިނގާ ދެ ފިކުރަކީ އެ ދެ "ކަލްޓް" ކަމެވެ. ޕީޕީއެމްގެ ފިކުރަކީ ހަމަ މިދެންނެވި މައުމޫނީ ފިކުރެކެވެ. ނޫނީ "އެންޓި އެމްޑީޕީ" ނޫންނަމަ "އެންޓީ އަންނި" ފިކުރެވެ. އެ ފިކުރުގެ އަސާސްތައް ދެމި އެއޮތީ މިދެންނެވި މަސްދަރުގެ މަތީގައެވެ. މިއީ މިގައުމުގެ ސިޔާސީ މަސްރަހު ދައްކާ ހަގީގަތެވެ.\nއެހެންވީމާ ރައީސް ނަޝީދުގެ ޚިޔާލާތާއި ފިކުރާއި އުސޫލު ތަކާއި ދެކޮޅަށް ޕާޓީގެ ލީޑަރޝިޕްގައި ކެއްނުކޮށްލެވުމުން، ގަދަ އޮޔާއި ވަޔާ ދެކޮޅަށް އެމްޑީޕީގެ އޮޑި ދުއްވަން ޖެހުމުން އެންމެ ފަހުން ކުރިއަށް ނުދެވިގެން ޕާޓީގެ ހުންގާނު ދޫކޮށްލުމަށްފަހު އޮޑިން ކަނޑަށް ފުންމާލައްވައި އަމާން އައްސޭރި އެއް ހޯދަން އެބޭފުޅުންނަށް އެންމެ ފަހުން މަޖުބޫރުވަނީއެވެ. މިދެންނެވި ކޮންމެ ބޭފުޅަކަށް ވެސް އެ ހާލަތު ކުރިމަތިވަނީ އެެއްބަޔަކު ސިފަކުރާގޮތުން ނަމަ އެމްޑީޕީގެ އަސްލު ފިކުރު ނުވަތަ "ރޫޙާނީ ލީޑަރު" ރައީސް މުހަންމަދު ނަޝީދާއި ދެމެދު އުފުނު ނޫނީ އުފެދޭ ކޮންމެވެސް ޚިޔާލު ތަފާތުވުންތަކަކަށް ފަހުގައެވެ. މިއީ ހަމަ ފެންނާން އޮތް ހަގީގަތެވެ. ރައީސް ނަޝީދު ދެއްކެވި މަންޒަރުތަކާއި ޖެއްސެވި ހިސާބުތަކާއި ވިދާޅުވެފައި ހުރި ގަދަ ބަސްތައް ހަގީގަތަކަށް ބަދަލުވާތަން ކައިރިން ފެނި، އަރުބުޑުގައި އެރަހަތަށް ލާ ބަޔަކަށް ރައީސް ނަޝީދު ރޭގަނޑު ދަންވަރުގައި މިއީ ދުވާލޭ ވިދާޅުވިއަސް ގަބޫލު ކުރެވޭނެ ނޫންތޯއެވެ؟\nއެހެންވީމާ މިދެންނެވި ތަޖުރިބާތައް ކުރެވިފައިވާ ޕާޓީގެ ހަގީގީ މެންބަރުންނަށް ރައީސް ނަޝީދު ނޫން ލީޑަރޝިޕެއް ގަބޫލުކޮށް ބަލައި ނުގަނެވެނީއެވެ. ރައީސް ނަޝީދު ނޫން ބޭފުޅަކާ ޕާޓީގެ ލީޑަރޝިޕް ހަވާލުކުރަން ޖެހިލުން ވަނީއެވެ. ރައީސް ނަޝީދަށް ކުރާ އިތުބާރު އެހެން ލީޑަރޝިޕަކަށް ނުކުރެވެނީއެވެ. އެހެން ލީޑަރަކަށް ރިޔާސީ ޓިކެޓް ހައްގު ނޫންކަމަށް އެމެންބަރުންނަށް ގަބޫލުކުރެވެނީއެވެ. ބަލައި ނުގަނެވެނީއެވެ. ދެން އެ ގްރޫޕަކީ "ކަލްޓް" ގްރޫޕެކޭ ނުވަތަ ހަގީގީ އެމްޑީޕީގެ ފިކުރޭ ކިޔަސް މައްސަލައެއް ނެތެވެ. ހަގީގަތުގައި މިހާތަނަށް ޕާޓީގެ ލީޑަރޝިޕާއި ހަމައަށް ބާރަށް އެރުމަށް ފަހު ގިނަ ބޭފުޅުން އެރި މިނަށްވުރެ ބާރަށް ވެއްޓިފައި ވަނީ ޕާޓީގެ ރޫހާ ޚިލާފަށް ވެރިކަން ފެނިވަޑައިގަތުމެވެ.\nއެމްޑީޕީގެ އެންމެ ކުރީ ސަފުން ކުރިން ފެނި، ގެއްލުނު ރީކޯ މޫސައާއި އަލްހާން ފަހުމީއަށް ވެސް ދިމާވީ މިފަދަ ގޮތެކެވެ. އެދެބޭފުޅުންގެ ވެސް މައްސަލައަކަށްވީ ރިޔާސީ ޓިކެޓާއި ގޮނޑި ފެނިވަޑައިގެނެންވުމާއި ރައީސް ނަޝީދުގެ ރޫހާއި ދެކޮޅަށް ނޫނީ ފިކުރާއި ދެކޮޅަށް ފިކުރު ހިނގާން ފެށުމެވެ. ޕާޓީގެ ތެރެއިން ގައުމުގެ ވެރިކަމާއި ހަމައަށް ވާސިލުވާނެ ކަމަށް ގަބޫލު ކުރެއްވެވުމެވެ. އެހެންވީމާ އަލްހާނަށާއި ރީކޯ މޫސައަށް ސިޔާސީ މަސްރަހުން ކުރިމަތިވި ނާކާމިޔާބަކީ އެފިކުރާއި ދެކޮޅަށް ނުކުމެވަޑައިގެންނެވުމުން ލިބިވަޑައިގެންނެވި ނާާމިޔާބެވެ.\nކޮންމެ ސަބަަބަކާއި ހުރެވެސް ގަންނާކުރައްވާ ބިރުން ވިޔަސް ރައީސް ނަޝީދާއި ވާދަކޮށްލަން އެޕާޓީގެ ލީޑަރ ޝިޕްގެ އިސް ބޭފުޅަކަށް ކެރިވަޑައެއް ނުގަންވައެވެ. ޕާޓީގެ މެޖޯރިޓީން ރައީސް ނަޝީދަށް ނޫނީ އެޓިކެޓް ނުދޭނެކަން ޔަގީން ކުރެވޭތީވެސް ތޯއްޗެކެވެ. އެހެންކަމުން ކޮންމެ ފަހަރަކުވެސް ރިޔާސީ ޓިކެޓް ރައީސް މުހަންމަދު ނަޝީދު ކާމިޔާބު ކުރައްވަނީ "ކުޑަކާފު ބޮޑު ކާފު" އުސޫލުން ނަގާ ފެންނަ ނުފެންނަ ވޯޓަކުންނެވެ. ޙާލަތު ނިޔާކުރި ގޮތުން ރައީސް ނަޝީދަށް ޖަލުގެ ހުކުމެއް އިއްވުމުން އިންތިޚާބުގައި ވާދަކުރެއްވުމުގެ ފުރުސަތު ގެއްލުމުން އެމްޑީޕީގެ ޓިކެޓްގައި ގުޅިފައިވާ ކޯލިޝަނަކުން އިންތިޚާބުގައި ވާދަކޮށް ރައީސް ނަޝީދުގެ އެންމެ ގާތް އެކުވެރިޔާ އިބްރާހިމް މުހަންމަދު ސޯލިހް ރައީސް ކަމަށް އިންތިޚާބުވެ ވަޑައިގަތީއެވެ. އެކަމަކު އެއީވެސް ރައީސް ނަޝީދާއި ވާދަކުރައްވައި ގެނެއްނޫނެވެ. މިފަހަރުވެސް ޕާޓީގެ ރައީސް ނަޝީދުގެ "ލޯޔަލިސްޓުން" އެންމެ ފަހު ވަގުތާ ޖެހެންދެން ޓިކެޓްގައި ނަޝީދުގެ ނަން ލިޔެފައި އޮތެވެ. ރައީސް ޞާލިހަށް އެޓިކެޓް ދިނީވެސް އެނަން އެއްކަނެއްގައި ޖަހާފައެވެ. އަދި ޓިކެޓުގެ އަނެއް ފަރާތުގައި ވަރުގަދަ ޝަރުތުތަކެއް ވެސް ހުރިކަމަށް ވެއެވެ.\nއެހެންވީމާ ކިތަންމެ ވަރަކަށް އޮމާންކޮށް ރޮންދާއަޅާ ހިލަކަރުދާސް ލާން އުޅުނެއް ކަމަކު ރައީސް ސޯލިހް ވެރިކަމުގައި ހުންނަވަން ރައީސް ނަޝީދުގެ "ލޯޔަލިސްޓުން" ނޫނީ ރައީސް ނަޝީދަށް ވަފާތެރި ބޭފުޅުންނަކަށް ގަބޫލެއް ނުކުރެވޭނެއެވެ. ބަލައެއް ނުގަނެވޭނެ އެވެ. އެމީހުން ކެއްމަދުވެފައި ތިބޭނީ އެވަގުތު ނުޖެހިގެންނެވެ. ރައީސް ނަޝީދު ވެރިކަމުގެ ދާނުގައި ވެޑުވޭނެ ވަގުތަކަށެވެ. ދެން ކިތަންމެ އެކުވެރިއަކަސް ކުޑައިރު އެއްތަށްޓަކުން ކޭންބެއްލެވިއެއް ކަމަކު ރައީސް ނަޝީދުވެސް ބޭނުންފުޅުވާނީ އެގޮތެވެ. އެމަނިކުފާނުގެ އަމަލުފުޅުތަކާއި ބަސްމަގުންވެސް އެކަން އެހެރަ ސާފުވެ ފެންނަމުން ދަނީއެވެ.\nމިއަދު ރައްޔިތުންގެ މަޖިލީހުގެ ތެރެއިން އެފެންނަ ޚިޔާލު ތަފާތުވުމަކީވެސް އެއީއެވެ. ކޯލިޝަނާމެދު މިއަދު އެންމެ ބޮޑު ޚިޔާލު ތަފާތުވުމެއްވެސް އެފެންނަނީ މިހެން ވެގެންނެވެ. މަޖިލީހުން ބޭރުގައި މެންބަރުން ދައްކަވާ ވާހަކަ ތަކަށް ބަލާއިރު އެމްޑީޕީގެ ސުޕަރ މެޖޯރިޓީގެ މަޖިލިސް އޮތީ ދެބަޔަށް ބެހިފައެވެ. އެއީ ރައީސް ނަޝީދުގެ ބަޔަކާއި ރައީސް ޞާލިޙުގެ ބައެކެވެ. އިވޭ ގިނަ އަޑުތަކަށް ބަލާއިރު މެންބަރުން ގިނައީ ރައީސް ޞާލިހުގެ ކޮޅުގައެވެ. މިހެން ވާންވީ އަސްލު ސަބަބެއް ނޭނގެއެވެ. ހަމަގައިމުވެސް ދެކޮޅަށް ބަހުސް ހިނގާ ޒުވާބު ހިނގިއަސް ގިނަ ފަހަރަށް ނިމިފައި ހުރީ ރައީސް ޞާލިޙުގެ ކޮޅަށެވެ. މެންބަރުން މަޖިލީހުގެ ތަޅުމުގައާއި މީސްމީޑިއާގައި ފާޅުކުރައްވާ ޚިޔާލު ތަކުންނާއި ބައެއް ފަހަރު އެބޭފުޅުން ވިދާޅުވާ އެއްޗެއްސަށް ދެވެމުންދާ ރައްދު ތަކުން މަޖިލީހުގެ ދެބައިވުން ފެނެއެވެ. ފާހަގަ ވެއެވެ.\nފެންނަ ފެނުމަށާއި އިވޭ އަޑުތަކަށް ބަލާއިރު ސަރުކާރުގެ ކޮންމެ ކަމެއްވެސް ހުއްޓިގޮސް މި ޖެހެނީ އެއްކަލަ ދެބައިގެ މެދަށެވެ. ދެން މިފެންނަނީ ބޮޑު ހެލުންގަނޑެއް އަންނަ ތަނެވެ. މަޖިލީހުގެ ތަޅުމުންނާއި ކޮމިޓީ ތަކުން ވެސް ރަނގަޅަށް ތިލަވާ ވަރަށް އެތަން އެބަ ފެނެއެވެ. މަޖިލީހަށާއި މަޖިލީހުގެ ކޮމިޓީތަކަށް ބާރުތައް އެބަ ޖަމާ ކުރެވެއެވެ. އެހެންވީމާ މިއަދު ސަރުކާރާއި މަޖިލީހާއި ދެމެދު މިވަނީ ދައުލަތް ހިންގުމުގައި ބާރުތައް ނެގުމުގެ ރޫހެއް ހިނގައި ގަނެގެން ކަމަށް ބެލެވެއެވެ. ސަރުކާރުގެ ވަޒީރުން މަޖިލީހަށާއި ކޮމިޓީ ތަކަށް ހާޒިކޮށް ސަރުކާރު ހިންގާނެ ގޮތް މަޖިލީހުން ކިޔައިދީ ބުނެދީ ނިންމާތަން އެބަފެނެއެވެ. ސަރުކާރުން ހުށައަޅާ ބިލުތަކުން ސަރުކާރަށް އޮންނަ ބާރުތައް މަޖިލީހަށް "ކަހާލާތަން" އެބަ ފެނެއެވެ. ސީދާ މިވެނިކަމެއް އެވެނި ގޮތަކަށް ކުރާން މަޖިލީހުން ނިންމާފައި ސަރުކާރަށް ރައީސުލްޖުމްހޫރިއްޔައަށް އެބަ އަންގައެވެ. އެހެންވީމާ ގާނޫނު ހެދުމުގެ ބާރުން މުޅި ސަރުކާރު ލާ ވަށާލައި ހާސްކޮށްލާ މަންޒަރު ސިފަވަނީއެވެ.\nއެމްޑީޕީގެ ކުރީ ޗެއަރޕާސަން އަދި ރައްޔިތުންގެ މަޖިލީހުގެ ކުރީގެ ނާއިބްރައީސްކަން ވެސް ކުރައްވާފައިވާ ރީކޯ މޫސާ މަނިކު ސިފަކުރައްވަނީ އެމްޑީޕީގެ ތެރެއިން ބަޔަކު ސަރުކާރާއި ދެކޮޅަށް ނުކުމެގެން އުޅޭ ކަމަށެވެ. ރައީސް ޞާލިހުގެ ވެރިކަމަށް ނިމުމެއް ގެނައުމަށް އެމްޑީޕީގެ ތެރެއިން މަސައްކަތް ކުރާކަމަށް މޫސަ ތުހުމަތު ކުރައްވައެވެ. އައްޑޫ ޝަރީފުގެ ވާހަކައިން ވެސް ދޭހަ ވަނީ ބައެއް ކަންކަން ހާސިލު ކުރުމަށް ކޮމިޓީތަކުގެ ގާނޫނީ މަސްއޫލިއްޔަތަކަށް ވެސް ބަދަލު ގެންނަމުންދާ ކަމެވެ. ޝަރީފާއި ރޮޒައިނާ ފަދަ ބޭފުޅުންނަށް މިކަންކަމާއި ދެކޮޅަށް ވާހަކަ ނުދައްކަވައި ނުތިއްބެވެނީ ރީކޯ މޫސަ އެވިދާޅުވާ މަންޒަރު ފެންނާތީ ކަމަށް ވެދާނެއެވެ. ހަމަ ގައިމުވެސް ބޭރުގައި ތިބި މީހުންނަށް ނުފެންނަ ކިތަންމެ މަންޒަރެއް އެބޭފުޅުންނަށް ފެނިވަޑައިގަންނަވާނެއެވެ.\nމިފަހުން ސަރުކާރުން ހުށައަޅާ ބިލުތަކާއި މައްސަލަ ތަކުގައި މަޖިލީހުގެ ތެރެއިންނާއި ޕާޓީގެ ތެރެއިން ވެސް މިފެންނަނީ ދެ ރޫހެކެވެ. އެފަދަ މިސާލަކަށް ޖެހިލާނަމަ ދާދިފަހުން ނިމިގެން ދިޔަ ލޯކަލް ކައުންސިލް ތަކުގެ އުމުރު ދިގުކުރުމާއި އިންތިޚާބު ފަސް ކުރުމަށް މަޖިލީހުގައި ކުރެވި ދިޔަ މަސައްކަތްތަކާއި އެ ވަމުން ދިޔަ ދެބަސްވުން ތަކުން މިދެންނެވި ދެ ސިޔާސަތު ކިތަންމެ ރަނގަޅަކަށް ވެސް ފެންމަތިވިއެވެ. އެ އަރައިރުމަށްފަހު ދެ މިތުރުން މުލީއާގެއިންނާއި ބޭރުން ފޮޓޯއެއް ނަންގަވާން ބައްދަލު ކޮށްލެއްވިޔަސް ދެ ބޭފުޅުންގެ "ފޭސް ރީޑްކުރާ" އެޕަކަށް ނުލިޔަސް ބޭރަށް ވެސް ފެންނާން އެހެރީ ދެބޭފުޅުންގެ މިހާރުގެ ހުރި ދުރުކަމާއި ޚިޔާލު ތަފާތުކަމެވެ.\nހަގީގަތުގައި މަޖިލީހުގެ ތެރޭގައި މިފަހުން ބަރުލަމާނީގެ އަޑު މާ ގަދަވެގެން މިއުޅޭ ސިއްރަކީވެސް މި ދެބަސްވުން ކަމަށް ބައެއް މީހުން ސިފަކުރެއެވެ. އަދި ރައީސް ނަޝީދު ތަންކޮޅެއް ކުރިން އިޝާރާތް ކުރައްވާފައިވާ ގޮތަށް ނިޒާމަށް ބަދަލު ތަކެއް އަތުވެދާނެ ކަމާއި އެ މަންޒަރު ސިފަވާން ފަށާފައިވާ ކަމަށް ވެސް ބައެއް ބޭފުޅުން ވިދާޅުވެއެވެ. ނަމަވެސް މިހާރު ހީވަނީ ނިޒާމާ ކުޅުމަކީ ހަމަ ގަދަ ހިފުމަކަށް ދާން ޖެހޭނެ ކަމެއް ކަމުގައެވެ. އެކަމަކު ބަރުލަމާނީ އާއެކު ރައީސް ނަޝީދަށް ވެރިކަން ލިބޭނެކަން އެއީ އެވެރިން ޝައްކެއް ނެތް މިންވަރަށް ގަބޫލުކުރާ މަމެކެވެ.\nއެކަމަކު މިއަދު ގައުމު މިއޮތީ ސިޔާސީ ދެބަސް ވުމާއި ސިޔާސީ އަރައިރުން ތަކަށް ޖާގަ ދެވޭ ވަރަށް ވުރެ މާ ހާލުގައެވެ. ރައްޔިތުން ތިބީ ވަރަށް ނިކަމެތި ވެފައެވެ. މާދަމާގެ އެމްޑީޕީގެ މުސްތަގުބަލުވެސް އަދި ރައީސް ނަޝީދުގެ ކުރިމަގުވެސް ފެންނާން އޮތީ މިއަދު ރައްޔިތުންނަށް ދެއްކި މަންޒަރެއްގެ މައްޗަށެވެ. މިއަދު ނެރެދެވުނު ނަތީޖާއެއްގެ މައްޗަށެވެ. ރައީސް ޞާލިހު ފެއިލް ވެއްޖެ ނަމަ ނޫނީ ފެއިލް ކޮށްލައިފިނަމަ އޭގެ ހިތި ރަހަ ރައީސް ނަޝީދުވެސް އެމްޑީޕީވެސް ދެކޭނެ ކަމަށް ސިޔާސީ މާހައުލު ދިރާސާ ކުރައްވާ ފަރާތްތަކުން އެވިދާޅުވަނީ ސަބަބެއް ނެތިއެއް ނޫނެވެ. ޕާޓީ ތެރެއިން ވެރިކަމާ ދެކޮޅަށް ނޫނީ ރައީސް ޞާލިޙާއި ދެކޮޅަށް ނުކުމެ ތޮޅެން ފަށައިފިއްޔާ އޭގެ އަސަރު "ކަށްގަލަށް" ކުރާނެއެވެ. ނަތީޖާ ހިފައިގެން އަދި ތިން އަހަރު ފަހުން ރައްޔިތުންގެ ގާތަށް ދާން ޖެހޭނެއެވެ. ފާސް ވާވަރަށް މާކްސް ލިބިފައި ނެތިއްޔާ އެޖެމްޑާ 19 ވާނީ ހަމަ "ހޮޅި ވާހަކަ" އަކަށެވެ.\nމާބޮޑަށް އަމިއްލަ އެދުން އިސްނުކޮށް ރައީސް އިބޫގެ ވައުދު ފުއްދާ އެއްމެން އެކީ މަސައްކަތް ކުރާނަމަ ކިހާރަނގަޅު\nއަންނި އަދި ރައީސް އިބޫ ވެސް ބޭރު ކުރަން އުޅޭނެ އެކަމަކު އެކަމަށް އާއިލަތެރެއިން އަންނި އަށް ޖާގާ ނުދޭނެ


JP in vakive,Kamaludheen Maumoon arihah\nޖޭޕީއިން ވަކިވެ ކަމާލުއްދީން މައުމޫން އަރިހަށް\nޕާޓީތަކުން ބޭއްވި ހިނގާލުމެއްގައި ކަމާލުއްދީން ރައީސް މައުމޫންގެ ދިދަ ހިއްޕަވައިގެން -- އަހުމަދު ނާއިމް | އަވަސް\nކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ގިނަ ދުވަސްތަކެއްވަންދެން ކެބިނެޓްގައި މަސައްކަތް ކުރެއްވި އަބްދުﷲ ކަމާލުއްދީން ޖުމްހޫރީ ޕާޓީން ވަކިވެވަޑައިގެންފި އެވެ.\nކަމާލުއްދީން ޖުމްހޫރީ ޕާޓީއާ ގުޅިވަޑައިގެން އެ ޕާޓީގެ އިސް ސަފުގައި މަސައްކަތް ކުރައްވަން ފެއްޓެވީ 2012 ވަނަ އަހަރު އެވެ. އެއީ ރައީސް އަބްދުﷲ ޔާމީނަށް ޕީޕީއެމްގެ ރިޔާސީ ޓިކެޓް ދޭން ނިންމި ދުވަސްވަރު އެވެ. އެ ފަހަރުގެ އިންތިހާބުގައި ކަމާލުއްދީން ތާއީދު ކުރެއްވީ ގާސިމް އިބްރާހިމަށެވެ.\nމީގެ ހަ ދުވަސް ކުރިން ކަމާލުއްދީން ޖުމްހޫރީ ޕާޓީން ވަކިވެވަޑައިގެންފައިވާއިރު މިހާރު މަސައްކަތް ކުރައްވަމުން ދަނީ ރައީސް މައުމޫންގެ "މައުމޫން ރީފޯމް މޫވްމަންޓް" ގެ ކުރީ ސަފުގަ އެވެ. އެ މޫވްމަންޓަކީ އިދިކޮޅު އެހެން ޕާޓީތަކާއެކު ކޯލިޝަނެއްގައި މަސައްކަތް ކުރާ މޫވްމެންޓެކެވެ. އޭގެ ތެރޭގައި ޖުމްހޫރީ ޕާޓީ ވެސް ހިމެނެ އެވެ.\nކަމާލުއްދީން ޖުމްހޫރީ ޕާޓީން ވަކިވެވަޑައިގެންފައިމިވަނީ އެ ޕާޓީގެ އެންމެ ފަހުގެ ކޮންގްރެސްގައި ޑެޕިއުޓީ ލީޑަރުގެ އިންތިހާބުގައި އޭނާއަށް ނާކާމިޔާބީއާ ކުރިމަތިލާންޖެހިފައި ވަނި ކޮށެވެ.\nބ. ތުޅާދޫގައި ރޭ ބޭއްވި ޖަލްސާގައި ވާހަކަ ދައްކަވަމުން ކާމާލުއްދީން ވިދާޅުވީ، އޭނާއަކީ ޕާޓީއެއް، ކުލައެއް އަދި ދިދައެއް ވެސް ނެތް ބޭފުޅެއް ކަމަށެވެ. ނަމަވެސް ރައީސް މައުމޫނާއެކު މަސައްކަތް ކުރައްވާ ހުރިހާ ބޭފުޅުން ވެސް އެދެނީ އިބްރާހިމް މުހައްމަދު ސޯލިހަށް ތާއިދު ކުރެއްވުމަށް ކަމަށާއި އޭނާ އެ ކޯލިޝަނާއެކު މަސައްކަތް ކުރައްވަނީ އެހެންވެ ކަމަށެވެ.\nރައީސް މައުމޫން އަބްދުލްގައްޔޫމް ޖުމްހޫރީ ޕާޓީ


SunOnline: 5,600 ah kuli kudakuran govaalai ihuthijaaj koffi\nޢަބްދުﷲ މާއިން މުޙައްމަދު 13 Aug 2021, 20:29\nއޯގަސްޓު 13، 2021: ހިޔާ ފްލެޓް ލިބުނު މީހުން ކުރި އިހުތިޖާޖު. ސަން ފޮޓޯ/އިބްރާހިމް އިފާޒް\nހިޔާ ފްލެޓްތަކުގެ ކުލި ކުޑަކުރުމަށް ގޮވާލާ އެ ފްލެޓުތައް ލިބުނު މީހުން މިއަދު އިހްތިޖާޖްކޮށްފިއެވެ.\nމިއަދު ހުޅުމާލެ ފޭސް2ގައި ހިޔާ ފްލެޓްތައް ލިބުނު 100 އެއްހާ މީހުން އިހްތިޖާޖް ކޮށްފައިވާއިރު އެމީހުން ގޮވާލަމުން ދިޔައީ އެ ފުލެޓްތަކުގެ ކުލި ކުޑަކުރުމަށެވެ.\nއެގޮތުން ފުލެޓްތަކުގެ ކުއްޔަށް 7،500 ރުފިޔާ ނަގާއިރު މެއިންޓެނެންސް ފީ އަށް ނަގާ 1،000 ރުފިޔާ އާއެކު ޖުމްލަ 8،500 ރުފިޔާ ދައްކަން ޖެހެއެވެ.\nމިއަދުގެ އިހްތިޖާޖްގެ ބައިވެރިން ހިފަހައްޓައިގެން ތިބި ބޯޑު ތަކުގައި އެމީހުންގެ ޝުއޫރުތައް ފާޅުކޮށްފައިވެއެވެ. ހުރިހާ ބޯޑެއްގެ ފަހަތުގައި ކުލީގެ އަދަދު 5،600 ރުފިޔާއަށް ކުޑަކުރުމަށް ގޮވާލާފައިވެއެވެ.\nހިޔާ ފުލެޓުތަށް ހަވާލުކުރަން ފަށާފައިވާއިރު، ގިނަ ބައެއްގެ ކަންބޮޑުވުމަކަށް ވެފައިވަނީ ފިނިޝިން މަސައްކަތް ނުނިންމާ ހުރުމާއި ކުލި ބޮޑު ކަމުގެ މައްސަލައެވެ.\nހިޔާ ފުލެޓުތަކުގެ ކަރަންޓުގެ މަސައްކަތް އަދި އެއްކޮށް ނުނިމޭއިރު އަދި ކަރަންޓުގެ ހިދުމަތް ފަހިކުރެވިފައެއްނުވެއެވެ. އެޗްޑީސީއިން ބުނެފައިވަނީ މިމަހުގެ 17 އިން ފެށިގެން ފްލެޓުތަކަށް ކަރަންޓު ދޫކުރަން ދާއިމީކޮށް ހުޅުވާލާނެކަމަށެވެ.\nފުލެޓު ލިބުނު ފަރާތްތަކުން ފްލެޓުތަކަށް ބަދަލު ގެންނަން ބޭނުންވާނަމަ ގެންނަން ބޭނުންވާ ބަދަލުތަކަކީ އެކަށީގެންވާ ބަދަލުތަކެއްތޯ ބެލުމަށްފަހު އެފަރާތްތަކަށް ހުއްދަ ދެމުންދާނެ ކަމަށް އެޗްޑީސީއިން ވަނީ ބުނެފައިވެއެވެ.\nހިޔާ ފުލެޓުތަކުގައި ސޮއިކުރަން ފަށާފައިވަނީ މިދިޔަ މަހުގެ 13 ވަނަ ދުވަހުއެވެ. ކުލި ނަގަން ފަށާނީ މި ޑިސެމްބަރު މަހުން ފެށިގެންނެވެ. ހިޔާ ފްލެޓުތަކުގެ ކުލި ބަހާލާފައިވަނީ ޖުމްލަ 25 އަހަރު ދުވަހުގެ ތެރޭގައި ދައްކާ ހަލާސްކުރާ ގޮތަށެވެ.